text:
(杜拜生活)娛樂戲院篇
杜拜嘅戲飛價錢平貴係可以相差好幾倍.以杜拜最大購物商場Dubai Mall嚟講,戲院REEL有26個影院,8個不同嘅主題.
身處沙漠國度,平時假日有咩娛樂?有人鍾意去沙灘派對;有人鍾意悠閒嘅下午茶時光;有人鍾意健身操fit自己…… 坦白講,我喺杜拜唔算係社交生活多姿多彩嘅人.平時放假喺屋企做下豬,又或者見下朋友食個飯.撞正有心水電影上映,就會去睇場戲.最近講食嘅比較多,今次就講下杜拜戲院.
杜拜嘅戲飛價錢平貴係可以相差好幾倍.以杜拜最大購物商場Dubai Mall嚟講,戲院REEL有26個影院,8個不同嘅主題.主要有小朋友專屬嘅影院;有4D感官體驗影院;有主打豪華享受嘅Ok platinum影院,當然仲有標準影院.標準座位嘅戲飛價錢就同香港差唔多,2D大概係港紙76蚊一張戲飛. 豪華Platinum影院就貴好多,一張飛大概359蚊港紙(餐飲另計).
記得之前第一次體驗豪華戲院,感覺的確幾正.一踏入貴賓廳,我就好似個大鄉里咁“哇”咗出嚟.成個lounge好有格調,華麗得嚟不覺俗套,唔係典型嘅阿拉伯風情,又金又閃.
豪華影院共設有32個座位,每兩個座位相連,每對座位之間均有屏風阻擋,私隱度高.佢哋嘅真皮座位十分寬闊,好似按摩椅咁舒服,有三個按鈕俾你調節座椅.校啱適合自己嘅角度,瞓又得,坐又得,隻腳點擺都得.既有屋企梳發嘅舒適,又有戲院嘅清晰大螢幕,一個字“爽”!
餐飲方面可以喺戲院門口購買食物,除左一般嘅汽水爆谷,仲有漢堡包,Pizza hut,Starbucks,雪糕任君選擇(不過帶得入場嘅應該同香港差唔多,雪糕免近).有時男朋友想嘆下,睇platinum,順道食埋嘢.兩個人叫個中爆谷,一杯中汽水,兩杯沙冰,熱狗薯條餐,漢堡薯條餐,再嚟個薯角(其實叫得有d多,無薯角就啱好).食物選擇唔算好多,質素叫合符資格啦,始終薯條漢堡呢家嘢衰唔得去邊.價錢我就覺得同香港戲院一樣,係一樣嘅貴啊!呢餐盛惠港紙490蚊,加埋platinum戲飛,兩個人,一場戲洗成千二蚊港紙.豪華體驗呢樣嘢,真係一次半次就好啦!
之前試過去戶外戲院,螢幕背後就係哈利發塔,有豆豆梳發同私家大帳篷圓型床墊.價錢就300至400蚊港紙左右一張飛,視乎座位種類及是否節日場次,價錢包汽水爆谷.上次揀咗床墊,查實我覺得唔舒服,始終要就住螢幕角度嚟瞓/坐住睇,要成日換姿勢,不然會手腳麻痺.再者,戶外投影器光始終會散,畫面不夠室內戲院清晰銳利,少咗室內戲院嘅視聽震撼感.唯一比較新奇嘅係,戶外戲院9成9都係穿袍子嘅阿拉伯人,感覺好似去咗佢哋嘅私家花園聚會咁.
最後提一提電影種類,八成放映中嘅戲都係熱門嘅西方片,字幕係阿拉伯文同法文.印度同其他中東地區嘅電影就大概佔兩成.有恐怖片,但就一定無鹹片,一般電影嘅鹹濕情節,例如以前嘅Fifty Shades of Grey就一定有刪剪.
總括嚟講,中東戲院體驗並無什麼可批評嘅地方.座位新淨舒適,無臭味,過關!


c: text/html

text:
台北酒店選擇多的是,選擇的確花多眼亂.不論你追求簡約設計,抑或交通方便,都總會有酒店啱你.而集呢啲優點於一身嘅酒店亦都比比皆是,今次就為大家介紹一下我親身住過嘅松山意舍酒店~
松山意舍酒店位於松山車站上蓋嘅多用途大樓內,而松山車站就集捷運台鐵以及巴士服務於一身,算係一個小型嘅交通樞紐嚟㗎~由桃園機場嚟到松山呢度,不論你搭巴士轉捷運,抑或捷運轉捷運,都只係需要轉一次車,一啲都唔麻煩㗎!
意舍酒店隸屬於台灣國賓大飯店集團,係2012年先創立嘅年輕品牌,一改以往經營嘅豪華飯店風格,意舍主張一切從簡,融合天然元素於設計當中~酒店大堂除咗有特高樓底同落地玻璃窗之外,外面仲見到台北101㗎.酒店大堂閒坐區除咗有各式雜誌睇之外,仲有部玩得嘅足球機㗎!回返帶,達哥都曾經拍過片同台灣小朋友係呢度玩過~
酒店房根據唔同房型會望到唔同嘅景觀,有啲係望中庭,有啲望基隆河,有啲就望台北101.今次住嘅雙人房就係望基隆河以及市民大道,景觀開揚得嚟又唔會太荒涼.酒店房間隔唔算多,一眼就可以睇晒所有嘅置物空間,Check Out 嘅時候就唔需要擔心漏咗嘢係櫃桶或者啲古惑位度~廁所屬於乾濕分離嘅設計,馬桶以及沖涼嘅地方分為兩部分.不過要注意返兩格都無門鎖,大家關係唔夠親嘅話可能會覺得尷尬.
房間設備同樣值得大家留意,皆因每間房內都有一部Nespresso咖啡機,有3個免費嘅膠囊請你飲㗎.除此之外,藍牙喇叭同Wi-Fi Router都係每房一部,唔駛同人爭Wi-Fi訊號之餘,仲可以有閒情聽下歌添~酒店仲有好多其他嘢可以提供或借俾大家用,不過我未試過就唔多作介紹啦,大家可以參考返官網嘅清單.
酒店附近雖然唔夠西門町呢啲區熱鬧,不過附近亦都有唔少地方可以去.著名嘅饒河夜市距離酒店只係大約5分鐘路程,咁近就可以食到好味又抵食街頭小食,買返上房嘆都唔成問題!饒河夜市旁邊嘅基隆河同時係彩虹橋嘅所在地,夜晚嚟影比起日頭更加有感覺㗎~
不得不提酒店嘅服務質素,雖然呢間唔係5星級豪華酒店,亦都唔係日資酒店,但係員工時刻以禮相待之餘,亦都相當熱情,一啲都唔比其他國際品牌遜色.優秀嘅員工,再加上親民嘅價格以及方便嘅地點,松山意舍酒店絕對係值得推薦嘅酒店之一.
下次到訪台北,值得再住.
松山意舍酒店 amba Taipei Songshan
酒店官網:www.amba-hotels.com/tc/songshan/
電話:+800 0088 2828
參考價錢:每晚台幣3100元 (折合約港幣805元)
地址:台灣台北市南港區市民大道七段8號
交通:乘搭台北捷運松山新店線到總站松山,經出口4A前往台鐵松山車站,轉上扶手電梯進入Citylink松山店,經2樓行人天橋直達酒店升降機大堂.直接搭乘由台灣各地搭乘台鐵前往松山車站亦可.

robotstxt: allowed

filter: keep


text:
初次到大陸嘅洗牙體驗
洗牙個陣潔牙儀嘅探頭系度震動,同時一直系度噴水,嘴入邊會插一條管不停咁講嘴入邊嘅水,血和牙結石吸走.隨著探頭嘅移動,我聞到咗飛出來嘅牙結石嘅味道,有D臭.
我呢次洗牙大概洗咗半個鐘,痛嘅話我唔覺得痛,就算痛都系喺可以忍受嘅範圍,可能系因為我牙齒本身嘅情況所以我會覺得特別牙酸,不過根據第一次洗牙嘅經驗,牙酸呢種症狀一般三日左右就可以緩解慢慢消失.
洗完之後我覺得嘴入邊空咗好多,可以睇到一D牙縫,都系原來畀牙結石侵蝕嘅部分.用舌頭我可以感覺到牙齒間嘅棱角分明,清爽咗好多.
我洗完牙已經有一個星期啦,第三日開始牙酸嘅感覺就逐漸消失,而且我刷牙牙齦出血嘅狀況有咗好大嘅好轉,牙齦都冇之前咁紅腫啦.(有一段時間我嘅牙齦超腫,一刷牙就出血,醫生話系牙齦炎導致嘅.)
另外好多人仲對洗牙存在誤解,覺得會傷害牙釉質抑或對牙齒有乜損害之類嘅,我喺洗牙之前都睇過很多科普文章,正規嘅洗牙操作系唔會傷害牙釉質嘅,並且牙醫建議正常情況下成人應該一年去洗一次牙,如果牙齒本身有乜病痛抑或缺陷應該喺洗牙前詳細諮詢牙醫.
呢個就系我嘅洗牙體驗,希望對大家有所幫助.
護牙小tips
vickongmacau


text:
真實分享,我係深圳種牙嘅經歷宜家有越來越多嘅人選擇去深圳做種牙.我前一排係本港討論區見到好多人問緊「深圳種牙效果點?有冇種牙診所推薦?」,好多shing有回復,但真正去過深圳種牙嘅人好少.所以我今日想做個真實分享:我嘅深圳種牙經驗,希望可以幫到大家.
我係換牙後一直冇注意口腔清潔,晚黑唔擦牙就訓,早晨唔擦牙就食嘢,導致到後尾有清潔意識了,牙齒已經冇得救,但是一直都冇去剝,因為細時開始就驚睇牙醫.最後決定去睇牙係因為牙齒痛到冇辦法正常生活了,去屋企附近嘅牙科診所排號,一直到5日後先真正見到醫生.醫生同我拍片檢查後就話我左/右兩邊嘅第七顆上牙牙根已經壞死,一定要拔除,如果想恢復同真牙一樣嘅咬合效果,建議種牙.而種牙成個療程,最少要$50000.我係沙田一間食肆做waiter,人工都啱啱夠生活,咁高嘅價格好難承受,於是經同事強烈推薦後,抱住試一試嘅心態打電話去深圳羅湖嘅維港歡樂口腔詢問,接電話嘅姐姐態度非常好,甚至因為我係香港人,對我問嘅問題更加耐心回答.佢當時電話同我講,如果我電話提前預約到診時間,可以享受檢查同影x-ray費用全免,仲有提供專車服務,我可以慳返一筆車費.佢仲提醒我,如果我禮拜一到禮拜五唔得閒,可以禮拜六日去,因為佢哋節假日都有提供服務.一通電話,我對這個診所嘅好感就增加了,每一件小事都有考慮到,給我一種溫暖嘅感覺.
這種舒適感一直延續到種牙結束,同我種牙嘅主治醫生係一個五十歲出頭,一眼見過去好穩重嘅男醫生,後尾我經過介紹得知,原來佢係大陸公立醫院出來做嘅有三十年做牙經驗嘅「老醫生」.好醫生出好服務,無論係拔牙過程,種植體手術過程,仲係戴牙冠過程,都將手術完美完成,唔似d技術唔過關嘅醫生,傷口處理不當導致後期發炎治療延遲.因為相信醫生技術,種牙治療到後期,我完全放鬆身心接受醫生治療,而且非常願意返診所,每次去診所都有種返去睇朋友嘅感覺.
唔單服務到位,我去嘅深圳羅湖牙科診所收費都好到位,每一分一毫都寫得清清楚楚,我選嘅以色列種植牙(特惠價一隻5999人仔),這個價錢包埋牙冠,醫生服務費,手術材料費,麻醉費用同後期藥物費用等.對於我這種收入一般嘅人嚟講,真係個大好事.
我用我嘅深圳種牙經驗同大家真實分享,係深圳優質診所種牙係點嘅感受.希望大家睇完都有所收穫,正確嘅選擇可以慳錢,仲可以有舒適體驗.
牙科小Tips:


text:
雖然去旅行好開心,但係成日去戶外行街睇風景,返到香港總係會曬黑咗囉,真係講起就嬲!呢個時侯推介俾大家一個急救大法,敷一敷面膜放鬆心情,再幫皮膚極速美白!
「醫藥部外品」效果更顯著!
之但係揀邊款面膜急救最好呢?敷面膜當然要揀效果最好嘅啦!根據日本嘅《藥事法》,日本厚生勞動省將化妝品分為「化妝品」同「醫藥部外品」兩類,而「醫藥部外品」會經過政府嚴格嘅審批制度,過程至少90日,確保產品嘅效果相當於或者接近醫藥品功能.靜靜雞話俾大家知,肌美精超滲透3D美白立體面膜嘅美白成分達到醫藥部外品級數架!
全方位貼服好緊要!
話要幫皮膚美白急救,如果面膜唔夠均勻貼服,只會令效果事倍功半.不過每個人的嘅面型大小都唔同,就好似小編每次敷面時咁,總係有啲部位因為唔夠貼服,好似冇敷過一樣……
鼻翼及附近皮膚:每個人鼻頭大小都唔同,大細長度不一就會影響旁邊鼻翼嘅貼服性,甚至根本貼唔到,坊間唔少面膜都有呢個問題出現.
下巴近頸位置:大部份面膜都冇呢個部份設計,唔好以為平時直望睇唔到呢個部份就唔重要呀,其實只要稍微抬高頭已經好容易望到.化開妝都知啦,頸部顏色同面部顏色不一係大忌嚟架嘛!
肌美精超滲透3D面膜就解決晒呢啲問題,採用真.3D立體剪裁,全方位包住臉部每一個部份包括下巴近頸位置,可以確保保濕同美白精華完全滲透皮膚,再冇均勻問題!
打造「透明感」肌膚~
要令皮膚睇上去變返自然亮白,普通嘅美白功能只會令膚色唔夠均勻.想睇上去自然啲,美白同保濕一定要同步進行架,肌美精超滲透3D美白立體面膜兼具膠原蛋白,薏仁精華等保濕成分,可以幫肌膚製造出「透明感」,令美白效果更突出!
想白都要講求多勞多得~
除咗揀啱面膜之外,想好快好似美容達人范冰冰咁白咁滑?當然要同佢一樣咁勤力敷面膜啦,據講佢年敷700塊面膜,大約每日兩塊,真係一刻都唔可以懶!你可能會問,咁敷法花費咪好多?所以揀選性價比高嘅面膜就好重要,而肌美精面膜CP值就極高,美白保濕效果仲Last到幾日,唔駛日日敷都一樣keep住靚呀~


text:
當你見到電視開始賣月餅廣告,餅鋪陸續陳列月餅款式時,就知道中秋就嚟到啦!月餅甘醇香滑,好食係好食,但係脂肪含量高,搞到好多女仔都唔敢試.今日開飯仔就教你啲食月餅貼士,只要食嘅方法啱,咁咪唔使假期之後狂減肥fing走啲肥肉囉~~
睇埋上面個圖都未明係咩概念?或者咁樣解釋: 一般成年人每日需要攝取大約1800-2200卡路里,而一個雙黃蓮蓉月餅重190克,含有超過800卡路里.只你食咗一個雙黃蓮蓉月餅,就等於你每日三分一嘅熱量攝取量.聽落好恐怖,打算以後見到月餅調頭走?咁又唔係,都有瘦住食月餅嘅方法嘅,只要你睇埋下面嘅貼士:
始終月餅都係高脂肪食品,所以唔想肥嘅話,最好堅守少食多滋味嘅原則.以一個傳統月餅嚟計,每日唔好食超過四分一舊;如果係迷你月餅嘅話,就唔好食超過一舊.
2. 揀款揀餡
一般而言,冰皮較傳統月餅低卡路里.餡料嚟講,豆沙同水果味嘅月餅較低卡,含蛋黃,五仁嘅月餅卡路里就較高.
3. 配普洱茶享用
普洱茶可以有效咁將油分隔開,減少身體吸收.所以貪靚又貪食嘅你,記得食月餅嗰陣配埋普洱茶飲,咁就可以去油去滯,感覺so fresh~
4. 勿誤信無糖
市面上有好多標榜低糖或無糖嘅月餅,但實質熱量同普通月餅冇分別.所謂嘅無糖,只係將蔗糖轉為糖漿,唔係真正無糖,千萬唔好因為呢啲Gimmick就放下戒心猛食.
參考資料:消費者委員會,ESDLife


text:
(聖誕傳統食物)聖誕食咩好?為你逐一介紹8款各國聖誕食物!
聖誕節對於好多人嚟講係一個非常重要嘅傳統節日,世界各地嘅人為咗慶祝聖誕節,都會食好多特別嘅聖誕食物,以下為你介紹8款唔同國家嘅特色食物!
法國
聖誕節時法國人會喺平安夜食Buche de Noel,即係「樹幹蛋糕」,樹即係指聖誕樹.樹幹蛋糕係一種用海綿蛋糕做成嘅蛋糕卷,外面再塗上朱古力味或奶油味嘅奶油糖霜.更細致嘅樹幹蛋糕會利用奶油糖霜來畫出樹幹嘅外皮,或者喺蛋糕上擺一些可以食用嘅可愛小裝飾.
丹麥
丹麥人嘅聖誕大餐包括豐盛嘅烤肉,配上煮薯仔,紅甘藍菜同肉汁,以及佢哋最鍾意嘅甜品米布丁.米布丁可以熱食,可以凍食.食之前會喺頂部加上杏仁碎,奶油或車厘子醬.每次食米布丁嘅時候,主人都會喺其中一碗放入完粒杏仁,邊個食倒就代表未來一年都會有好運.
荷蘭
荷蘭嘅傳統聖誕節晚餐,通常包括燻魚,鹿肉,鵝,野兔或火雞,以及大量嘅蔬菜同荷蘭冬甩(Oliebollen),杏仁麵包圈(almond pastry rings),聖誕杏仁醬麵包(Kerstbrood),以及布丁同奶油朱古力等甜品.近年來,最受荷蘭人歡迎嘅聖誕大餐係Gourmetten,佢哋會用電烤爐,選擇鍾意嘅食材再煎烤.
菲律賓
菲律賓嘅基督徒會喺平安夜食完隻烤乳豬,烤乳豬嘅嘴入面都會放入一粒黃色嘅芝士,其他主菜就會有聖誕火腿同意大利麵,佢哋都會食充滿節日氣氛嘅埃德姆起司(Edam cheese),即係紅波芝士.
英國
聖誕大餐極其豐富,包括燒豬,火雞,聖誕布丁,乾果餡餅等.聽聞係英國食聖誕火雞呢個習俗已經有300幾年嘅歷史,一般英國家庭都鍾意自行烹調火雞,佢哋會將大量嘅蔬果例如甘筍,西芹,洋蔥,栗子等塞入火雞入面,再係表層塗抹多種香料,再放入焗爐烤.
日本
聖誕節食KFC炸雞同士多啤梨蛋糕係日本人嘅習俗.日本肯德基會推出聖誕限定炸雞套餐,吸引大量日本人訂購,故事源於1974年肯德基喺聖誕出嘅廣告「一齊食肯德基炸雞」,所以聖誕食炸雞就變咗日本人嘅習慣.另一方面,據聞喺20年代,日本嘅不二家喺聖誕節推出士多啤梨忌廉蛋糕,之後每年都大受歡迎,於是日本人都會喺聖誕節食士多啤梨蛋糕.
德國
德國聖誕大餐最出名嘅嘢食係薑餅,係一種介乎於蛋糕同餅乾之間嘅小點.傳統嘅姜餅,以蜂蜜,胡椒粒為材料,又甜又辣,口感刺激.依家嘅薑餅都經過改良,會喺外面灑上糖霜,不但口感豐富,外型都美觀.傳統的聖誕餐係烤鵝搭配紫甘藍菜,佢哋都流行食Raclette芝士燒烤.
義大利
根據傳統,聖誕前夕其實係齋戒嘅日子,因此義大利人白天禁食,直到晚餐先會享用精緻嘅大餐.即使係咁,聖誕夜嘅料理唔可以包括肉類,只能以海鮮或魚類為主,例如係燉煮或油炸鱈魚,淡菜義大利麵或海鮮千層麵等,不過近年來好多人對於齋戒嘅規定已經冇咁嚴格.
以上的介紹係唔係好令人意想不到呢!讓我們一齊為我地嘅聖誕派對做節日佈置啦!千祈唔好忘記仲要訂一份包羅萬有的聖誕套餐同親朋好友一齊狂歡!我地嘅Food Channels Catering提供多款派對套餐及單點美食供選擇,全港各區直送,適合生日派對,宴會,公司活動,朋友聚會或小朋友生日會!立即透過我地網站或者WhatsApp我地查詢預訂啦!祝大家聖誕快樂!


text:
歷史學
歷史學,簡稱史學,係研究人類社會過去一切問題在內嘅科學.歷史學唔係信條,教義,文學.歷史科學嘅目的就係盡可能噉接近真實情況.
研究方法[編輯]
早喺西周就有作冊,史某嘅講法,史喺西周就係記錄人員,喺中國古代記錄歷史有皇家同民間之分,西周金文係皇家史學嘅典範,春秋,史記就係民間史學嘅代表作,歷史學係中國古代皇家教育嘅重要內容.
歐洲嘅歷史學始祖係修昔底德,希羅多德,天主教會史學.歐洲喺啟蒙時代之後,強調理性思考,例如伏爾泰路易十四時代.普魯士蘭克就從語言,民俗調查同使用政府檔案書寫歷史,蘭克就廣泛閱讀普魯士,意大利嘅官方檔案同埋塞爾維亞民族語言,呢啲資料都係當時所重視.二十世紀歷史學嘅研究內容同研究主題擴展為社會經濟問題,例如年鑑學派,公共史學,口述歷史.
性質[編輯]
就算係咁,當講到歷史學家嘅工作內容時,佢哋都有一啲明顯嘅共同性質:
能夠被稱為歷史學嘅研究,必定挑選同真實嘅過去有關嘅主題,歷史學家唔可以捏造同過去事實不符嘅人物同事件,呢樣同文學係唔同,歷史學需要有證據做論證基礎,每講一句說話都要有充足嘅證據作為背後嘅支持,而歷史學家攞嚟引證嘅證據,就叫做「史料」.但係,喺20世紀70年代之後,隨住所謂後現代思潮嘅興起,西方史學界就出現咗較為激進嘅理論家,例如海登·懷特等,佢從語言學同修辭學嘅角度去分析歷史書寫結構,主張歷史同文學係冇本質上嘅區別.
歷史學家喺進行歷史嘅編修時要盡量避免個人主觀嘅意見,唔可以喺從事歷史研究時發表自己嘅立場,因為歷史學家普遍相信自己嘅研究係要幫依家嘅人重建真實嘅過去[1],如果加入過多自己嘅立場,會令到真相扭曲,呢啲「史料」就唔能夠被社會大眾使用.喺客觀角度去講,錢鍾書認為再客觀嘅「史料」都冇辦法避免真相嘅扭曲,「史學以失真為難逃之劫」[2].錢鍾書雖然同意司馬光據野史小說撰《通鑑》,但佢都提到「夫稗史小說,野語街談,即未可憑以考信人事,亦能夠據以覘人情而徵人心,又光未申之義也.」[3]
歷史學家除咗重建過去之外,最重要嘅係解釋點解過去會發生呢啲事,以及呢啲事為現代人所帶來嘅意義.所以歷史學家同律師,政治家等同樣研讀歷史嘅人唔同,歷史學家喺研讀歷史時係著墨於思考隱藏喺歷史背後嘅脈絡,而唔係著墨於評估古人嘅是非對錯.歷史學家必須透過各種唔同嘅角度去解釋過去,並唔係用後人之見嚟指責前人之非.
傳統上,歷史學家係為咗搵某個大問題嘅答案先去從事研究,而呢一種大問題通常同當時嘅人有密不可分嘅關係,呢一點令歷史學家同單純嘅好古癖係有分別.中國史嘅奠基者之一司馬遷就提出「究天人之際,通古今之變,成一家之言」作為史學嘅研究目標.歷史學者會為咗解決當下嘅政治改革弊病而去研究古代政治改革嘅成敗得失,而唔係毫無理由噉去研究一個同依家生活無關嘅議題.歷史學唔係為咗累積知識而累積知識;調返轉,佢係為咗某種特定嘅目的而進行有計畫嘅研究.但係,喺20世紀後期,隨住微觀史同文化史嘅興起,傳統嘅歷史觀受到挑戰.女權主義同酷兒理論等「後學」嘅新興學派批判咗傳統史學同社會統治精英嘅緊密聯繫,佢指出依家嘅研究方向係忽略咗邊緣人群同底層社會.
文體[編輯]
傳統嘅中國歷史著作可以分為以下三種體裁:
- 編年體.以歷史事件發生嘅時間為順序去編撰,記述歷史嘅一種方式.
- 紀傳體.以人物立傳記(皇帝嘅傳記叫做「紀」,一般人嘅歷史就叫做「傳」,記載諸侯叫做「世家」,特殊情形嘅人物叫做「載記」,記載制度,風俗,經濟嘅叫做「志」,以表格排列歷史大事叫做「表」)嘅方式記敘史實.
- 紀事本末體.
研究範疇[編輯]
即係史學方法.一般歷史研究會採用史料嘅收羅同編輯.
- 舊史學方法
- 新史學方法
- 口述史學法
- 計量史學法
史觀[編輯]
- 歷史材料嘅真確性,可信性同埋完整性
- 歷史學理論框架
- 道德評價
- 歷史修正主義同歷史嘅正統教義
- 歷史嘅後設敘述
分支學科[編輯]
- 英雄史觀vs人民史觀(群眾史觀)
- 大歷史觀
- 全球史觀(整體史觀)
- 文明史觀
- 現代化史觀
- 社會史觀
- 反事實史觀
- 理性史觀
- 人本主義史觀
- 科學主義史觀
- 機械唯物主義史觀
- 唯物主義歷史觀(唯物史觀)
- 經濟史觀
- 階級史觀
- 革命史觀
- 循環史觀vs進步史觀
- 陰謀史觀
- 虛無主義史觀
- 自虐史觀
- 皇國史觀
- 正統史觀
- 中國史觀(以中國為中心嘅史觀)
- 臺灣島史觀
- 同心圓史觀(台灣主體性)
學派[編輯]
政治史|思想史|經濟史|法制史|社會史|人口史|文化史|科學史|醫療史|婦女史|外交史|教育史|傳播史|藝術史|文學史|史學史|歷史語言學|譜牒學|方志學|歷史哲學|金石學|軍事史|歷史地理學|醫學史|
中華人民共和國教育部定義嘅歷史學一級學科有:考古學,中國史,世界史.


text:
大家好今日我會同大家討論一個有關於財務自由嘅話題咁討論之前呢有引用另一個youtuber介紹一下一個有關於叫做網絡營銷或者叫做自媒體一個好紅嘅台灣嘅小姑娘叫做小船咁樣就如果切磋完之後呢能夠我跟佢學點樣經營網上平台 要交換一啲嘅金融或者投資相關嘅知識嘅話咁就非常非常之後好 真心我係個小船身上你學咗好多於有關於網上營銷或者點樣營運一個平台好重要嘅好多知識 好多有關如果今時今日run
youtubeinsight或者諗法都係喺佢嗰度來咁就今日帶一個好重要關於財務自由嘅concept給大家其實人喺邊度呢錢唔一定要喺邊度你講落去之前呢我哋首先介紹呀小船先啦 我睇佢都有三四個月㗎喇 其實係我創立平行時空呢一個 唔好話創立係發展因為其實我比較頻密咁去upload一啲嘅video
其實都係最近兩三個月的事咁喺我真正開始做之前 係參考咗好多啲有關小船個youtube channel嘅一啲嘅唔同嘅information 喺裏面吸收咗好多非常之有用嘅資訊所以誠意推介如果大家係諗住去辦自媒體或者網上營銷或者係網上平台嘅話
你可以跟你學下嘢啦 大家有圖有真相佢已經有28萬個followers嘅一個subscription一個youtuber跟佢學完嘢之後都好開心啦 我哋自己搞嗰兩個零月 都有過萬個subscription多謝大家一路以嚟嘅支持其實用番佢介紹嘅方法
再加上自己嘅努力 個content都ok啦咁過去嗰兩三個月個subscriptiongrowth都唔錯承諾大家會繼續努力今日其實我哋個topic財務自由小船都講好多網上賺錢或者一個普通人 平凡人同埋一啲有錢人為財務自由嘅人個思考上面有啲咩唔同 我哋點樣tune我哋個mindset
佢講好多呢啲咁嘅嘢咁就佢早幾日出呢條片 咁就講下平凡人點樣實現財務自由 睇完之後我又少少嘅observation有啲補充 咁所以呢就做咗今日呢一條片大家細心欣賞如果你第一次睇我哋嘅頻道嘅話
我們是誰 一個由最宏觀嘅角度 從高空三萬呎同大家分享政治經濟同埋投資方向嘅頻道呢個時候聽我陳述我嘅觀點之前 你先用幾十秒時間睇睇小船究竟講咗啲乜嘢關於財務自由聽完佢講之後
輪到我做補充返去一開始段片嘅第一句說話 就係人喺邊度錢其實真係冇必要喺邊度點解要大家能聽完小船嗰個version都會好詫異 甚麼1700蚊美金一個月就令到你個財政壓力可以冇咗 咁可以生活得唔錯
甚至乎叫做財務自由相信聽平行時空頻道嘅人主要以香港或者是居英美華人或者澳洲的華人為主咁大家都會有一個問號 其實萬零蚊一個月 真係唔夠洗咁大家要知道其實大家有分別小船喺台灣人台灣嘅youtuber咁係台灣當地個生活指數唔係質素 係指數先係和香港或者一些歐美國家
其實相差非常之遠就以台北 一個台灣最發達最繁榮經濟最好嘅城市job opportunity係最多 咁佢哋稅後嘅人均收入其實係大概得萬二蚊港紙左右
咁你會知道佢個所得嘅水平其實同香港爭好遠 當然佢哋嘅消費都低好多包括可能房屋嘅租金係衣食住行上面 咁有關於呢啲大家可以睇返我哋之前一啲有關移居台灣的分析 大家就會知道隨便用香港做比較
香港大家覺得都係搵人均收入過兩萬二千蚊好辛苦呀個生活所以如果你話只係能夠有萬零蚊一個月 叫做千七蚊美金一個月嘅叫做現金流被動收入嘅話 其實係遠遠唔夠大家去財務自由所以返去頭先所講問題喺 我們人係邊度錢真係唔需要喺邊度咁實際上點樣擺法而家同大家introduce一些
concept如果你係退休嘅或者財務自由純粹靠被動收入你可以生活得到嘅 咁即係你唔需要工作喇咁唔需要工作的話其實個地方嘅經濟發展係唔係迅速又或者佢嗰個嘅增長快唔快其實同你嘅關係唔係太大所以第一個好重要條件就係你除咗揀咗你自己鍾意個地方生活先啦當然一定要咁之後呢其實你可以刻意去揀一個經濟發展嘅速度唔好咁快嘅一個地方咁換言之會有啲乜嘢嘅implication就代表個地方嘅通脹唔會好高呀你所有嘢比較有數得計有數可以為咁譬如話好似喺過去二三十年日本迷失咗二三十年其實大家20 30年前去日本旅行發覺同今天嘅消費係差唔多停滯不前甚或其實可能大家去到歐洲嘅好多嘅地方其實你都會見到相類似嘅情況所以如果你今日係計劃一個財務自由嘅生活或者你已有這個條件你諗自己喺邊度生活或者個資產配置喺邊度嘅時候加入呢一個思考可能會幫得到你咁跟住之後呢就睇睇好似頭先講日本個情況20 30年前同今日其實個樓價物價同埋收入呢係停滯不前沒有增長
呢啲地方呢佢發展水平又夠高喎今日就係最perfect的地方呢個時候 講人擺喺邊度之後 就講錢究竟擺邊度其實投資好簡單搵一個有經濟相對地比較快速增長嘅地方去做資產配置咁就會為你帶嚟兩樣好好優勢 一是你會有資產增值資本增值
第二樣嘢就係會畀多個幾好現金流咁但係呢度有介紹個更重要concept係咪代表我要擺啲資產在歐美新加坡 香港咁就代表最好唁一定 記住我哋經濟發達嘅地方同經濟有一個快速增長嘅地方係唔會劃上一個等號 有些地方好好嘅
佢經濟又發達 經濟發展又高速嘅咁但係通常成熟嘅經濟體發展亦都係冇咁快 這是個事實一啲比較起步點低嘅地方嘅經濟體其實個growth會比較快以香港人為例 我相信聽我呢個channel嘅大部分喺香港人香港係一個經濟發達地方
人均GDP係世界嘅五倍以上香港仲會唔會好似以前咁高速經濟增長我個人對此有好大好大保留如果你一個本身係生活成本咁高嘅地方然之後你又再將啲錢擺返香港但係佢又畀唔到一個好高嘅現金流回報率給你嘅話 其實呢個本身就唔係一個好明智嘅方法咁但係調返轉如果你喺香港生活本身消費好高不過都唔緊要我搵到一個經濟增長快地方產出好高比較高嘅現金流資本增值投資嘅地方其實你仍然可能有機會比較大機會啲sustain得到你呢個財務自由的生活可能20年前你投資做係中國大陸的房地產或者某一啲公司其實當時中國大陸係咪一個經濟發展得好成熟嘅地方其實唔係呀但佢畀到你一個增長潛力和空間然之後就算你係香港生活都好可能當時你投資幾百萬就已經有足夠嘅現金流可以compensate或者完全咁樣去令到你在香港生活係可以財務自由咁聽到呢度大家可能可能會話正喎咁只要搵個窮嘅發展中國家例如越南 柬埔寨 菲律賓
馬來西亞去投資咁我咪財務自由 可能我投資番500萬1000萬咁 每年generate 10個percent現金流
好似已經好過喺香港打工 咁呢個世界有邊有咁大隻蛤乸隨街跳我哋要搵咗一個高增長嘅地方去增值 去投資嘅時候呢其實都存在好多唔同風險咁今日呢同大家介紹兩個大家必須要注意嘅地方大家第一個可以知道香港行聯繫匯率 我哋就係等於美元去到全世界你都流通嘅呢種貨幣或者你兌到相應
1兌7.8美元但你投資喺其他唔同嘅新興市場 其實個匯率就非常之波動我相信大家都聽到新興市場貨幣呢就大幅貶值 當中包括隨便可以name幾個巴西雷亞爾阿根廷披索然之後呢就俄羅斯嘅盧布或者係墨西哥比索同埋土耳其里拉等等咁你呢其實大家自己去搵返history等閒都試過貶值幾多呢 超過50%係好基本消費唔係一啲比較封閉嘅經濟體
提提大家通常佢搞改革開放好似佢話中國以前早40年前搞改革開放會大幅將貨幣一次性貶值增強競爭力咁人民幣當年兌美金大概一兌二一貶就變咗一對九一對十足足係得番20%左右咁而比較相似嘅情況都發生係最近幾年嘅越南盾上面 越南盾都有一個好明顯而且大幅嘅貶值如果你投資嘅新興市場嘅時候遇着佢喺度做緊個貶值去增強自己嘅競爭力時候咁呢個風險 大家就要注意啦 因為你嘅資產可能上升當地嘅經濟發展可能有增長然之後甚至會帶畀你現金流But你嗰個現金流例如兌換返港元或者你希望兌換貨幣嘅時候可能呢有個大福折讓跟住第二樣嘢就係啲嘅政策或地緣政治上面風險相信二三十年前大家都有好多人投資去到中國大陸可能上面設廠或者跑中港嘅司機whatsoever乜嘢都好咩類型嘅職業大家可能都會和內地有些連結往來其實那種外匯管制
又或者政策嘅經常性嘅轉變因為一個發展中經濟體個制度未完善好多時候你都會見到朝令夕改的情況令到外來嘅投資者有機會會被無所適從樣嘢你就要對當地個政治氣候或者政策嘅穩定性投一個有信心嘅票 你先至可以做咁好多時候都係步步為營見步行步 摸住石頭過河嘅一個狀況就算好似唔係中國大陸咁樣不如另一個地方我哋去到東非講緊埃塞俄比亞 吉布提等等呢啲地方或者我哋去到我哋經常講地緣政治可能係講緊沙待阿拉伯以色列等等呢啲咁嘅地方其實好多時候都存在着一啲政治上的風險因為可能政黨
領導人政制上面嘅更替唔同種族宗教文化背景嘅當權其實對住個經濟發展的模式其實係會有兩種風馬牛不相及一啲嘅policy在裏面都唔奇簡單舉個例子中東世界嘅穆斯林 其實個女權就比較細 大家都知道沙特剛放寬女權 例如畀佢哋多啲去讀書
比較popular啲 開銀行戶口啦或者自己揸車 入場嘅睇唔同嘅足球比賽如你投資咗好多女性相關嘅project又或者係嗰啲咁樣嘅類型嘅資產股票嘅話如果個政策可能喺呢個王儲穆罕默德下台又180度轉變嘅話呢咁你就可能呢一個非常之危險的境地我最後做小總結 回到我哋今日最topic嘅topic
sentence如果你想財務自由嘅話 考慮清楚兩樣嘢一就人究竟你想將自己擺喺邊度搵一個經濟發達但係又可能嘅經濟增長速度沒有咁快地方嘅話會令到你條數會比較容易啲去預算 呢一個大家要計清楚咁第二樣嘢就係你啲錢究竟擺喺邊個位置可以為你產出穩定嘅現金流同時又能夠令到你覺得都安心呢兩樣嘢啪只要你能夠去透過頭先我所講嘅criteria去做一個好嘅selection嘅話其實可能唔需要複雜 可能你只係需要有500萬港紙或1000萬港紙其實你應該要完全係好多嘅地方裏面達到財務自由好了今日同大家有關於financial
freedom個topic呢就分享來到這裏如果大家有任何有關於財務自由嘅建議有邊啲係我覺得行得通嘅好嘅方法介紹話畀小弟或者本身點做到嘅你想同埋分享 又或好睏難我頭先好似講嘢我都唔係好知應該點樣揀的話歡迎大家留言我哋會盡量呢喺有時間嘅時候同大家去做跟進討論或者你甚麼想知 你可在下面留言我會在下條片會做一個去回應你的問題咁今日嘅時間呢嚟到呢度又差唔多啦喺片尾我哋都capture咗我小船一段比較詳細嘅分享咁大家有興趣朋友都嚟睇了解下究竟佢嘅思考係啲咩下一集再見平行時空萬呎高空政經融通投資輕鬆等到琴你都傻嘅卡拉卡拉邊個知唔知Fire有拖過拖老婆你使唔使計風褸都唔通就得
相關推薦:
寶貝也會有便秘,寶寶是便秘的,它會哭,讓父母擔心,如果我有便秘,我該怎么辦?四種方法可幫助您解決.一,矯正不良的飲食行為習慣,做到教育均衡膳食便秘往往是由於飲食習慣不好,缺乏綜合營養素的攝入,所以要讓寶寶均衡飲食,多吃富含纖維素的食物,這樣...
肌の状態は,見た目の印象を大きく左右します. 肌が乾燥しているときはどうすればいいですか?1,保湿マスクの使用肌が乾燥しているときは,保湿マスクを使用することで,短時間で改善皮膚 粗糙を解消し,しっとりとした滑らかな肌にすることが最も直接的...


text:
事緣我三年前已經識呢個男仔
今年撞返傾返計
開頭仲覺得佢日日搵我傾計好煩
後尾覺得算啦當多一個人陪傾計
但半年入面我地淨係見過兩次面
其實我都覺得奇怪如果對你有興趣
唔係應該間唔中見面咩?
我約左好多次佢都搵籍口推我
我就問過其實你係咪有女朋友定有其他對象
佢就嬲左我 但過幾日又搵返我
成日都會send下佢啲貓狗相俾我睇
上個月仲同我講有屋企人入左院
我以為 其實講得屋企人俾我聽都係信得過我先講
到最近一次上佢屋企
發覺好多疑點 入佢其中一間房又話唔好 驚佢啲貓沖入去咬佢啲鞋
去佢廁所表面無野 但開個櫃睇 係有枝女仔用牙刷同一埋女仔護膚品
去佢廚房就見到有twin star粉紅色圍裙
我扮睇唔到諗 可能佢平時屋企人上佢屋企放係度 (佢自己住)
到第二日我發現佢開左個狗ig
寫住「一家x口」
仲俾我發現有個女仔真身
我同佢講:「原來你一直都有女朋友,我發現好多野都唔係巧恰咁簡單,唔再阻你一家x口」
佢淨係覆我what? 仲block埋我
我完全無諗過可以一路俾呢個人呃足我半年,當初仲同我講佢無女朋友,仲要期間其實都覺得佢好可疑諗住唔傾落去,但佢又繼續搵我,到頭來原來一直都有女朋友,仲好開心成日去放狗.


text:
TVB深夜劇時段立即抽起原定嘅《難兄難弟》,改播改編倪匡原著嘅1993年劇集《原振俠》,向日前離世嘅倪匡致敬.《原》卡士超級強勁,男主角係當時得令嘅黎明,再配搭四大美人 - 李嘉欣,洪欣,朱茵同埋仲未叫王菲嘅王靖雯,真係無可匹敵.四位女角貌美如花,但係情路並非一帆風順,好在最後個個都搵到好歸宿.
李嘉欣
稱李嘉欣係「最靚港姐」應該無人反對,靚女多人追係定律,多年來李嘉欣同唔少上流人物傳過緋聞.巧合在Michele拍《原振俠》之前就已經同倪匡兒子倪震傳緋聞,同黎明亦都有過煲水情緣.其他緋聞男友仲有羅兆輝,龐維仁等,當然唔少得佢親口承認拍過拖嘅劉鑾雄.當時已婚嘅大劉同李嘉欣愛得幾轟烈,大劉會買嘢食兼行廿幾層樓梯送上門俾女友,就算分咗手大劉仲會登廣告祝Michele生日快樂.後來李嘉欣2006年同許晉亨公開戀情,2年後結婚仲搞咗個億元世紀婚禮,Michele 喺40歲仲成為媽媽,而家一家三口十分幸福.
洪欣
同李嘉欣一樣眼大大,但洪欣知名度就冇咁高,網上更有流傳多年嘅電話錄音,有把女聲鬧洪欣蠢.洪欣多年前同一樣眼大大嘅莫少聰拍拖,後來洪欣懷孕,但竟然同莫少聰分手收場.洪欣誕下兒子後獨力撫養,皆因自小喺單親環境長大,洪欣相信媽媽可以靠打工養大4個仔女,自己一樣得.2004年洪欣拍戲時遇上後生9年嘅內地演員張丹峰,情投意合仲拉埋天窗,張丹峰更視洪欣個仔莫鎬廉如己出,莫鎬廉更改名張浩峰跟後父姓.
朱茵
《原振俠》時仲係新人嘅朱茵,俾周星馳睇中拍《逃學威龍》,因此傳出緋聞.朱茵曾經透露試過同交往3年幾嘅男友一齊喺外地開工,收工後佢去酒店房搵男友,點知對方十分慌張,入到房發現廁所反鎖,床鋪仲熱熱地,好明顯有「訪客」嚟過,因此決定分手.後來朱茵結識份屬街坊嘅黃貫中,一齊放狗放出感情,拍拖15年後奉女成婚.而家阿女黃鶯都10歲喇!
王菲
由王靖雯變返做王菲之後,阿菲同內地音樂人竇唯拍拖,唔單止搵男友做歌曲監製,更喺事業高峰同竇唯結婚生仔,最經典莫過於有傳媒影到王菲同愛人住北京簡陋四合院,仲親自出屋倒痰罐.之後竇唯被指同女歌手高原撻著,同王菲告一段落.王菲之後同內地一線男星李亞鵬拍拖結婚,誕下細女李嫣,但係同李亞鵬都係離婚收場.阿菲2000年同年輕11歲嘅謝霆鋒拍拖,更公開拖手示人,但係有傳因為張柏芝介入而分開,「鋒菲」各自發展感情生活又回復單身,2014年二人被拍到喺屋企熱吻,正式宣告復合,唔覺唔覺都一齊返8年.
原文刊登於 Yahoo電影LOL,am730獲授權轉載


text:
西dorsi真人
相信大家都有支持開嘅youtuber,而最近有網民就喺連登開帖話呢位西dorsi愈來愈乞人憎,成日講埋啲大陸嘢,但又話自己係香港人.雖然佢之前拍開都係介紹香港啲舊區小店美食,都應該幾多人中意,點知呢排佢嘅片,大多數都係關於大陸,一班網民就唔
10/12/2018 · 香港商場食限定90分鐘,等位又只可以企.waiter 態度又差. 大陸好多冇限制,可以慢慢坐等位 其實有乜話吹唔吹奏 係唔去既 就點都唔會去啦 根本香港人 好多都受夠香港既食肆 又貴 又唔好食 又逼 又趕 又少選擇
你好呀,我係西DorSi,一個喺香港土生土長,鍾意食嘢嘅肥仔,但因為窮所以主要喺香港同深圳覓食(將來會去遠少少嘅大中華地區覓食),以拍片嘅形式分享多啲好食嘅嘢同特別嘅餐廳比大家. 每日一片,平日下午六點,星期六日及公眾假期下午四點出
西DorSi 你好呀,我係西DorSi,一個喺香港土生土長,鍾意食嘢嘅肥仔,但因為窮所以主要喺香港同深圳覓食(將來會去遠少少嘅大中華地區覓食),以拍片嘅形式分享多啲好食嘅嘢同特別嘅餐廳比大家.每日一片,平日下午六點,星期六日及公眾假期下午
7/9/2018 · 好多香港人同西DorSi都一樣,都好鍾意食海南雞飯.不過原來3大連鎖快餐店之中,竟然有一間唔係經常有海南雞飯賣,究竟係邊間?至於有海南雞飯賣嗰兩間,又邊間嘅雞滑啲?邊間嘅飯香啲?就等西DorSi幫大家真人試食,以佢嘅個人口味評一評,去片!
影片時長: 4 分鐘
多謝「窮食YouTuber」西DorSi 封 MX 奶茶為 連鎖快餐奶茶之冠 MX 一直堅持選用3 種不同粗幼嘅茶葉 ,沖泡高山錫蘭紅茶,並以淡奶同紅茶 1 : 3 嘅黃金比例,炮製最香滑,醇厚,地道嘅奶茶. 今日就嚟 MX 嘆返杯啦! #MX奶茶 #Maxims_MX #
大家議論紛紛,不少西友原來咁啱都喺現場,有人仲貼咗條兩條「碌落去前傳」,係真嘅鄭子誠拍跌落地嗰下踲嘅補shot,梯級仲舖埋墊,有工作人員掹實.鄭子誠只需要做番碌落去之前同田蕊妮嘅拉扯動作大頭,同跌落去嗰下「哎呀!
西DorSi. 35K likes. 一個鍾意食嘢嘅肥仔,但因為窮所以主要喺香港同深圳覓食(將來會去遠少少嘅大中華地區覓食),以拍片嘅形式分享好食嘅嘢同有意思嘅餐廳比大家.
跟隨者: 41K
西dorsi真人 西dorsi 真樣 西dorsi真樣 查看花蓮市 居酒屋相關資訊,以下是「西dorsi真樣」的愛呷宜花東情報, Btw呢單嘢又幫sunny加咗唔少人氣跌10%升返50% 少有地連登仔無順手踩埋一份不過呢單野都對sunny 有d 改觀處事方法幾成熟其實有睇開佢都
(嗜辣巴絲打召喚) 麻辣火鍋名物鴨血 化身一人獨食版本毛血旺 噼啪×西DorSi 孖老公聲演超人夫婦 楊千嬅 丁子高互報行蹤 (娛.文.樂)肉球與足球 (馮仁昭四圍超) 蔚雨芯做Gym騷胸 (馮仁昭四圍超) 嘉玲演親熱戲偉仔監場
(科技 國際專欄) 告別鄉音客服 AI口技無敵勁似真人 娛樂名人 娛樂要聞 直播英格蘭世盃賽 創開台最高收視 ViuTV吸134萬觀眾 破紀錄揮低TVB
10/12/2018 · 真人 又不羈 逍遙子 2018-12-09 19:42:47


text:
星期日約咗 Louisa 一齊去 Rachel's Kitchen 個開放日,好彩有佢帶路咋,如果唔係,我諗我實搵唔到呀!
大門口個 logo.
入口玄關位一角.
陳列架上放有各式各樣物件,有廚具,裝飾品及食譜.
茶具及茶葉.
呢個唔知係咪用嚟磨咖啡豆嘅呢!?
布藝用品.
一入玄關位已經好有 "Rachel feel" .
呢個係酒架櫃.
姨甥女帶嚟嘅留聲機,仲播到碟 o架!
牆上掛咗各款好靚嘅相架.
上面果幾張相內的物件全部都係賣嘅,Louisa 都入咗好多貨,
準備用嚟佈置新屋.
廚房前的一個杯櫃,所有杯都好精緻呢.
杯櫃後嘅雜物架,放咗各款茶葉及飲料.
廚房內的一個吊架.
參觀咗咁耐,趁 Rachel 得閒,Louisa 就即刻搵佢影相.
我當然都要同主人家影張相留念啦!
餐枱上已經放咗部份已經準備好嘅茶點.
呢幾隻茶杯非常之靚,如果 blog 友 Keith 見到肯定愛不惜手.
雀籠內放咗玫瑰及洋燭.
好靚,好精緻嘅糖皮蛋糕,肯定花咗唔少時間同心機.
Rachel 嘅家人喺廚房幫手預備茶點.
Tea time 時間,仙姐都幫手招呼來賓.
最頂層嘅 Earl Grey macaron 好好味呀!曲奇都好鬆化.
呢個朱古力 cup cake 非常好味,我同 Louisa 都好欣賞.仙姐話,
喺呢兩日 open day,得我一個一食就食得出個
butter cream 係黑加崙子味.
Louisa 話呢個應該係 Parma Ham 配芝士.
認得出呢度啲麵包嗎?無錯,係仙姐嘅自家出品 17 小時包包呀!
我同 Louisa 當然捧場買嚟試試啦,自己整唔到呀!
臨走前,趁仙姐得閒,同佢影番張相先!
最衰諗唔起帶埋佢本書嚟俾佢簽名啦!


text:
-
amadán嘅發音發音人 DanielmatthewEffin (男,來自愛爾蘭) 男,來自愛爾蘭發音人 DanielmatthewEffin
User information
Follow
0票 好 毋好
添加到喜愛嘅發音裡肚
下載報告
-
amadán嘅發音發音人 tmacdonnacha (男,來自愛爾蘭) 男,來自愛爾蘭發音人 tmacdonnacha
User information
Follow
0票 好 毋好
添加到喜愛嘅發音裡肚
下載報告
-
amadán嘅發音發音人 Conchur (男,來自愛爾蘭) 男,來自愛爾蘭發音人 Conchur
User information
Follow
0票 好 毋好
添加到喜愛嘅發音裡肚
下載報告
-
amadán嘅發音發音人 Carmanach (男,來自愛爾蘭) 男,來自愛爾蘭發音人 Carmanach
0票 好 毋好
添加到喜愛嘅發音裡肚
下載報告
-
amadán嘅發音發音人 BridEilis (女,來自愛爾蘭) 女,來自愛爾蘭發音人 BridEilis
User information
Follow
0票 好 毋好
添加到喜愛嘅發音裡肚
下載報告


text:
主席:
1)香港正面對人口老化嘅問題,好多50,60年代出生嘅市民,將陸續步入退休年齡,本港有需要為人口老化而做好準備.相對要喺香港起更多嘅院舍,無論喺土地需求,人員嘅供應,家居安老當然係一個更好嘅選擇,亦應該係政府投放更多資源嘅方向.但本港樓價高昂,而且生活指數高,要喺本港安享晚年,對中產嚟講,已經負擔實在唔輕,對於貧窮嘅基層市民,即使有政府援助,生活亦唔容易過,我哋成日聽到話獨居老人嘅苦況,就算入到安老院舍,但唔少院舍環境欠佳,早已為社會詬病.
2)所以,如果國內能提供更好嘅環境,更多嘅人手,更好嘅專業服務,就一定有人樂於選擇回鄉養老,特別係有唔少早年由內地來港,而家同鄉下仍然保持聯繫嘅人,呢批人相信為數唔少,面對呢啲選擇,佢哋一定選擇回鄉.
3)事實上,過去已經有唔少人回鄉養老,政府已經推出咗一啲措施,協助市民跨境安老,包括廣東計劃,褔建計劃,廣東院舍試驗計劃,綜援長者養老計劃.呢啲推出之後,協助咗部份長者到內地安老,目前有近兩萬名長者參加咗呢啲計劃,返到內地安老.
4)不過,現實上跨境安老有唔少困難,令到大部份長者却步,有分析指出,長者主要擔心兩個問題,第一係路途遙遠,長者由內地回港,一般都需要2,3個鐘頭,長者如果要回港覆診就好唔方便,而且子女嚟探望都唔方便.第二係醫療問題,長者難免會多病痛,但佢哋無內地嘅醫療保險,除咗定期嘅覆診,如果有病都要返香港醫,到時就會好麻煩.所以,要協助長者跨境安老,就先要處理好呢兩個問題.
5)我哋正在推動大灣區嘅發展,港珠澳大橋及高鐵都即將通車,往返內地會慳返唔少時間,減低咗長者對路途遙遠嘅困擾,正好為長者跨境安老,創造有利條件.因此,對長者最大嘅困擾仍然係醫療問題,今日原議案及部份修正案提出多項有關醫療嘅建議,包括將醫療劵嘅應用範圍擴大到內地主要醫院及診所,容許將長者嘅病歷轉介到內地醫院,及為長者買內地城鎮居民基本醫療保險等等,呢啲建議都值得我哋考慮.基本上,目前醫療劵已經可以喺港大深圳醫院使用,事實證明呢個模式可行,政府應考慮擴大到喺內地大型醫療機構使用,相信政府稍後會同內地傾大灣區嘅具體合作安排,希望都可以傾下喺內地使用醫療券嘅問題.
6)另外,由於申領長者生活津貼嘅市民,有每年居港日期嘅限制,呢批約40多萬嘅長者基本上難以跨境安老.我認為,政府應考慮放寬限制,參考廣東計劃,畀申領人移居內地,由於佢哋得到津貼比廣東計劃為高,應可以應付到內地退休嘅生活,如果能夠配合好醫療配套,相信會有更多長者願意回鄉安老.
7)除咗基層市民外,其實有唔少中產長者都有興趣跨境安老,希望可以用較平嘅價錢享受到優質嘅服務同環境.事實上,內地近年喺外國引入咗一啲較高質素嘅安老院舍,服務,環境及設施都比較好,而且有基本嘅醫護服務配套,對中產長者有一定嘅吸引力,但中產長者無政府資助,要入住呢啲優質嘅安老院舍,可能會擔心長遠會構成財政壓力.其實,我過去多次向政府建議,可以善用保險嘅模式,協助解決老齡化問題,而家亦有唔少好嘅先例,包括自願醫保計劃,強積金及年金計劃等,所以,對於跨境安老嘅問題,或者都可以用保險模式,去協助中產長者解決問題.
8)近期,保險業界研究緊大灣區嘅發展前景,我收到一份業界提出嘅建議書,建議鼓勵業界發展跨境安老嘅保險產品,為長者回內地養老創造便利條件,同時又建議同兩地政府傾,去鼓勵保險公司參與大灣區安老設施嘅投資,發展一啲高質素安老院舍,供投保安老保險產品嘅中產長者入住.呢啲都係初步建議,係咪可行仍需進一步研究,而我就覺得好有建設性,可以創造多贏嘅局面,包括發展出一套中產長者跨境安老嘅新模式,又可以協助社會解決老年化問題,同時為保險業開拓新路向,更為大灣區發展出良好嘅合作模式.我已建議香港保險業聯會深入探討可行性,如果有具體嘅建議,就會搵保監局作出深入嘅研究.
謹此陳詞


text:
初期護食傾向
尋日有留言甚至幫手唱晒成首少林功夫好既朋友,係咪收唔到 PM 呢?正常的,因為我真係無搞到 auto PM.加上我覺得呢類資訊又唔係驚天大秘密,google 下 screen 下就大把正確答案,何必為左吸引 engagement 又要人留言收收埋埋呢?做得呢類資訊分享就係想多少少人睇到然後知多少少,如果下下都留言先知既,睇到既人數你話少左幾多呀… 有少少本末倒置左.
護食唔洗多講喇,之前我又講過下而且網上真係大把答案.但對於初到家中既狗仔,點樣知佢有護食既傾向﹑或者有將會好大機會有護食既情況?
護食,即係對於有其他人或動物接近自己既食物表現得好緊張,視對方為威脅.點樣先知佢開始緊張?
一般都係睇 body language,睇下佢會唔會開始彊硬定格﹑對眼露晒眼白盯鬼住你﹑胡﹑露牙﹑作勢咬等等… 但係,有一樣野都影響緊狗仔的,就係進食速度.假如狗仔進食時行過或接近,然後佢進食既速度忽然快左或慢左,你離開後又回復正常的話,咁樣基本上佢就一定係對於你接近佢既食物係表現得緊張的.
有部份狗護食時會上到去攻擊,亦有一部份只會停留係改變進食速度呢部份.有時有D狗食野好快,未必真係佢想的,而係主人不自覺令佢緊張左觸發左少少護食既情況都唔定.有唔少都可以透過做簡單減敏或預防護食既練習已經可以明顯減慢食速,效果好過用用慢食碗.
如果你留意到狗仔食緊飯時,有人行過或有聲音都會令佢食得快左或慢左甚至停低埋,咁就要留意喇,呢樣絕對值得處理.一來為左健康,二來都為左佢既幸福著想.試諗下,餐餐食飯都要緊張住咁住唔能夠好好享受餐飯,其實係好痴線的.講緊既唔係一兩餐,如果主人唔處理的話講緊既係人生既每一餐.


text:
區選由非建制大勝,個個都開心到打勝仗咁.
區區排哂長龍,建制輸到仆街,特別係何妖一輸就有人興奮到開香檳興祝,種種都可以視為平日藍絲口中「沉默的大多數」終於出聲,不過唔係企佢地嗰邊咁解.代表親政府親中共嘅建制比香港人用選票一巴巴車落去,林鄭都仲可以話代表民意唔支找暴力,明顯條八婆真係痴線.
唔理大家仲信唔信而家香港運行緊嘅制度係咪公平,張票有幾多眼淚同血汗,今次非建制嘅大勝絕對唔係勝利,而係一場考驗嘅開始:你唔會有張准考證入到試場就大叫「阿媽我得咗」掛?你要做到嘢,有成績,你先會再有下一次嘅准考證.而家准考證大家就比咗你,到底非建制係生生性性不負眾望,定係個個化身何秀蘭碌碌無為之後比人踢走?真係好睇佢地識唔識諗.如果今次佢地唔好好珍惜依個機會,令好多真係因為風氣同含淚而投嘅人失望,唔洗建制做啲咩佢地都會仆街,仲要係仆得慘話今屆嘅建制.
當初係你地口口聲聲叫選民送你地入制度,等你地可以同大家裡應外合做一番實事.今次大家決定信多你地一次,如果你真係可以做好地區工作將選區變成你嘅主場,如果真係可以好好支緩因為黑警濫捕而入獄嘅前線們,如果你地真係Show到比大家睇「你地冇做錯到」,我相信日後選舉大家好樂意再努力投爆你.不過今次真係最後一個機會比非建制表現同香港人同一條船嘅決心,唔需要你做到咩驚天動地嘅政績出嚟,但起碼要有心做,對得起個良心,我諗依個係好多香港人嘅基本要求.
我有個朋友將投完票再睇你做唔做嘢依個舉動比喻成條女比你氹上床屌完再問你愛唔愛佢.條女咁大決心無條件信你,你要呃佢今次冇問題,不過以後再冇人幫你含的話,唔好問點解.
大道之行也,天下為公,選賢與能,講信修睦.──《禮運.大同》


text:
搵真琴,直身都得,數碼電子效果唔好.
將手指抬高,準備好就彈落琴鍵.
重覆幾次之後抖陣先再嚟過.分手做.
留意:
(1)
彈之前抬高好重要,手指尖太貼鍵嘅話練唔到力.唔洗高到令手背垂直,拗到手腕,手背連同手指微微向上傾斜做準備就得.
(2)
數三聲準備好就可以彈落去.留意施力嘅方向係向自己,所以個動作可以形容為「撥」落個琴鍵,「撥」向自己.留意彈完之後隻手指要喺琴鍵上企直,起碼㩒住個琴鍵幾秒,企一企先好走.
(3)
每次彈嘅時候可以望住數一月大二月小嗰個關節位.如果動作啱嘅話,嗰個位彈完應該會好似小山丘咁突起咗.
(4)
手背喺成個過程都係保持同一水平,即係落鍵後手背唔可以座低咗,唔可以因為想大力想壓落去而瞓低.
因為你想練嘅係「指力」,所以除咗你嘅手指以外,手嘅其他部分都唔會郁.如果你發現個手背座低咗,即係表示你嘅手掌心畀咗一個向下嘅力去推隻手指落去彈個琴鍵,咁就唔係練緊指力.雖然有人會話過時,但我自己鍾意叫學生(尤其小朋友自己返去練)喺手背擺舊擦膠,擦膠冇跌即係個手背冇傾斜冇座低.
(5)
承上,既然練指力,所以手嘅其他部分都唔可以幫手出力,所以手掌,手腕,前臂,上臂同埋後背等等全部放鬆.要知道咩叫放鬆有兩個方法:其一係試吓做一次繃緊,維持繃緊幾秒之後就放鬆,咁你就明咩叫放鬆;其二係可以彈完之後郁吓手嘅部位,例如彈完咪要㩒幾秒嘅(睇番第2點),可以㩒住個琴鍵上下搖吓個手腕,左右郁吓隻手臂,甚至打圈,只要郁到即係有放鬆.記得郁嘅時候手指頭都係好似個勾咁勾住個琴鍵.
(6)
練某隻手指嘅指力嗰時,其他手指都可以一齊撥.例如假設你練緊4手指,咁撥4手指嗰時5手指都可以做撥嘅動作(始終佢哋結構上係同一條筋)(唔好敲到琴鍵就得),唔需要刻意定住其他手指.將集中力擺去你想練嗰隻手指就得,刻意定住其他手指代表冇放鬆.
有咩唔明可以再問


text:
Tuesday, February 26, 2019
Madrid 馬德里 / 麗池公園水晶宮 Palacio de Cristal
酒店距離麗池公園 El Retiro Park 大約十五分鐘路程,順理成章第一站就去麗池公園!由於主要去睇水晶宮 Palacio de Cristal,一入園就直接向公園中心行.沿路風景都好靚,行幾步就有雕像銅像噴水池,最緊要係唔會人逼人,好有空間感好寧靜.行行下都見到有班人係度跳廣場舞,不過就唔會嘈到拆天.不過個公園真係好大,行極都未到目的地.行到公園中心,終於忍唔住租左架電動滑板車.一來仲有景點要去,二來其實我真係好想玩滑板車.
公園內有幾款滑板車可以租,眼見都有唔少人租黎玩(個公園真係真係好大).園內見到最多係 Lime 嘅滑板車,玩法同共享單車一樣.下載個 APP,APP 入面會見到滑板車所在地同電量.搵到架車後掃描 QR code 就會Unlock 架車,然後段分鐘計.之前係 Paris 都有租過 Lime 滑板車,Paris 市中心周街都見到,係 Madrid 就似乎係公園同景點附近比較常見.全世界唔少城市都有得租,可以下載定睇下想去嘅地方用唔用到.
> 下載 Lime APP <
踩住架滑板車係公園「飛車」真係好爽!由公園中心踩去水晶宮大約九分鐘,踩到水晶宮門口不禁嘩左聲,好靚!陽光透過大玻璃照入水晶宮,令到成個建築物好似水晶一樣閃閃發光.水晶宮內長期都有展覽,今次係藝術展覽 Invisible.係湖嘅另一邊望返過去,又真係好似一座皇宮.配上紅葉,真係點影都靚.
標籤: Madrid, Madrid 馬德里, spain, 西班牙, 離家出走.Travelling the Globe, 馬德里
Subscribe to: Post Comments (Atom)
© kiss me before flight | All rights reserved.


text:
無論係為左休息一下,定係為左增加人生經驗,香港人鍾意去旅行就係人都知架啦.以前大家都會慣左跟團旅行,或者一班人一齊去旅行.不過,近年就越來越多年輕人迷上左一個人去旅行.
自己一個去旅行,唔多唔少都會有啲怯,但如果你想出走一下,離開每日既例行公事,同埋試下新野,相信一個人旅行可以為你帶黎好多收獲!MoneyHero為你列出左5個一個人旅行既好處,睇下點解solo travel會風靡咁多人!
1. 享受寶貴的獨處時間
雖然我地未必為意,但每日營營役役既生活對都市人黎講真係有好多壞影響.有時遠離一下煩囂,同埋每日撞口撞面既人,就可以比多啲空間自己,放鬆一下,重新評估自己既生活.被生活推著走既感覺唔好受,所以去旅行既時候,如果一日廿四個鐘都屬於自己,放低工作同責任,就真真正正咁休息一下,享受寶貴既獨處時間.講到尾,咁先係旅行的意義嘛?
2. 唔使迎合其他人
唔使迎合其他人應該係一個人旅行既最大好處啦.同其他人去旅行,或者跟團,好多時會被迫去啲你冇興趣既地方,或者好似行軍打仗咁去晒所有景點,先可以休息.不過,一個人去旅行就可以自己plan行程,鍾意幾時做咩都得;行到攰就抖下,想食就食.鍾意成日流連喺博物館入面又得,坐喺沙灘咩都唔做都得,唔使聽人支笛!平時已經要成日遷就其他人,去旅行點解唔對自己好啲,做返啲真正想做既野?
3. 認識新朋友
一個人去旅行聽落好似好孤獨咁,但其實反而會多左機會識新朋友,例如當地人或者其他遊客.如果跟團或者一堆人一齊去旅行,好少會分散行動,結果就令到成個旅程都淨係同返自己人講野.但當你一個人去旅行,每一步都係一個大冒險.如果你放開心胸(當然同時要注意安全), 大膽啲同其他人溝通或者傾計.旅途上會有好多意想不到既邂逅,可以令旅程變得更難忘.
4. 發掘更多有趣既旅行方式
當你自己計劃旅程既時候,就可以跟返自己既喜好同步履.重可以唔用一貫既方法,跳出平時既框框,試下其他有創意既旅行方式!例如租單車代步,見到得意既鋪頭或者餐廳就停低睇下,好好咁欣賞下身處既城市.重可以試下其他特別啲既行程,例如行山或者坐過山車等等⋯除此之外,唔好淨係住酒店,可以試下唔同民宿,B&B,甚至hostel,都係難得既體驗!
5. 更了解自己
如果你冇試過自己一個人旅行既話,呢個係一個鍛練自己既大好機會.當然啦,想要令自己變得更美好,唔一定要自己去旅行,因為話晒都有相當既風險存在.但自己走出去,面對一個全新既環境(無論時間長短),都會教到你好多野,特別係一喺常生活,或者團體生活入面,你未必察覺到既野,重可以令你既自信心同埋社交技巧大大提高添!


text:
小齊拎牛肉刀教戲 蘇麗珊遇邪嘢 顏卓靈爆喊嚇親吳海昕
驚慄片《失衡凶間》結合3個詭異短篇故事《死場》,《唐樓》及《暗角》,其中以顏卓靈在《暗角》中角色最陰暗,經常崩潰爆喊,相當痛苦,不過她坦言作為演員就係鍾意犯賤.吳海昕認為順帶發洩個人情緒會好啲,她又力證顏卓靈真係好入戲,配音時睇到對方演出被嚇親;至於蘇麗珊試戲時就遇到啲邪嘢,覺得好靈異. 採訪:方騫平
顏卓靈在《暗角》中飾演歌手,由於讀書時目睹墮樓者死不瞑目造成心理陰影,長大後開始懷疑人生,內心出現好多鬥爭,尤其講到要還原經歷時,變得相當痛苦,但演得過癮,對她來說是一個突破:「其實每個人都有黑暗一面,好似有隻怪獸喺身咁,人性共通點係有善惡,唔攞出嚟講唔代表冇,睇吓點樣去處理,單純善良就唔會有戲劇.」
小齊演惡形惡相江湖大佬
吳海昕喺《唐樓》中演一位有神經質嘅小說家,所以不時會「跳掣」,情緒轉變好大,上一秒好惡下一秒就喪喊,而且要一鏡到尾,好有發揮,「好彩有小齊(任賢齊)呢個好好嘅對手,及導演團隊令我加添咗信心,尤其同偶像小齊合作,好似佢見我有啲緊張,就行埋嚟提點我『有時拍恐怖戲唔使諗得太多,因為現場環境經已好得人驚,不如做少啲.』佢真係一位好照顧人嘅前輩,最搞笑當時小齊係做緊惡形惡相嘅江湖大佬,佢攞住把刀行過嚟教我,同佢扮相有好大反差.」
另外,蘇麗珊於《死場》中做專爆人內幕嘅KOL,不停去商場做直播,期間發生唔少靈異事件.除咗要應付好長嘅對白外,掌握情緒都要明快,她表示拍攝期間發生一段小插曲:「原先陳果導演想我分飾埋孖生姐姐,當晚我喺屋企練吓講啲好有仇恨性嘅對白時,枱燈無啦啦唔正常咁閃,最後因為拍攝問題分唔到身做埋家姐角色,諗返唔知係咪個天有暗示.」


text: 話說近期雞煲醬興起, 突然間搞到筆者都想去買返個雞煲醬跟手整返個雞煲自己嘆下.加上近排見到新聞有報導過呢個惡魔雞煲醬所以就想試下究竟呢個雞煲醬有幾惡魔,同埋係咪真係值得用幾十蚊去買一個雞煲張哩?味道好唔好味? 首先, 我想講嘅喺買咗返嚟嘅雞煲醬看似個包裝好大包, 但實際並非如此.裏邊只喺裝住三小包嘅醬料. 其中冇料嘅醬包就係唔辣嘅雞煲醬汁, 即係個膽.另外有一包最大包就係一啲辣椒同埋花椒八角; 另外最細包嘅系一包麻辣粉. 其實都唔洗講點樣煮, 因為做法非常簡單, 將所有啲醬包倒曬落個煲度同雞一齊煮, 煮熟就可以食得. 本人最想講嘅佢個雞煲醬味道尚算可以入得口, 但係佢嘅麻辣嘅味道覺得係死嘛同死辣, 食入口除左嘛同辣之外,完全感受唔到雞煲醬應該有嘅雞味? 咁買雞番黎做咩野? 所以我買咗隻新鮮雞返嚟都係枉然, 而且浪費我嘅金錢. 若果要我以幾十蚊去買一包雞保醬而且只可以用一次, 加上味道對我嚟講係一般.我只會試一次唔會再買,因為佢嘅味道又未至於真係好似報章雜誌噉講一試上癮.相信佢哋落咗唔小錢喺廣告上. 而家市面上咁多酒樓都外賣自取有折頭, 我寧願自己去買外賣仲方便, 而且乾手淨腳又唔使煮, 慳返啲水電煤.不過若你喺單求追求麻辣而唔喺為左食雞, 你可以買包公仔面再加依包 惡魔雞煲醬.


text:
(保寶達人)你DD?我DD!總監職銜唔簡單
「你DD?」,「我DD!」,「佢都係DD!」,DD代表一個保險行內嘅成功標誌──「區域總監」(District Director),所以叫得做DD嘅,手下點都有返一百幾十人,再升上去嘅SDD甚至EDD,旗下家族甚至有過千人都唔出奇!
雖然各大寶號都大致沿用DD職級,但係成為DD嘅要求都有啲唔同,不同公司都有自己嘅晉升階梯,有可能一啲District Manager就等於其他公司嘅DD都唔定.呢啲係保險行業職銜嘅微妙分別,日常工作就唔會有大問題嘅,但係有啲業界活動,講到明要DD或者以上先可以參加.
好似最近保協成立一個叫「總監會」(The Directors’ Club)嘅組織,邀請各保險公司嘅總監成為會員,提供總監專用熱線,申請牌照支援,免費法律援助等服務,亦會提供好似「黑卡」咁嘅貴賓級福利,好似酒店同高級會所預訂優惠之類.
其實保協呢個「總監會」提供嘅貴賓級福利,可能對於一啲資深DD嚟講只係小意思,背後嘅深層次意義先至重要.保協希望構建一個平台,加強唔同公司嘅DD與DD之間嘅互動同交流,因為DD作為業界領袖,有助滙聚業界嘅意見,等保協更加精準咁將同業意見向政府有關當局反映.
如果有更多DD加入,「總監會」能夠發揮出真正功效,咁DD就唔單止係一個事業有成嘅象徵,仲可以係代表喺行業有承擔,有貢獻嘅領袖級人物.
保寶達人 – 為您八盡保險天下事
更多保寶達人手記Click Here


text:
Chateraise 嘅甜品一直都好想試, 因為佢標榜嘅係日本直送,尤其是士多啤梨相關嘅甜品.唔使飛過去日本都有佢哋嘅水果食, 就算價錢貴少少都冇問題.加上佢嘅價錢其實同 Lady M平少少,所以好想試下究竟佢有幾好味.
所以今次買咗一個焦糖千層蛋糕以及士多啤梨蛋糕,再加埋佢哋嘅芒果布甸,一試就知龍與鳳.
喺甜品店裏邊服務員態度都算有禮, 雖然冇日本嗰啲服務員咁好, 多謝前多謝後,但係喺包裝上絕對有過之而無不及.
首先佢會用個紙盒幫你裝住兩件蛋糕,然後再加埋一個冰包等你凍住的食品可以保持恒溫嘅狀態.最後再用個1靚靚紙袋嚟包住個紙盒.
首先, 以千層蛋糕嚟講佢絕對冇 Lady M 咁好食呢啲真係層層分明佢, 就好似將所有嘢擗埋一齊,個口感質感就唔夠分明層次分明, 有點扣分.
至於士多啤梨蛋糕就同普通喺美心買嘅差唔多, 士多啤梨都係一般般, 又冇話特別甜,所以我估計佢唔係用最好嘅日本士多啤梨整, 而係用一啲比較低級似檔嘅日本士多啤梨去整呢個蛋糕.
反而個布甸就有驚喜, 食落去真係啖啖芒果肉, 同喺759或者百佳買嘅布丁完全有好大分別, 所以絕對值得用十幾文去買呢個布甸.
整體嚟講佢個樣都ok, 但係始終呢間鋪頭嘅選擇並不多, 所以有陣時真係好難揀.只會喺冇選擇之下嘅情況而埋佢哋嘅蛋糕.
屠文使者
Related Posts
One thought on “[食評] Chateraise 蛋糕開箱”
-
店員不老實永遠不會再光顧


text:
「改變」
真係好耐無寫過任何嘅程式,因為已經好耐無揼過石仔.科技嘅嘢真係日新月異,雖然好多嘢都係一里通百里明,只不過放低咗咁多年,其實真係又要重頭學過晒.當然而家學嘅係點樣用嚟分析數據,但係就真係無以前咁多時間咁,不斷試,不斷錯,直至成功為止.以前真係可以日試夜試,真係連發夢都喺度寫緊嘢.有時真係太多嘢想搞,所以係時候寫返嘢!
「編碼」
雖然唔係讀電腦出身,但係由細到大,電腦係我最好嘅朋友,所以好多嘢都係自學返嚟.不過真係無諗過慢慢由興趣變咗做知己嘅職業,以前好多嘢都係靠睇網上面嘅教材去學返嚟,其實而家都係.我好少睇書,反而係自己鍾意不斷寫,不斷試,從錯誤中學習唔同嘅編碼語言.當然有好多代碼都係大同小異,只係語言唔一樣,不過而家真係多咗好多工具去幫你寫程式.
「分析」
為咗要更快嘅速度去分析數據,其實第一件事就係需要整理數據,所以好多時都需要寫程式去幫手整理.雖然而家有好多程式到話自己可以整理數據,但係每一間公司都有唔同種類嘅數據,而且行業本身嘅性質都有啲唔同.到最後最好嘅方法都係要自己搞,所以邊度有可能唔再寫嘢?慶幸啲入門嘢就真係好入門,所以好快就掌握到的基礎.基礎係好緊要,如果唔係真係有機會去到深啲嘅嘢就唔會明點解!
Also published on Medium.


text:
以上呢堆野實在係唔記得邊日買,應該好一陣日子架喇,不過我病到無心機post 日記,所以搞到依家連日子都唔記得,哈!!
Halloween 果個貼好明顯係無可能貼落手指甲,但見好靚所以買左囉!!
呢個應該係同Cathy 一齊買架,因為係同佢行SASA佢勁推的,不過真係好香好潤,最重要係平囉!!記得果日本來想買細size好似50 ml 18蚊,點知見到個大size 40蚊買一送一囉,就係咁我咪同babe佢一人一支囉,真係抵到呢!用哂應該會再買,因為好鍾意個味同埋last 到都幾長時間囉!咁0既值錢,平過哂我d crabtree,jurlique果d囉,粗用抵呀!!!當然我最雃愛0既crabtree係會繼續外攜用啦,哈!
呢個眼0既concealer 好明顯係被包裝吸引左我啦,我呢個低b 妹一見d 可愛包裝就being crazy,不過反正我一向少concealer 就買支啦!!
MAC 0既eyeline gel 一直聽聞好好用,於是就買左囉!不過估唔到佢d products 都幾平,本來想連筆都買埋,不過babe Cathy話我已經好多,唔駛買喇喎,so 就忍左手啦!!呢個產品又真係好用,亦平過Bobbi Brown,可以用完再買!(樣樣都用完再買,但真係會用得哂咩???!小姐你究竟知唔知你買左幾多架?!)
SEPHORA 係第一次接觸0既牌子,間shop都幾多brand,我竟然奇蹟地只係敗左一樣野,真係奇蹟黎架!!講返個blush,隻色實物係淺色好多,比我平時用0既benefit,ettusais都要淺,掃上去係淡粉紅,我覺得幾適合返工用,有d臉色之餘唔會誇張,仲幾long lasting呢!!
呢個扣針好似同前面各樣好唔關事,但呢個抵囉,10蚊,本來係諗住做姊妹果日用,點知最後唔記得點解無用到,不過我信總有機會用0既!(到時搵到先講啦!!)


text:
訪問ecostore 之母:創始人梅蘭妮·蘭德斯 (Melanie Rands)
母親節特輯:訪問ecostore 之母 為咗慶祝母親節,我哋同ecostore之母Melanie Rands做咗一個訪問.Melanie喺1993年同丈夫Malcolm Rands共同創立咗呢家公司.Melanie同我哋分享咗佢不尋常嘅商業故事,同埋佢點樣做到生活平衡,以及佢最愛嘅ecostore產品. 早喺1985年,年輕又充滿理想主義嘅夫婦知道佢哋想創造一個更美好嘅世界.佢同一班朋友一齊尋找一個地方,想去建立一個環保社區.終於搵到一片價格合理嘅土地,但係農田無法耕種.Melanie嚟自太平洋嘅一個大家庭,願意喺繁忙嘅社區生活.佢哋無懼冒險同挑戰,幾年後就成立 ecostore. 喺呢段時間裡, Melanie係一名學校老師,同時都投入當地嘅藝術界同婦女節.對喺一個生活喺農村地區,建立生態村同 ecostore嘅年輕媽媽嚟講,同時擔當妻子,媽媽同企業家,確實面對唔少挑戰. 「作為父母,我哋都決定做兼職工作增加收入.我哋會工作,亦都會花時間陪伴小朋友.我哋兩個真正地分享非常重要價值觀.我哋意識到,為咗更多參與小朋友嘅生活,我哋必須要犧牲一啲嘢.」 雖然生態村冇電,但係兩夫婦花咗一個夏天嘅時間同女兒一齊建造咗生態村.佢哋有一個大菜園,冇貸款,而且兩個都有做兼職工作,於是佢哋能夠度過難關. 呢對夫妻分擔咗養育孩子,經營ecostore同興建房屋嘅責任. 「當我工作時,Malcolm會帶小朋友去遊樂中心.之後佢會喺屋企度自製麵團,然後佢會將麵包去同人交換其他嘢.喺某種程度上,咁樣迫使我哋脫離咗性別規定嘅角色.我亦都會分擔養育同烹飪嘅部分.呢啲都係必須嘅.」 除咗養育孩子之外,Melanie對佢同Malcolm創立嘅公司感到最為自豪.佢哋共同嘅價值觀令兩個人為一齊向目標努力.從第一日起,ecostore嘅理念就係:令大家可以輕鬆,方便,開心地為家庭健康同自然環境做出正面嘅影響. 「我哋製造咗我哋相信產品:我哋相信製造嘅原因,我哋亦相信產品本身.近年,大家對於環保問題嘅意識已經大大提高,加上都開始選擇更多天然產品以取代商業產品,我為呢啲事感到好驕傲.我哋挑戰傳統做生意嘅想法,唔想做一般業務.我哋想成為一個道德企業,擁有穩健實在嘅價值觀.」 Melanie最愛嘅 ecostore 產品 我鍾意檸檬草洗手液,佢性質溫和.加上近期來因為COVID,我哋每日都要洗手好多次.因此,使用唔會喺皮膚上剝去天然油脂嘅產品好重要.檸檬草亦係我喺花園入面最鍾意嘅植物之一.我特別鍾意新鮮嘅檸檬草混合新鮮嘅生薑,沖成好香嘅茶. 喺紐西蘭北部,大風同強烈嘅日光對皮膚做成衝擊,所以我喺長期袋住潤唇膏,我最鍾意蜂蠟潤唇膏. 我同Malcolm而家已經搬返去我哋一手一腳建立嘅生態村,我最鍾意嘅時間就係傍晚.我鍾意帶小狗Lewa喺沙灘上散步同喺海度游水.當我哋返到屋企嘅時候,我喺戶外浴缸度沖個涼,又會喺水中度加一啲鎂鹽,幫助放鬆疲倦嘅肌肉.我有一個經常使用嘅特殊平紋細布面巾(係ecostore 日本嘅團隊送比我嘅). 呢度嘅水非常珍貴,因此Malcolm通常喺我沖涼之後用同一缸水沖涼,呢個係我鍾意使用ecostore香梘嘅原因之一.因為我唔需要使用太多香梘,可以保持水嘅清潔.我最鍾意嘅係玫瑰杏仁油味.我鍾意佢嘅滑膩感,顏色同埋芬芳嘅香氣.沖涼對我嚟講係一種儀式,我會花時間望下天空,聽下雀仔吱吱咁喺竹林裡面叫. 沖涼後,我會用 ecostore嘅玫瑰同天竺葵潤膚露嚟幫助保護同滋潤肌膚.之後我就會去花園同屋嘅周圍打理一下,再煮飯同休息. 我愛上咗香橙百里香多功能廚房清潔劑.每日喺廚房度用佢嚟抹飯檯,不銹鋼檯,爐灶同埋瓷磚牆.我鍾意用花園裡面嘅新鮮百里香,特別鍾意佢新鮮同乾淨嘅草藥味. 我哋嘅浴池會將水排入我哋自己嘅灰水系統,因此我哋對喺浴池度使用嘅產品非常小心.我通常會為浴快速清潔,同埋用ecostore檸檬去污劑沖洗.我鍾意喺浴室每一個角落都使用同一種產品:喺洗手盆,水龍頭,瓷磚同拋光混凝土上,極之方便. Melanie嘅母親節致辭 「我認為作為父母,我哋都會盡自己最大嘅努力,一定要記住呢一點,同對自己寬容啲.如果你對自己仁慈,咁樣其實可以幫助到你成為好父母.當你承受壓力同掙扎時,感覺自己做得唔夠好,咁煩惱就會愈滾愈大.盡心盡力,就問心無愧.」


text:
2018年12月10日星期一
(睇住APP學整曲奇)HBOAsia WeBareBears 曲奇工作坊
9 DECEMBER 2018 (SUN)
其實我成日都好想同小小豬一齊整下蛋糕曲奇,既可以親子又可以滿足一下口福.雖然屋企都有個焗爐,不過一諗起整完之後嘅善後工作,同埋一買就要買好多材料係屋企擺,我就即刻就唔想去開工.
WeBareBears咁受歡迎,嚟到就緊係要打個卡先啦~
今日我地嘅就係Bakebe學整曲奇,佢地係提供一站式自助服務,跟全用佢地嘅APP內食譜,就可以成功整到啦~
佢地嘅設備都好充足,大部分嘅食材同工具都齊晒哦~
為左方便各位小朋友,大會已經為一眾小朋友準備好晒WeBareBears曲奇嘅材料~
著好圍裙同廚師帽,就可以開工整曲奇啦~
雖然係屋企都少整,但小小豬之前都有同我整過下,所以佢都有丁點印象,再加上佢邊整時就邊跟住個APP內食譜步驟,所以佢話完全唔洗我幫手,要自己一手一腳整咁話~
當然佢都有唔識嘅地方,佢就即刻舉手搵負責姐姐幫手解決問題(辛苦晒姐姐耐心咁解答依個問題小豬)~
唔知係咪隻豬仔真係大個仔左,佢今次整曲奇又真係有板有眼,一步步慢慢咁整,仲整得好專心又認真添~
幾經努力佢終於整到個麵團啦~
之後就到小小豬話最好玩嘅一環,就係...碌...碌...碌,碌平個麵團啦~
之後就可以係個麵團上蓋個曲奇餅底啦~
拎埋啲曲奇入爐焗就可以話完成左一半工作~
係等曲奇嘅時候,工作人員就拎出另一部iPad,俾小小豬睇下WeBareBears卡通~
HBOGO除左有WeBareBears之外,仲有好多唔同嘅兒童節目,只要下載個APP,然後開設一個帳號,就可以睇佢地嘅節目.而且最好就係只要登記一個帳號可以有五個預設用,咁爸爸媽媽嘅iPad/手提電話都可以同時睇到啦!
雖然我平日都好少俾小小豬用iPad/電話玩GAME同睇片,因為我真係唔鐘意俾佢睇YOUTUBE嘅片(當然睇佢自己做主角嘅片係例外...哈哈),因為啲片好似冇乜監管,一個唔小心睇左啲唔應該嘅片就大件事.
小小豬聽到姐姐介紹時雙眼就好似發光咁,仲想我快快申請等佢可以睇多幾集WeBareBears.我見HBOGO嘅兒童節目都係正面健康嘅,而且我地家長下載完先俾小朋友睇,所以都會下載個APP俾小小豬間中睇下兒童節目啦~
睇左一陣卡通片,啲曲奇終於焗好,之後我地拎埋啲糖霜做埋最後一個步驟~
吱糖霜小小豬之前都整過,所以佢話好簡單,又唔俾我落手自己去整呀~
佢又好似吱得似模似樣哦~
小小豬嘅大作終於完成,除左個"豬"係我寫之外,其他都係佢自己整嘅,雖然同左邊個樣版係有好大出入,不過都叫做係佢自己嘅努力成果,所以.....都算佢任務完成啦~
睇下佢拎住自己整嘅曲奇個樣幾得戚自,仲帶點有成功感添~
整曲奇最怕就係啲善後工作,嚟一站式自助服務,跟住APP內食譜就可以成功整到,既有滿足感又有好嘢食.最好就當然係整完之後可以咩都唔理,拎住啲完成品就走人..正呀!
訂閱: 發佈留言 (Atom)


text:
Mondioring 係咩東東?
喺外國其實有好多唔同嘅犬隻運動比賽Dog Sports,當中Protection Dog Sports包括Mondioring,French Ring,Belgian Ring,KNPV,IPO等等.Mondioring係當中好受歡迎嘅比賽,因為呢個比賽每次都有唔同主題,例如萬聖節,西部牛仔,甚至童話故事等,場地佈置同比賽中使用嘅道具會配合主題去變化,除咗令到整個運動更有趣味性,亦顯示出狗狗嘅高水準能力,面對全新嘅環境,物件都能夠發揮表現完成各個項目.
Mondioring比賽有三大範疇:跳躍JUMP,服從Obedience,保護Protection,每個範疇入面再分細項.參賽犬隻要得到高分,唔單止要聽從指令,仲需要有自己嘅思考,分析,應變能力,同埋強健嘅體能,爆炸力.除咗狗狗,比賽裡面仲有兩個重要角色,就係領犬員Handler同埋咬捕手Decoy.Handler負責帶領狗狗參賽,狗狗喺比賽裡面要聽從Handler嘅指令,同Handler配合完成項目.Decoy就係喺Protection項目入面「俾狗咬」嘅角色,務求避開狗狗嘅咬捕令狗狗失分.
唔好以為「俾狗咬」只要唔怕痛就得,其實係一個非常高難度高技術嘅任務.1. 要保護狗狗同自己嘅安全,唔可以令狗狗受傷; 2. 利用身體姿勢動作給予狗狗興奮,刺激,測試狗狗嘅自控能力,並要因應比賽級別去調整難度; 3. 當狗狗進行攻擊,Decoy要喺著住一套幾十公斤重嘅咬捕衣(Bite Suit)嘅情況下,嘗試避開速度又快體能又強嘅狗狗嘅咬捕; 4. 要熟識各個項目嘅規則,順利協助比賽進行.
玩Protection Sports嘅狗狗一定係凶狠唔友善嘅狗狗? 其實受訓練嘅狗狗非常明白運動嘅規則,清楚自己嘅工作,只會喺有指令或需要嘅時候(例如Handler受攻擊) 至會作出攻擊動作,而且當Handler發出停止嘅指令就會立刻停落嚟.喺平日唔係進行運動練習或比賽嘅時候,狗狗一樣可以同人類非常親近,而且因為透過訓練,狗狗建立咗自信心同對人類嘅信任,所以比一般狗狗情緒更穩定,而且Handler / Trainer同狗狗嘅關係往往比一般主人同寵物嘅關係更密切更深厚.
聚萌嘅Trainer早前去咗老撾特訓三個月,提昇對Mondioring以及French Ring嘅知識同技巧.點解去老撾? 因為嗰度有一位世外高人 - Somsack Sodachann.Somsack係一位喺法國長大嘅老撾人,16歲嘅時候喺法國軍隊被委派領犬員一職,發現自己同狗特別有默契同對訓犬充滿熱忱,從此就同訓犬結下不解緣.離開軍隊之後Somsack邊打工邊學French Ring,同佢當時嘅愛犬馬蓮萊Rime一齊訓練,並一步步通過考核成為Decoy,仲同Rime一齊進升到French Ring Selective Level (比Ring III 更高Level)! 同時Somsack於巴黎成立咗一間專門訓練犬隻及野生動物(包括狼)拍攝廣告,電影嘅公司,參與多部國際電影拍攝.三十歳嘅時候,為咗尋根,Somsack返咗老撾並定居落嚟,繼續從事訓犬工作,喺東南亞闖出另一片天,好多狗主仲專程將狗狗由越南,泰國帶到去老撾俾Somsack訓練.Somsack亦致力喺東南亞國家推廣Dog Sports文化,2022年11月將會喺老撾舉辦一場Mondioring Seminar,邀請到國際嘅Dog Sports高手同場交流.聚萌Trainer Jack Sir好開心亦獲邀參與,希望可以將更多Dog Sports以及訓犬文化知識帶返香港.
如果你對Protection Dog Sports有興趣,歡迎同聚萌聯絡.Whatsapp: 852-93889783


text:
我之前都有間中煲三棗茶俾小小豬飲(按此重溫),不過因為個顏色關係,小小豬次次都唔會十分願意飲.
早幾日見有朋友仔教話可以加埋蘋果及雪梨一齊煲,個顏色靚啲之餘(即係冇咁黑卒卒),味道可以更加清甜,所以我又嚟試下依個蘋果雪梨三棗茶啦~
三棗茶有咩好?原來將紅棗,南棗同埋蜜棗一齊煲,除左對補氣血更有效用之外,因為棗類都有抗過敏作用,所以對氣管敏感而引致容易咳嗽都會有調理作用.補益得來又唔會太燥火,所以對好啱小朋友飲用.
今次加埋蘋果同雪梨,除左味道更加甜之外,仲非常滋潤,可以有滋陰潤燥之作用,所以就更加啱小朋友依家嘅轉季時飲用呀!
材料都係一啲簡單方便嘅,只需要蘋果3個,雪梨4個,雪梨乾3-4片,蜜棗5粒,雞心紅棗10粒及藍棗5粒~
新鮮雪梨就算去清晒啲芯都一定係有少少酸,依個就係新鮮雪梨特性,所以就要加幾片雪梨乾就可以中和返那一陣微酸味(我試過幾次又真係WORK呀)!
絕對唔係講笑,依個蘋果雪梨三棗茶絕對係我煲過咁多涼茶最好飲嘅,真係強力推介俾大家.小小豬不知幾鐘意飲,一杯接一杯咁快快口飲,仲邊飲邊話好好味.另外,當我倒俾老公飲時,竟然話唔似係我自己煲,話仲好飲過坊街買嗰啲....哈哈哈!
睇見佢地兩父子飲得咁開心,真係勁有滿足感,所以話呢....我煮嘢嘅力量都係來自佢地呀!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!


text:
大家一定係各大萬寧,屈臣氏等地方見過呢只NIVEA 藍色Cream,但其實,呢只cream近排係日本女仔之間好流行!佢雖然好平,但添加嘅保濕成分卻好有效.依家就話你知佢嘅7大用法,簡單用出水嫩肌膚!
#同嬰兒潤膚油混合
其實小編自己就都有用過佢嘅,但嗰陣時講真未覺幾好用,覺得佢好油啦,又唔係好易推開.但其實唔曬擔心,有好辦法解決嘅.就係同嬰兒潤膚油7:3混合,之後搽係身體乾燥處,咁樣吸收快,吸收之後都唔會覺得黐黐地.
#作為塗抹式面膜
其實NIVEA 面霜仲可以當面膜咁使用.將NIVEA 面霜厚厚地搽滿成塊面,敷20分鐘,之後用清水沖掉,之後再搽乳液,面霜就好.都可以係浸浴嘅時候搽,補水效果會更加好.
#免洗式護髮膜
我哋髮尾好容易枯燥分叉,呢個時候就可以用NIVEA 面霜嚟保護我哋嘅秀髮啦.洗完頭後,係髮尾均勻搽上一層NIVEA 面霜,之後再吹頭,髮尾就會變得好有光澤了.留意唔好搽太多.
#作為保濕唇膜
同前文提到嘅面膜一樣嘅原理,其實NIVEA 面霜仲可以搽係嘴唇上,可以當唇膜使用.尤其係浸浴前搽係唇上,之後冲洗,再搽上護唇產品,就可以了.
#對抗手指開裂,毛刺和腳底皮膚開裂
因為呢款面霜真係好油,純粹作為面霜或者身體乳可能很多人覺得唔舒服,但佢用嚟搽龜裂嘅手指同腳底就啱啱好.當然同時配合補充多啲維他命B就可以防止討厭嘅毛刺同開裂啦.
#混合粉底使用
有時我哋嘅粉底會唔係好滋潤,好似吸緊面上嘅油脂咁,呢個時候就最好用NIVEA 面霜混合粉底液,或者係上妝之前先搽一層面霜,再上妝,妝容就會非常貼服,唔容易卡粉.仲可以保持滋潤,令皮膚無咁易出油,同脫妝.
#卸妝
都係利用NIVEA 面霜嘅油份含量高,佢都可以用來卸妝架.小編尤其鍾意先用卸妝產品卸一次妝,跟住在用NIVEA 面霜搽滿成塊面,保持1-2分鐘,用清水沖洗至無油膩感.之後再洗面,就可以卸得超乾淨啦!
所以,平野自有平野嘅豐富用法!如果你生活中仲有咩使用藍罐NIVEA 面霜嘅小貼士,就係fb留言話比我哋知啦!
Source:今日頭條_名揚bolin


text:
一開始跑步嘅時候通常都會覺得大把貨,一路加速仲愈跑愈有,務求用速度同時間證明自己進步咗幾多,不過有幾耐風流就有幾耐折墮亦適合套用喺跑步上,因為除咗有EPOC要還之外,其實喺你衝得好爽嘅時候,已經不知不覺踩入墜落之路,衝得愈快攰得愈快.
喺運動生理學上嚟講,衝幾多先會爆喺有數得計嘅,而且仲可以分兩個階段去衡量仲可能衝幾多同幾快,只要留意一個數值「乳酸閾值」.乳酸值喺用嚟計算運動嘅時候血液中乳酸濃度,而乳酸閾值喺指乳酸濃度開始上升嘅運動強度門檻,原因在於依個運動強度所產生嘅乳酸,身體已經唔可以即時完全代謝,如果維持依個運動強度乳酸值會慢慢累積,以上為第一階段稱為「第一乳酸閾值」;當運動強度持續加強,到達一個運動門檻點嘅時候,乳酸值會大幅增加,依個門檻點稱為「第二乳酸閾值」.
即喺話如果運動強度一直維持喺「第一乳酸閾值」出現之前,基本上就唔會出現肌肉痠痛嘅問題,不過人體仍然會因為能量耗盡而感覺到肌肉疲勞,所以理論上只要知道「第一乳酸閾值」同「第二乳酸閾值」就可以了解到一個人嘅極限,雖然一般跑友唔會有精科學儀器檢測乳酸閾值,但喺其實只要有一隻心跳錶就可以得到大概嘅數值,方法如下:
- 喺一個平坦嘅運動場或者跑步機上面開始測試.
- 暖身十分鐘左右,記錄底心跳率同跑速.
- 用每公里完成速度作為強度指標,可以每公里加快10~20秒完成,每次加速後維持2~3分鐘,同時記錄心跳率同跑速.
- 增加速度直至感覺到乳酸開始堆積就喺「第一乳酸閾值」,同樣地,增加運動強度令到無辦法再堅持兩分鐘,就會得到「第二乳酸閾值」,檢測亦隨之結束.
如果能夠提高「第一乳酸閾值」轉句話說身體可以應付更大嘅運動強度,提高「第二乳酸閾值」理論上可以增加身體最大可承受運動強度,即喺突破PB.根據依套理論,「乳酸閾值」同運動表現有極大相關性,所以想要提升運動表現,由乳酸閾值入手喺其中一個方法,進行間歇訓練喺提高乳酸閾值嘅一個途徑,喺「第一乳酸閾值」同「第二乳酸閾值」之間訓練三到五分鐘,中間休息訓練比例為1:1,進行3~5組,研究顯示,長期訓練可以大幅提升乳酸閾值,不過短時間嘅訓練都有一定效用,同樣可以提高乳酸閾值.
參考資料:
NSCA-Essentials of Strength Training and Conditioning 4th Edition.
NSCA-Essentials of Personal Training, 2nd Edition


text:
通渠佬收費馬桶下水管一定要高於地面,否則漏水咗睇你點辦
鑽石山通渠通渠公司通渠佬收費你喺裝修嘅時候有得冇有得注意馬桶下水管比地面高還係低呢?
最好高於地面通渠佬收費98159809,喺情況允許嘅情況下通渠佬收費98159809,下水口如果能夠比地面高2到5釐米係最佳嘅安裝方法.
如下圖係正確嘅做法
通渠佬收費錯誤嘅示範,點解咁做呢?
其一,一般情況下馬桶嘅出水口周圍係凹進嘅,通渠佬收費咁下水管才能夠套進去.
其二,如果下水管預留低於地面,通渠佬收費坐便器和下水管冇有得啱心,帶嚟漏水問題.
其三,如果提前發現咗呢個問題,這時安裝師傅會用密封圈,裝密封圈得保證水得向向瓷磚下面排,但漏水嘅情況還會發生嘅.
馬桶下水管預留太低,通渠佬收費如何解決?
各位,喺安裝馬桶前,通渠佬收費趕緊檢查一下自己屋企下水管嘅預留高度吧. 低於地面與地面齊平嘅現象係唔係有得好多咦? 係唔係感覺好揪心?點補救?唔會要重新把瓷磚敲咗重做吧?
呢度有得一個小嘅改造方案:買一個轉接管,一頭大,一頭小.小嘅嗰頭正好套喺自家嘅下水管裡,通渠佬收費記得用上膠水就嚴絲合縫咗,大嘅嗰頭唔就係坐便器新嘅下水管
說咁多就係念畀大家就念提一個醒,馬桶下水管喺安裝馬桶之前一定要把呢個管接上嚟,前期多做一點能畀後期解決好大嘅麻煩.


text:
「Crescit Eundo」,活學活用,舉一反三.
強化手中寶劍,握緊手中盾牌.
第一章-了解遊戲規則,掌握考評哲學.
Paper 1 Reading
Paper 2 Writing
Paper 3 Listening
5** Collectives
The Addendum
100% DSE-Oriented Notes
正所謂「貴精不貴多」, 每期整近千頁筆記並唔係我嘅教學風格.一嚟厚重笨拙,二嚟你睇唔切,三嚟你想溫書嘅時侯只會無從入手.最好嘅往往俾你想像中更簡單直接.我所設計嘅筆記內容 100% DSE-Oriented , 極精簡,系統化嘅設計令你上堂,溫書時可以更有效集中 , 唔會感到無所適從.我哋希望每一本筆記都係屬於你本人「獨一無二」嘅筆記,因為筆記內容唔係俾你死記硬背,而係透過堂上認真學習技巧,然後整理消化成為你自己嘅「Skills Book」,最後喺DSE嘅戰場上成功運用出嚟.
The Addendum
我哋明白,渴望喺英文科大幅進步嘅你,除咗希望喺堂上學識各種知識同技巧之外,更加期望有不同嘅資源等大家喺課餘時間都可以持續進步.所以,喺主筆記以外,我哋每期都就各份分卷準備咗各式各樣嘅補充配套,例如係 Reading 嘅 Bonus 解卷 Video,Writing 嘅「THE IDEATION」,Listening 嘅 Mini Mock 等等.教學內容 Double up!
無限次改文服務
我哋完全明白你作完文但係無高質點評嘅困境,所以你每一篇交上來嘅作文(Paper 2 & Paper 3B)均會由星級助教批改,保證你每一篇交返嚟嘅作文都一定會有所收穫!
SBA Consultation
DSE 筆試固然重要,但係千祈唔好睇少 SBA 對成績嘅影響啊!而且做 SBA 嘅時候可以慢慢做,更加應該做好佢.既然係咁,就等我幫下你,記得喺做SBA嘅前中後期都可以嚟搵我問問題,俾我 comment 一下大家嘅 scripts 同 ideas!
Oral Practice
雖然近幾年都因為疫情而取消咗 Oral,但唔代表之後都唔洗考架!所以除咗堂上教授各式各樣技巧之外,我哋都會定期舉辦 Oral Practice,等大家可以同嚟自唔同學校嘅同學一齊,好好練習同應用相關技巧,真正做到以戰養戰.
無限問書
你以為兩年流流暢長,仲有時間 hea?好好把握好呢「枯燥」嘅 12 個月,到你一升上中六,你絕對會感激呢段時間嘅自己!高下唔係一朝就分到,但係你只要好好喺中四五努力,你一定係會係全港 DSE English 最 Top 嘅嗰班人!
1-to-1 Consultation
無論同學係有學業問題(讀書/考試),JUPAS 問題甚至係心理壓力想搵人傾下,我哋都極之歡迎同學仔同我或者係助教傾計,我哋希望唔單只喺課堂上幫到大家,亦希望喺其他時間陪伴大家捱過最辛苦嘅時光!
聽師兄姐話喺冇穩固基礎下學 Skills 非常吃力,但學校老師喺中四五幾乎冇教過 DSE 英文應試技巧? 開始想努力學好英文,奈何 Source 實在太多,根本唔知點開始,所以 Giveaway 就攞咗好多,但攞完之後擺喺屋企就當「學識」咗...... 想儘快打好英文底子,快人一步熟悉 DSE 考核模式,之後再深入學 Skills/深化應試技巧嘅時候就能夠快速上手,更加可以省時省力將時間分配喺其它科度!


text:
涉及侵害個人私隱嘅法例推行,會唔會影響到國外投資者信心,以及侵害到國家喺國際上嘅競爭力問題,最近又成為咗澳洲政府獨立安全法監察局(Independent National Security Legislation Monitor,INSLM)檢討緊嘅問題.負責今次調責嘅 Dr Renwick 就話,雖然現時全球政府都面對住加密技術妨礙搜證嘅問題,但如果呢啲侵入性法例會令到公眾懷疑佢嘅安全性,同時會令執法機關行使不必要嘅權力,咁就有機會要修正喇. 方便搜證疑侵害私隱權 講緊嘅係澳洲上年年尾通過咗一條Telecommunications and Other Legislation (Assistance and Access) Act 嘅修正法例,目的係為咗方便執法人調查罪犯,以防佢哋以加密方式收起犯罪證據,因此建議但凡唔肯向執法人員提供手機同埋手提電腦密碼,有機會被判五年監禁及罰款50000澳幣. 咁都不特止,正所謂魔鬼永遠喺細節度,原來條例仲講明,如果執法機構要求科技公司幫手,解開某人嘅電子設備密碼,而科技公司拒絕配合,分分鐘要面臨約 5000萬港幣嘅罰款!而如果科技公司嘅員工向任何人透露執法機構嘅要求,亦有機會被判五年監!外國公司亦可以用呢條法例,叫澳洲律政部長查你部電腦,睇下有無境外犯法,總之一句講晒,就係條法例好鬼惡啦! 澳洲政府嘅理據係,因為近幾年科技發展太快,影響到執法同埋危害國家安全,所以先打算立呢條法例,新南威爾斯州公民自由委員會副主席Lesley…
Browsing: 獨立調查
© 2022 - wepro180 All Rights Reserved.


text:
有邊個女仔唔想樣靚身材正?但係香港好多女性嘅身材都唔係特別出眾 ,更可能有大細胸,胸部下垂,八字波等胸部問題,唔少女仔都想搵到最有效嘅豐胸方法.最近喺朋友嘅推薦之下,試做咗B6豐胸療程,平時成日都喺網上見到有人推薦B6豐胸,可以幫助美胸同改善胸部下垂,大細胸,副乳等等,最重要嘅係B6豐胸聲稱唔使$2000就可以升一Cup!
女性為咗豐胸都會想盡唔同嘅方法,坊間有好多唔同嘅豐胸方法同豐胸療程
包括食藥打針或者做隆胸手術,但藥物對身體有可能產生副作用,隆胸手術又要開刀,將外物放入胸部,危險性極高!
有啲健康啲嘅女士就推崇針灸豐胸,利用中醫知識刺激穴位,加速胸部的血液循環,令胸部營養吸收得更好,做到豐胸效果,不過要用針拮入穴位一定有啲痛!另外近年台灣都好流行自體脂肪豐胸,同一般隆胸手術唔同,自體脂肪豐胸係用番身體嘅脂肪,移植到胸部,但一樣又要開刀,感覺上好似好痛苦,又唔知有冇明顯效果.
最近試做嘅B6豐胸就令我非常有驚喜!B6豐胸療程比我想像中更加簡單,過程中完全唔需要打針,食藥,仲要完全冇副作用,非常安全!B6豐胸療程係利用刺激穴位,乳腺,乳腺葉嘅方法,激活身體荷爾蒙分泌,令到胸部達到第二次發育嘅效果!B6豐胸仲可以同時將背部,胸部兩邊嘅脂肪,重新推到胸前位置,令胸形更加集中,形成立體3D胸部效果,一次過解決副乳,胸部下垂,大細胸,八字波,增加胸部脂肪組織密度同重塑胸部線條,令胸形更加靚!
做咗一次B6豐胸療程,我就已經感覺到胸部線條有明顯提升同改善!成個過程中,治療師好細心幫我做胸部推拿,發現按摩好多穴位個陣都好痛!治療師話咁樣係因為胸部相關嘅淋巴系統唔暢通,令到營養唔可以去到胸部,自然就會出現胸部下垂,大細胸,副乳之類嘅問題.不過治療師幫我按壓咗15分鐘左右,就開始感覺到冇咁痛,B6豐胸可以幫助疏通淋巴,令血液循環改善.
做完B6豐胸按摩,治療師就會用儀器加強按摩效果,豐胸儀接觸到皮膚個陣係會有暖暖地嘅感覺,完全冇痛楚.我問治療師:「既然頭先已經按咗淋巴,點解要再用儀器?」治療師解釋:「用人手按摩雖然可以促進到血液循環,但係加埋用豐胸儀器幫助嘅話,可以更加針對性刺激穴位,乳腺同乳腺葉,令淋巴疏通個感覺同持久度會大啲同更加持久!」做完成個B6豐胸療程之後,仲有個Mask送比客人,為胸部注入充分營養!
做完成個療程,已經感覺到胸部緊緻咗,線條又有提升到,著貼身衫仲好睇咗添!我真心誠意推介B6豐胸療程比身邊朋友,做完B6豐胸一定唔會令你失望,可以改善你嘅胸部線條,重塑女性Perfect body!始終胸部係女性嘅重要部位,保養功夫一定唔可以懶!
如果大家想了解更多有關B6豐胸療程嘅資料,可以上返Perfect Medical嘅網站!依家仲有優惠添!做多幾次B6豐胸,相信大家都可搵番靚靚胸部線條啦!


text:
宗教
宗教(粵拼:zung¹ gaau³)係一種人類文化現象,世界上有好多唔同形式嘅宗教,每一個宗教喺佢哋嘅信仰,教義,習俗,禮儀,價值觀,道德觀同社會規範等等,各方面都有唔同嘅要求.由於每一個宗教都對宗教都有唔同定義,而幾乎每一個定義都受到質疑或者反駁,有啲宗教嘅定義甚至會否定其他宗教定義,所以宗教係乜呢個問題,實在無一個一致公認嘅答案.不過喺學術上對宗教定義,基本上都係以普遍性嚟概括,認為宗教係多層次,多方面同多樣性.
宗教詞源[編輯]
中文嘅「宗教」,「宗」即係尊崇,「教」即係解釋點做,而將個「宗」同個「教」呢兩個字合埋一齊變成「宗教」,最早就源自佛教禪宗開始,至於英文嘅religion,原本意思係指人同神之間,有限嘅存在物同無限嘅至上關係.所以原本「宗教」同英文嘅「religion」其實係兩樣嘢.不過後來由於研究呢樣嘢嘅學者喺全世發現越來越多唔同形式嘅宗教,已經唔可以再一概而論咁話乜嘢乜嘢先係宗教或者religion,於是「宗教」同英文嘅「religion」嘅定義就變得越來越廣泛,因為「宗教」同英文嘅「religion」就變成相應詞,而且同步發展,而家中文嘅「宗教」同英文嘅「religion」係一樣解[1][2].
各種宗教定義[編輯]
唔同人對宗教嘅理解,都會因應對宗教嘅認識同本質而有唔同定義,研究宗教嘅人,都會由唔同方向入手,好似文化,歷史,人類學,心理學,社會學等,唔同方向又會對宗教有唔同理解,而多數嚟計,宗教嘅本質都離唔開以下三種:
信仰對象[編輯]
傳統上對宗教嘅理解,都會歸結做對一啲神靈,上帝,神仙作為信仰嘅中心基礎,呢種以神道作為信仰中心,多數涉及祖先或者萬物有靈,不過亦有唔涉及神,例如佛教嘅法,道教嘅道,印度教嘅梵,呢啲叫「終極實在」,都屬於一種信仰對象.而呢個「終極實在」會作為一個崇拜對象,喺每個宗教都有唔同定義,但共通點都係會將呢個崇拜對象神聖化,而呢啲宗教都相信呢個世界之外會有一種神秘力量或者主宰,以追求認識呢種神秘領域為目的,根據佢哋對呢種神秘領域嘅見解,而構成各種生活約束.例如猶太教,基督教咁,佢哋認為人嘅生命,地位,禍福,尊嚴,都係神嘅恩賜,只有神先可以潔淨自己,解救苦難.虔誠嘅信徒會為咗實現宗教理想而不惜一切.
以信仰對象作為理解宗教嘅出發點,多數係宗教人類學同宗教歷史學為主,主要方向係著眼喺宗教起源同歷史.
信仰主體[編輯]
心理學將宗教視為一種精神需要,人除咗要滿足現實生活之外,精神上都需要寄託,尤其是一啲仲未有辦法用科學方法解釋嘅嘢,只有當做一種超驗,以直覺去感受同理解,但呢種體驗又唔可以証明.好多宗教都有呢種特質,就係強調要有信心,根據信仰者自己對宗教嘅理解,以個人主觀經驗同感受確定信仰.好多時大前提都係早已經肯定咗某一種宗教定義,而認為自己宗教或者宗教派系係最完備同聖潔.喺信徒心目中,呢啲個人神秘經驗係無可否認,真實,無得拗.呢種以心理作為基礎嘅信仰,由於係基於頑固意志,信仰對象都係神聖不可侵犯,所以通常會有好強排他性.
信仰社會[編輯]
社會學上認為宗教係一種社會意識,通過一種超越性嘅追求,達到追求某種人生目標,而呢種目標又會變成一種社會制度,例如對聖潔嘅追求,係反映出社會上對罪惡嘅反感,通過宗教而建立社會規範.其中以馬克思主義對宗教同社會之間關嘅論述最有代表性,佢認為宗教係有社會功能,係維持社會功能嘅一種手段.社會學家韋伯(Max Weber)認為西方近代文化同宗教有密切關係.用宗教嘅教法嚟做人類行為準則,好似伊斯蘭教,基督教入面諸多禁忌,喺維持社會秩序上有明顯作用.
宗教文化[編輯]
世界宗教分佈[編輯]
爭議[編輯]
對宗教嘅爭議,主要針對喺亞伯拉罕系嘅宗教,例如基督教,伊斯蘭教,猶太教,好多經典著作例如哲學家羅素(Bertrand Russell)嘅為何我不是基督徒,道金斯嘅上帝大騙局等等,都對宗教有好尖銳嘅批判.香港李天命亦對宗教有過批判,認為創立宗教嘅人要喺自己嘅經典加一句自己個神係最勁根本好容易,批評一啲宗教宣稱嘅絕對價值觀,同埋質疑全能神呢個觀念[3].
19世紀曾經有三個人對宗教批判有過好大影響力,佢哋分別係馬克思,尼采同弗洛伊德,佢哋對宗教嘅批判,影響咗之後嘅人對宗教嘅諗法.
馬克思[編輯]
馬克思認為,宗教係階級壓迫同剝削嘅工具,佢有一句名句:「宗教講嘅苦難既係現實苦難嘅表現,又係對呢種現實苦難嘅抗議.宗教係被壓迫生靈嘅嘆息,係無情世界嘅情感,正好似佢係喺無精神制度之下嘅制度一樣,宗教係人民嘅鴉片.」好多人拎咗最後一句「宗教是人民的鴉片」去代表晒,用鴉片去比喻統治者點樣用宗教去壓迫同剝削.
尼采[編輯]
尼采認為,任何一個人宣稱自己擁有真理,其實不過係一種「權力意志」,用嚟控制其他人,所以佢認為上帝根本就係由人作出嚟,根本唔存在,因為咁佢宣佈「上帝己死」.
弗洛伊德[編輯]
弗洛伊德認為,宗教只係有啲人因為覺得自己罪孽深重,需要自我潔淨而強制上帝祝福嘅一種遊戲.
參考[編輯]
- ↑ 《宗教與文化》同濟大學出版社 ISBN 7-5608-2343-2/G238
- ↑ 《宗教論》馮天策 著 山東人民出版社 ISBN 7-209-03628-8
- ↑ 《哲道行者》 李天命著 明報出版社 ISBN 962-8871-18-8M


text:
十月份仲係三十幾度,大家好似習以為常咁,睇吓個月曆其實霜降都就快到,仲係呢個溫度你都咪話唔驚驚,幸好東北季候風終於嚟到,秋風送爽之下又令我想起最鍾意食嘅荔芋油鴨煲.
唔好誤會,今次冇打算分享荔芋油鴨煲食譜,而係想介紹另一個用芋頭做嘅客家人傳統菜式:算盤子.點解叫算盤子?因為整呢個餸傳統上會將芋圓粉團搓成扁圓形,中間再用手指公壓一個凹位,外型就好似算盤上面嘅算盤子咁.對於冇搓麵團經驗嘅朋友仔嚟講,呢個餸係會有少少難度,不過冇付出就冇收穫,自己親手整嘅芋圓真係特別好味㗎,加埋肉碎,蝦米,魷魚,冬菇等配料,我話嘅,你哋試過一定會鍾意!
以前阿嫲教落,揀靚芋頭最緊要夠輕身,唔好以為愈重愈好,因為質地夠乾先代表個芋頭粉嫩,咁樣的芋頭裡面就有淡淡粉紫色幼紋.原來紋理越多代表口感軟糯香甜,所以我鍾意買啲已經切開咗嘅芋頭,一來成個未必食得晒,二來確保唔會買到爛貨,順便可以睇吓啲紫色幼紋夠唔夠多.
材料:
粉類
粟粉10g,糯米粉40g,木薯粉50g
調味(一)
鹽及五香粉各1/4茶匙
調味(二)
黑醬油,生抽,蠔油各1湯匙
做法:
1. 芋頭去皮切細件,隔水蒸20分鐘,然後趁熱加入調味(一),再用叉壓成蓉.之後,加入粉類搓成粉團,再加油及適量水份,繼續搓直至粉團變得軟滑,水可以逐少加方便調控份量.


text:
經濟差?gdp 下行?
Sorry大家,原先呢篇文就上星期特首開完個記者會,想spin個風向去破壞經濟到果陣時出嘅,但跟手發生太多事,今日先出返
大家睇返d價嘅時侯,都會明白
金價到今日已經1523, USD/YEN 105邊位, EUR/CHF 1.0866
有d人話搞冧個市,損失慘重.
有時真係忍唔住笑,你見唔見索羅斯見到跌市會唔開心?
發明得衍生工具出黎比人,就係比大家應對任何市況
聽個名就複雜,實質上你小學畢業都可以好快學識
簡單d講,就係可以比你買升買跌.
幾百蚊,又買得,幾千蚊又可以買得,唔洗下下都幾十萬幾百唔萬咁買
從來無人攞住把槍指住大家唔比大家買跌,唔識就學下,學識左,總會有用得著嘅時侯,因為經濟週期係一個自然現像
特別係後生仔,大家仲有機會經歷好多個cycle,我地強烈建議大家係工餘同發夢以外嘅時間研究下,無錢都可以做下Mock trade. (雖然手感會有唔同)
至於一d廢中廢老,只係識搵錢果班,話跌市d股票輸好多,咁只係證明佢地跟本唔識投資,只係識買單一股票市場,仲要無做對沖.
咁唔識投資,就不如唔好投資.輸左蝕左就賴班後生仔?
傻的嗎
跌市果陣可以買金,買Yen,買瑞郎,美金理論上都買得
正係識買死一個方向,得唔得?得
好似巴菲特咁,但人地分注買麻,升又買,跌又買,拉返暈
但人地唔會好似d老散咁,跌果幾百點係到牙痛咁聲,跌10000點都係咁買架啦
至於d商家佬,又真係笑左,有良心嘅小企業,捱到7彩都仲撐緊,都未出聲
班中型企業搵少d,又係到牙痛咁聲,站晒邊咁.
如果一個中型企業,因為短期市況波動,而應對唔到,真係執柒佢啦
做生意就係好殘酷,汰弱留強,經濟週期麻.
由於遲左出Post,好多經濟達人已經重點分析左呢家嘅經濟環境比Sars, 08年好,呢到唔洗再重覆.
記者會搵埋呀部波叔出黎,好明顯個用途只係得一個,誇大兼推個波落去示威者到破壞經濟,務求一班只顧”搵食”,” 喜愛返工 ,”中立”嘅朋友 都企埋係正苦果邊,嫌惡呢班人
作為一個前金融人,少少advise, 唔啱聽可以唔聽,反正大家賺蝕,真係關我地L事
但如果焦土真係黎臨,無話好唔好,大家都要接受,同埋最緊要識點應對
聖經都講過滅世重生,打機練壞左隻角都要砍掉重練,推倒重來一向都係一個方法,無論個結果係比祖國/自家軍隊打敗,定係成功換返真一國兩制/陳雲城邦論,都會比呢家兩頭唔到岸嘅局面清晰,大家先知道下一步應該點行
而member們,係我地當中都好多真尖子才俊,Leg哥只是其中一哥,閒時event未正式開始時可了解多d
反正大家無利益沖突,佢地都好樂意share一d經驗同睇法比大家
完
Mary gor


text:
(杜拜生活)我有無俾人歧視?
當初搬嚟中東生活之前,我都擔心自己會唔會適應唔到當地嘅生活.英文唔係母語,人哋會唔會嫌棄我英文唔好;會唔會因為我嘅膚色而不平等地對待我...
「移民」可算是香港近期熾熱嘅話題之一,移民前要做嘅功夫不少:資金調動,選擇移居地,賣樓買樓,搵工搵學校,煩完一輪之後,仲要擔心去到會唔會俾人種族歧視,自己可唔可以融入當地生活?聽落都覺得怕.
當初搬嚟中東生活之前,我都擔心自己會唔會適應唔到當地嘅生活.英文唔係母語,人哋會唔會嫌棄我英文唔好;會唔會因為我嘅膚色而不平等地對待我……
喺開始討論之前,我想表達一下我個人嘅觀點.絕大多數情況下,如果有個陌生嘅外國人,無緣無故對我態度好差,我係唔會/唔願意首先諗到「膚色/種族歧視」呢一個原因.我會先觀察佢係咪對其他人都係咁,我會首先去假設「He/She is having a bad day.」又或者佢一個性格唔好嘅人. 我會嘗試主動釋出善意睇下對方有咩反應.因為我覺得下下認為人哋歧視自己,某種程度上,都代表自己嘅自尊心很脆弱(姐係玻璃心),甚至乎自己平時亦有歧視他人嘅行為.
返回正題,過去咁多年,我有無被歧視過?答案當然係「有」,不過都係喺工作上,航機上.但係以四年幾嘅飛行生涯,工作過嘅有過千同事,服務嘅乘客數以萬計,我記得嘅只有三次被歧視嘅經歷.實在係非常低嘅比例,很個別嘅例子.有機會再開文當八卦講下.
反觀我喺杜拜本土發生嘅被歧視事件,係「零」.我個人真係無被歧視嘅經歷.但並唔代表杜拜係無歧視的.杜拜有歧視問題,而且好嚴重.我有個印度籍朋友,自小已喺杜拜生活,係一個工程師,基本上過去多年都係拿住不符佢經驗同學歷嘅人工,原因好簡單,因為佢嘅國籍.而呢個例子只係其中一個.我聽過,好多工作,性質範疇一樣,換本護照薪酬已有大不同.曾經同一個亞洲面孔阿二傾計.佢話佢有次去唔知咩政府辦事處處理公司事務,一入去,就已經被叫坐低等一等.等咗好幾個鐘,終於到佢,點知佢拿出本楓葉國護照,個工作人員就話!「啊~早講唔使等咁耐嘛~ 我哋係朋友啊!」聽完都真係得啖笑.
我作為中間夾層 —— 無別人眼中的黃金護照,亦唔係拿住被歧視嘅東南亞護照,生活上都算順利.畢竟杜拜9成外國人,對不同文化背景嘅人算係好包容.我啲朋友都係嚟自唔同國家,英文好唔好,有幾好,溝通到就得. 重點,本地人英文都唔係好啊!! 再者,我覺得無論去到邊個國家居住都好,首先自己要打開懷抱,放寬心.嘗試去參加唔同嘅活動,識下朋友.無論對方係咩國籍同背景,傾得埋就做個朋友,傾唔埋就Bye Bye.真係覺得被歧視了,亦不必太在意.因為我常覺得會歧視人家性別膚色種族嘅人根本不值得同佢交流/做朋友.
最後,致想走的和不想走,但要走的你,無論你將來決定去邊喥住,我都希望你工作同生活順利,我明白重新開始一段生活,適應一個陌生嘅環境唔係一件容易嘅事.我同大家一樣都爲未來努力緊,我哋一齊加油啦!


text:
白色強人II|馬國明密密搵老婆本 郭晉安被爆唔憂做:我好憎你呀
TVB皇牌劇集《白色強人II》日前公布首播收視19.5點(觀衆人數約127萬),今日(2日)一眾演員出席宣傳活動時,再公布好消息,首集收視有21.1點,馬國明在接受《香港01》訪問時亦表示對劇集接下來的收視成績相當有信心:「因為大部分香港嘅觀眾都唔知咩叫罕見病,但係隨着我哋啲Case,尤其是星期五嗰集我睇住臨尾Ending好入到我呀,就算之前我睇過劇本都好入到我,咁我相信隨着劇情發展嘅時候,觀眾會愈嚟愈了解罕見病係乜嘢,佢哋會更加入戲,所以我對呢個戲嘅收視係好有信心嘅.」
而郭晉安亦表示認同:「因為有咗第一集,大家已經知道收視有保證啦,第二集都keep到好多好嘅元素喺裏面,譬如馬明嘅感情啦,我同Kelly(張曦雯)嘅感情線啦,再加上阿Mo(陳豪)呢個人入嚟搞搞震啦,又有葉晴(胡定欣飾)而家開始對抗嘅戲愈嚟愈多嘅時候,進入一個階段,相信會愈嚟愈刺激.」
馬明同郭晉安今次的演出都大獲讚賞,兩位自然都成為視帝的大熱人選,不過兩人都表現得好謙虛,馬明更表示希望郭晉安衝擊4屆視帝:「創紀錄呀嘛,好大機會嘅.但攞唔攞視帝其實唔係我最大嘅考慮,反而我係好想《白色強人II》攞到最佳劇集,台前幕後咁多位工作人員喺疫情底下都好辛苦.(咁你唔想攞視帝咩?)喺你面前我唔敢,你攞四屆破紀錄開心啲喎.」
暫時未有新劇工作的馬明,直言非常開心,更表示可以趁機接Job搵真銀:「我好多年未試過我個劇出街嘅時候我係唔駛拍劇嘅,近排我終於爭取到可以有個檔期畀我去搵下真銀,多謝公司.(嚟緊靚湯飛澳洲你會唔會做跟得男友呢?)唔會喇,因為我自己都接咗啲嘢做,有外快搵下,所以我都keep住喺香港.(搵老婆本?)睇下你點解讀啦,我冇所謂嘅.」而郭晉安就表示會休息下,陪下家人,但馬明就大爆:「因為佢已經太多真銀喇,佢唔駛好似我咁跑呀.」不過郭晉安就即時反駁:「我好憎你呀!以後冇人搵我做嘢喇!冇人畀錢我做嘢喇!我好憎你呀!」場面搞笑!


text:
秋風起,就係大閘蟹迷出動之時,除咗任食放題(傳送門按此)之外,唔少餐廳亦推出大閘蟹盛宴,將蟹粉融入多道日常菜式中.而位於荔枝角嘅呢間新派粵菜廳,今年更特別設計咗幾道新菜式嚟迎接蟹季,電台主持歪歪已經第一時間率先為大家試食兼訪問行政總廚陳偉庭師傅啦.
2022新菜式:高湯蟹粉煎魚翅
煎魚翅比較少見,一般都係上湯煮汁嘅,聽落幾有新鮮感.師傅考慮到新一代朋友仔比較鍾意香口嘢,就試下煎嘅做法.高湯蟹粉煎魚翅選用牙揀翅製作,用上湯煮完後再煎,慢慢煎香兩邊.但有一定嘅難度,因為食物本身係濕嘅,煎嘅時候好易會黐住,要將鍋燒熱啲先再煎.
「爽口,索索聲,脆脆地都幾特別.一放入口,啲鮮味就湧出嚟……口感好滑,個翅煎香後有鹹香同鮮香,加埋蟹粉就變返滑捋捋,成個體驗好有層次.」歪歪更生動地將呢道菜式比喻成日本嘅沾麵:「呢個好似我去日本食沾麵,好濃好濃嘅沾麵湯,然後將麵條毫無保留,好野性咁浸落濃湯入面,蘸到一滴都冇嘅嗰種鮮味.」
2022新菜式:蟹粉蜂巢銀鱈魚
碟上面嘅每樣嘢都可以食,包括個蜂巢.原來唔係淨係裝飾嚟,蜂巢以麵粉調漿製作,倒落模後再拎去烘烤.
歪歪對呢道新菜嘅評價好高:「正啊,其實佢啱啱炸起個表皮好香口,仲係熱嘅,銀鱈魚係熱辣辣嘅,外脆內軟.呢個銀鱈魚非常值得一讚,好幼嫩,啲水份仲鎖喺裡面,一啲都唔乾身,甚至多汁到有啲唔合理.」歪歪直言係佢呢餐最鍾意嘅菜式,唔止佢呀,庭師傅都係.庭師傅解釋:「因為我幾鍾意嗰個呈現方法同質感,我哋諗咗好耐,點樣做到蜂巢質感.」
炸魚嘅技巧同溫度都有講究,庭師傅透露「炸嘅溫度要啱啱好,如果太低溫,蜂巢漲開嗰陣,油分會湧入啲窿度,所以溫度要控制得好,如果唔係成件成品就會變到油淋淋.油溫控制得好,炸出來先會鬆脆.」要做到銀鱈魚炸完仲係鮮嫩多汁,除咗選材嘅重要性外,仲有多個秘技㗎:「我哋特登厚切啲,同埋我哋係即炸嘅,所以炸出來嘅時候就唔會太乾身,入面仲可以保持多汁,外層仲係酥脆.」
2022新菜式:蟹粉雪燕釀鳳翼
呢個雞翼,唔止有雪燕做餡,仲有金箔喺面,絕對係高級版雞翼.至於咁多種釀餡唔揀點解揀雪燕?庭師傅解釋因為想搵啲味道相對清淡啲嘅食材,避免搶走咗蟹粉嘅味呀.
「啲餡多到瀉出嚟!隻雞翼好脆口,去咗骨.即使炸完,啲雞肉仍然非常鮮嫩,喺個口度仲有好多雞汁,炸得啱啱好.雪燕攪碎咗再釀入去,唔太食到平時嘅感覺,但蟹粉味依然突出.」
清燉蟹粉黃魚獅子頭
傳統嘅獅子頭,一般都用豬肉製作,但呢度就轉用黃花魚肉.將黃花魚起肉後切成粒,加鹽調味後變成膠質,再將蟹粉釀入獅頭裡面.
「啖啖都有好鮮嫩嘅黃花魚肉,完全將清蒸黃花魚嘅鮮味保存喺獅子頭入面,而且一啲都唔膩.不過食多兩啖覺得有少少清寡,但師傅聰明地加咗蟹粉做餡,慢慢就可以食到蟹粉嘅濃郁.」喺咁多道菜之中,呢道確實相對清淡,但原來亦係庭師傅精心嘅設計嚟:「我哋有時都擔心,假設推出8款蟹粉菜式,全部都係蟹粉,而蟹粉一般都偏濃味.所以我覺得有時有清湯,或者清燉蟹粉獅子頭就可以清一清味蕾,唔會話太過飽膩.
江蘇大閘蟹 (5両半)
主角壓軸出場,大閘蟹當然係重點,「裡面啲膏好飽滿,好多蟹膏,好甘香.清蒸係最濃郁嘅,咩都唔使加,就咁食蟹膏已經好滿足!」
歪歪 (左) ︳ 行政總廚陳偉庭師傅 (右)
大公館
地址: 荔枝角長義街9號D2 Place 1期10樓A號舖
主持:歪歪
文:Kar
相,片:Tom Li,Yan Yan


text:
-
haus嘅發音發音人 Vortarulo (男,來自德國) 男,來自德國發音人 Vortarulo
User information
Follow
6票 好 毋好
添加到喜愛嘅發音裡肚
下載報告
-
haus嘅發音發音人 naresnyan (女,來自德國) 女,來自德國發音人 naresnyan
3票 好 毋好
添加到喜愛嘅發音裡肚
下載報告
-
haus嘅發音發音人 Thonatas (男,來自德國) 男,來自德國發音人 Thonatas
User information
Follow
3票 好 毋好
添加到喜愛嘅發音裡肚
下載報告
-
haus嘅發音發音人 Bartleby (男,來自德國) 男,來自德國發音人 Bartleby
User information
Follow
2票 好 毋好
添加到喜愛嘅發音裡肚
下載報告
-
haus嘅發音發音人 fw3493af (女,來自德國) 女,來自德國發音人 fw3493af
User information
Follow
0票 好 毋好
添加到喜愛嘅發音裡肚
下載報告
-
haus嘅發音發音人 Foorgol (來自德國) 來自德國發音人 Foorgol
User information
Follow
0票 好 毋好
添加到喜愛嘅發音裡肚
下載報告
-
haus嘅發音發音人 Psychedelicate (男,來自德國) 男,來自德國發音人 Psychedelicate
User information
Follow
0票 好 毋好
添加到喜愛嘅發音裡肚
下載報告
-
haus嘅發音發音人 slin (男,來自德國) 男,來自德國發音人 slin
User information
Follow
0票 好 毋好
添加到喜愛嘅發音裡肚
下載報告
-
haus嘅發音發音人 mawis (男,來自德國) 男,來自德國發音人 mawis
User information
Follow
0票 好 毋好
添加到喜愛嘅發音裡肚
下載報告
-
haus嘅發音發音人 laMer (女,來自德國) 女,來自德國發音人 laMer
0票 好 毋好
添加到喜愛嘅發音裡肚
下載報告
-
haus嘅發音發音人 laleliu (女,來自德國) 女,來自德國發音人 laleliu
User information
Follow
0票 好 毋好
添加到喜愛嘅發音裡肚
下載報告
-
haus嘅發音發音人 bacanal (男,來自奧地利) 男,來自奧地利發音人 bacanal
User information
Follow
0票 好 毋好
添加到喜愛嘅發音裡肚
下載報告


text:
世上最遙遠嘅距離可能唔係生與死,而係一個鍾意食辣嘅人同一個唔食得辣嘅人一齊.
阿強係個無辣不歡嘅人,佢曾經講過打邊爐可以唔要豉油,但湯底唔係辣嘅就不如唔好打.但好衰唔衰佢而家個女朋友連咖喱魚蛋都接受唔到,譚仔都只係會叫清湯,係唔食得辣嘅最好代表.有一次我地一班人出嚟食飯,阿強女朋友都在場,當我例牌問下大家有咩唔食嗰陣,佢女朋友講咗一句「唔係辣就冇問題」.
全檯靜哂.
點解?因為我地食嘅係泰國嘢.我一早諗定要叫冬陰功,咖哩蟹,馬拉盞通菜,仲有要多辣嘅串燒拼盤,而家冇啦,咩都要再諗過.可能佢見勢色唔對路,即刻補咗句「唔緊要啦你地照叫都得」,咁我地又冇咁衰仔,緊係回一句「咁又唔好,叫啲唔辣架啦」.最後湯就冇叫,蟹變咗明爐煮魚,通菜用蒜蓉炒,而串燒就用燒牛肉代替,再加蠔餅啊大蝦沙律咁,我人生第一次食泰國嘢成檯都唔係辣.食完飯各散東西,阿強喺群組同大家Say 哂Sorry,又跪又拜(當然係表情符號啦)咁,仲話下星期全男班食飯,幾辣都得,佢請.
我地揀咗間四川嘢,叫嘢食緊係交由強哥負責啦,而佢又真係叫嘅全部嘢都係辣,仲特別叫人全部大辣.我地一班朋友緊係笑住叫佢講「喂唔洗咁喎,都冇人怪你」,「係囉,一餐半餐唔辣有咩所謂」.點知佢一抬頭已經流住兩行馬尿,然後用好感動嘅聲線同我地講:
「我成三個月冇食過辣,你地就陪我癲返晚啦好嘛?」
當晚嘅阿強就好似薜家燕食住周星馳嘅黯然銷魂飯一樣,每一啖都流露住滿足嘅神情,甚至每道菜上檯時佢都會用一種好特別嘅眼神去望住碟嘢,後嚟我終於諗到點去形容,就好你第一眼望到啱啱出世嘅仔咁.依個時侯我就知阿強真係等咗今晚餐飯好耐.飲飽食醉,一班男人自然乜都講一餐,有個朋友問阿強有冇後悔搵咗個唔食辣嘅女朋友.可能你覺得咁問好Mean,但男人嘛,邊會計較依啲.只見阿強放低個茶杯,講咗一句「如果要我喺女朋友同辣揀一個,我都係會揀我女朋友」.
能夠令阿強講得出依句,阿嫂一定係個好女仔.
「咁今晚你算唔算偷情?」
「又話放棄食辣,頭先又咁感動.」
「乜食完辣都會變聖人Mode 咩?」
只係一班朋友只係掛住搵位笑佢,而阿強都講哂粗口回應,不過大家都係笑笑口,心裡面都為阿強搵到好女朋友開心.
兄弟,咪就係咁.


text:
香港爆喪屍 觀塘邊度最安全? 網民:邊度都好安全 塞車根本入唔到去
香港如果爆發喪屍 困喺觀塘去邊度最安全?
連登網民以「如果香港爆發喪屍危機,觀塘邊度最安全?」發帖,問一眾巴打絲打,假設末日來到,四處爆發喪屍潮,自己位於觀塘可以去邊度避難?樓主就率先提出係觀塘碼頭廣場,仲大讚有4個優點,包括「鄰近碼頭,有咩事可以以海路移動,同啟德郵輪碼頭成犄角之勢」,「出入口唔多,封鎖哂地面出入口之後就得返二樓天橋,防守起上嚟易好多」,「雖然係工業區,但係人流係最少嘅區域」,「有停車場,多好多物資可以維修使用」.
觀塘碼頭廣場獲網民一致贊同
許多網民都認同樓主建議,認為觀塘碼頭廣場不但人流係最少嘅區域,「本身已經靜到有喪屍」,亦有人話開局一定要選觀塘碼頭廣場,因為側邊有好多人會釣魚,等於有無限資源,亦有人指觀塘碼頭廣場旁邊個海勁臭,「臭到啲喪屍都唔想行入嚟或者冚哂啲人肉味」.
網民:邊度都好安全,因為塞車根本入唔到去
出名人多車多嘅觀塘更係天然屏障!有網民就話其實留喺觀塘邊度都好安全「因為塞車根本入唔到去」,亦有人話喺觀塘返工已經等於日日進行喪屍襲擊分裂「朝朝繁忙時間啲廢老,拖喼阿婆行經開源道都成個喪屍咁啦,係個度返工日日都要經歷一次生化危機」.


text:
一諗到呢家開緊波既NBA 總決賽Game 2,一向都鐘情於NBA 既我真係有少少訓唔著兼夾擔心
所以決定出post up 幾句.咁究竟擔心d 咩呢?拿,有無留意開NBA 既兄弟姊妹應該都有聽過下LeBorn James呢條友啦
今年由艾榮出走之後就自己單核帶隊carry 班二打六一路殺入finals,已經嘔晒血架啦.點知前幾日睇Game1 騎士對勇士,條痴線佬被人插到眼都盲咁濟仲單人匹馬獨取51分,屌我都諗住贏啦掛…….
但去到最後4.7秒兩隊平手之際,先唔好理Hill 炒L左球關鍵罰球先,點L樣估到條on 9仔JR Smith 會帶個波出圈拖到完場先得架,哇!大佬丫!你訓L醒未呀?所以最尾咪輸9埋囉.
講到火都㴝丫,其實NBA就好似職場一個縮影,總會有人好似Mary gor 成個James 咁200%奉獻左自己去party度,但條team 咁大,硬係有d 好似JR 呢d豬隊友係度on 99搞事,壞埋大事.之不過咁,JR都偶有佳作既,係出左名既神經刀
我而家就希望聽朝Game2 騎士個個生生性性,團結起㴝幫James 贏番個Game 2,波唔應該係一個人打晒既,野都唔應該一個人做晒~
所以黎緊我都會加開一個official wechat 做前線工作,希望帶到更加多野比大家
到時再同大家吹兩嘴.
今日咁多先,多多指教.
Kelly.g


text:
香港人,翻工嘅又好,翻學嘅又好,想偷多啲時間去旅行放鬆下,都難過登天.到有時間去,又因為貪方便,就去啲最多人去嘅地方,行程直接上網copy and paste就搞掂.但少年,咁樣你咪錯過好多好光景囉 :(所以今個系列嘅Blog,就同你地講下一啲你地成日想去嘅大國家,裡面嘅小風光啦!尋補Tutor Circle同大家遊歷世界!
我諗香港人普遍對紐西蘭無咩特别認識,可能就係成日地震,有火山咁.但其實紐西蘭係分為北島同南島,北島就係較繁忙,首都Auckland 奧克蘭嘅所在地,南島就係較為郊野嘅地方.
小編對呢個分開兩截嘅紐西蘭,我會形容佢係仙境.但究竟又係點仙法?
目錄
羊多過人嘅國家
為左加強小編嘅解說,小編去左google一下實質嘅數字,第一個 result係:根據2015年數據顯示,紐西蘭現有2960萬隻羊,平均下來每人擁有7隻. 第二個 result係:紐西蘭人口:440萬.噢賣吉,雖然小編唔能夠肯定數字係岩,但係係個到嘅旅程絕對認證左呢堆數字.因為當小編去到南島,大部分揸車經過嘅路,附近都係高山/草原/牧場範圍,見到嘅唔係人,係草泥馬,唔係草泥馬就係馬;唔係馬,就係牛同羊LOL所以當地係非常多嘅手信,都係羊毛,羊油脂,馬油嘅製品,例如係外套,hand cream,mask等等.
話說小編係個到成日見到啲羊可以係好斜嘅山坡上面,一路行一路食草,覺得好神奇,點解可以anti-gravity LOL先知道原來山羊個蹄係勁堅硬,只要係踩到個平面,都可以支撐到佢地自身嘅重量,令佢地行好斜嘅地方都無問題.以後大家睇到呢個情況就唔洗O晒嘴咁 XD
驚為天人嘅自然景觀
非常接近南極,本來就好似一個如世隔絕嘅國家.加上本來人口偏少,相對對環境會造成嘅破壞都較細,所以不論係動植物,所以佢地非常努力去做保育.就連遊客可以帶入境嘅物品,都諸多限制,怕嘅就係你會污染環境 :$有賴於佢地嘅保育工作,小編去嘅時候可以親眼見到好多,平時係instagram先會睇到嘅自然景觀.包括:渺無人煙嘅90里長灘 (係啊,係講個沙灘90公里咁長lol),去到會見到勁大煙又好臭硫黃味嘅火山公園,
同埋好多肥海狗係到碌地嘅海岸,仲有隨便係個小鎮崖邊泊低架車影出去嘅樹林,都係靚到,我係到打幾多粒字都形容唔到sosad個種景觀,係會令你有一種好impressed,原來呢個世界真係咁大,原來香港真係咁細,原來自己真係咁微小嘅感覺.
天災降臨嘅地方?
紐西蘭係個好美好嘅地方,當地人好盡力去保護每一吋土地,但天災唔係人嘅控制範圍,傷害左紐西蘭好多.紐西蘭位處於環太平洋地震帶之上,地震係當地人屢見不鮮嘅事,小震個時,可能你感覺唔到,但大地震嘅時候,造成嘅破壞,就唔係一朝一夕修復得到.係2011年,當地南島嘅基督城,就發生左一次6.3級大地震,震央仲要係正市中心.當時確認145人死亡,200人失蹤,亦都倒塌左大量嘅建築物,當日更被稱為:紐西蘭歷史上最黑暗嘅一日.
由於持續有小型嘅地震,直到小編2015年再到訪基督城,盡力去修補嘅道路,依然係裂開;努力去清除嘅倒塌物,仍然係路邊.亦都係因為咁,當地人非常努力去保護每一個物種,希望將佢地得天獨厚嘅壯麗景觀,繼續留俾下一代.希望大家去玩嘅同時,都可以留意下當地嘅歷史,點樣促成佢地今日嘅社會文化同生活方式,咁樣先係深度遊嘛:)
紐西蘭有多野都值得花時間去留意架,例如係原住民文化,宗教文化歷史 (小編去過一個由紙管做嘅教堂 (Cardboard Cathedral) 😮 )
而小編留意到,都幾搞笑嘅係當地人成日唔著鞋出街XD就算係翻學個時都見到有人赤腳去上堂so funnyyyyyy :D大家如果有機會去玩,睇下你又夠唔夠膽一齊唔著鞋出街啦:D!
(延伸閱讀)那些年,你或許顧著遊歷而沒為意的系列 – 韓國篇
此文章純屬 Blogger 個人分享,並不代表本網誌立場.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
想追返學校進度?Tutor Circle尋補有超過10,000個三大導師,即日幫你搵一個合適既導師!
DSE讀得咁辛苦,想活用知識黎賺下外快?
緊貼尋補 Blog,Facebook 同 Instagram,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式
我係係城大讀梗Media and Communication (MC)嘅一粒小薯仔.經歷過HKDSE,亦都短暫地經歷過係紐西蘭嘅留學生活.都希望可以同大家分享下一路以黎嘅心路歷程,同埋一啲係城大嘅趣事 😀


text:
(專訪——安月堂)
「安月堂」堂主Joyce由加拿大回流香港十多年,熱愛美食嘅佢,一直希望追求達到心目中最理想嘅味道.為咗呢個種『本應如此』嘅味道,佢創立咗「安月堂」,聯同拍檔以傳統客家風味製作岀豬腳薑.
-
《好事連連 人人有份 》
豬腳薑係產後婦女嘅必食補品,有調補血氣,祛風散寒,健脾開胃,養血祛瘀嘅功效,除咗健康之外,喺傳統習俗中,每個家庭逢喜事都會煲嚟派俾親朋好友同鄰居.
留意到香港食素文化開始普及,所以佢哋專門製作「素薑醋」,等素食者都可以一同分享到食薑醋嘅喜悅.佢指出,雖然坊間一直都有「素薑醋」嘅產品,但薑醋嘅製作可以有唔同配方同元素,從而衍生出唔同風味.佢哋就決定選擇保有傳統味道之餘,亦使用較創新健康嘅方式同食材烹調,着重口感同時顧及養生.
-
《重視原汁原味 堅持靚料烹煮》
講到特別之處,Joyce就認為佢哋喺市場上嘅特別就係作為一間「小店」.正因為佢哋規模唔大,能夠花時間心機去認識同接觸食材,確保食材質素嘅穩定.就講下豬腳薑嘅基本——豬腳同醋,市面上嘅豬腳薑大多都係用豬手製成,但佢就希望盡量保持豬腳薑嘅原汁原味,而且如果使用豬手,就會令整體肥膩感大增.所以即使豬腳嘅供應量較少,佢哋都堅持使用豬腳;而甜醋,一般都會採用本地品牌,並唔會選擇一啲唔認識嘅品牌.
另外,因為佢哋嘅產量可控性高,所以喺烹調時間同食材嘅精準度都較高,從而成品嘅質素都較有保障.
-
《越困難 越要做》
時光荏苒,「安月堂」成立已有一年幾,對Joyce嚟講最困難嘅就莫過於食材價格浮動嘅問題.佢笑言,食材時平時貴,直程係講求運氣.儘管如此,佢同時亦慶幸喺香港,食材都相對穩定.除此之外,由於小店人手較少,宣傳方面一向都比較缺少,因此更深知產品要靠口碑.
-
《傳遞祝福 分享喜悅 心感榮幸》
被問到有咩說話想同支持「安月堂」嘅客人講,Joyce就表示好多謝客人選擇佢哋嘅產品去慶祝重要時刻.另外,佢亦都非常感激客人俾機會香港小店,佢哋有勇氣嘗試一啲從零開始嘅小眾品牌,同埋領略到產品個中嘅心機.
Joyce明白,客人品嘗產品後,周圍向人推薦同回購並唔係必然,因為會付出成本,但佢哋嗰份推薦嘅力量唔止為佢哋帶嚟口碑,更係一份感動.


text:
用咗Pink Pomander同水晶連結已經一段長的時間.之前用完White Pomander之後,皮膚開始出現「風癩」持續咗好耐.初初只係以為同細個一樣,對某啲食物或物件敏感.但過咗一段時間之後,都無退到.好多晚都瞓唔到,直到有一晚,我同Masters講,叫佢哋幫幫我.我聽到嘅係:「去用Pink Pomander,之後去完成我嘅課題」.
用Pink Pomander同水晶連結之後無耐,我自發的去睇中醫.一直以嚟,我都係一個唔願意睇醫生嘅人,不論中,西.但果一刻,我決定去睇喇.亦同時因為身體嘅問題,令我重視起我嘅身體.
用咗Pink Pomander一段時間,我發現每一次用,都會有一種好溫暖嘅「氣流」進入到我嘅身體裡面,哩一啲嘅「氣流」係身體裡面不斷嘅擴散,係我身體裡面每一個地方到行走.係最初嘅時候,哩一種「氣流」停留咗係我心口裡面,到今日佢已經係我身體裡面遊走好幾次喇.哩一種「氣流」能我感到好溫暖.而哩一種嘅溫暖比咗我好多嘅力量,勇氣及支持.
遺失嘅力量,勇氣和支持,係這個課題裡面,我搵得返喇.亦同時支持我去尋找返遺失嘅根源.係經過哩一個課題,我面對咗好多我唔想面對嘅事情.一直以為自己已經面對咗,但係因為今次哩個課題,令我發現我並無,我只係自以為嘅面對咗,自以為嘅過去喇,自以為嘅康復.Pink Pomander同水晶連結之後帶比我嘅力量,係由內而發,係激發起我心底裡面嘅力量,哩種支持唔再需要有外邊帶比自己,係可以透過自己去支持自己嘅. 每個人都有哩種力量,每個人都可以,只要你願意開放所有可能性,只要你願意開放你嘅心.你和我一樣也可以做到.★
編注:
這裡是Gouyee和大家分享她使用pomander後與礦物王國的連結.感受是很個人的,而且每個過程也是數星期至數月不等,希望透過這些小分享,會為讀者帶來一些啟發.


text:
香港自從回歸以嚟,社會出現咗唔少問題,當中包括貧窮及就業等問題,一直令到社會受到好大困擾.有多人都認為,經濟不景及經濟結構失衡係問題嘅主要根源,但其實有更深層次嘅原因,令到社會矛盾不斷惡化,就係本港無一個長遠人口政策,政府無做好人口變化嘅研究,自然難以訂出長遠嘅政策,當人口有新嘅變化及社會出現新嘅需要,社會矛盾不但唔可以及時解開,而且更變得日益嚴重.我已經多次向上屆及現任政府提出,本港必須要制訂人口政策,要清楚計算出本港人口承載能力,管理好新增人口嘅來源,從而針對教育,醫療,住屋及就業嘅問題,提出長遠嘅方案.可惜嘅係,回歸以嚟,政府一直都比較短視,亦可能無足夠嘅政治能量及魄力,去處理一個咁複雜嘅問題.
我過去已經多次分析過人口政策嘅重要性,今日我想集中講下,一啲需要我哋及早正視嘅人口問題.一提起人口政策,大家都會聯想到單程證問題,事實上,從回歸至今,已經有超過76萬名內地居民持單程證來港,佢哋大多學歷唔高,有約一半人係家庭主婦,所以呢方面嘅新增人口,無可避免會令本港基層人口大幅增加.不過,由於佢哋嚟港主要為咗家庭團聚,我哋唔可以剝奪佢哋嘅權利.所以,我哋喺呢方面嘅工作,只能夠為佢哋提供合適嘅生活配套,協助佢哋融入本港生活,亦都盡量協助佢哋提升上進嘅能力.
另一個新增人口嘅主要渠道,就係自然出生率,亦係人口政策其中一項重點.近年本港出生率回升,由2001年總共有4萬8千名嬰兒出生,逐步上升至去年有超過9萬名,而喺呢12年中,本港共有82萬名嬰兒出生,當中有20萬名為雙非嬰兒.
事實上,我哋港人自己所生嘅子女,應該係最自然嘅人口來源.所以,面對人口老化嘅問題,本港最需要嘅就係鼓勵市民生育子女,以補充本港嘅勞動力.當然,政府唔可以空口講白話,應該提出更多經濟誘因,去鼓勵生育,最直接嘅方法係增加子女免稅額,甚至為初生嬰兒提供資助.同時,撫養子女亦會有好多壓力,政府最好開設足夠嘅日間托兒服務,可以俾媽媽能夠安心工作,或者鼓勵企業為媽媽提供更多兼職,家中工作及彈性時間上班工作嘅機會,俾媽媽可以兼顧工作及管教子女嘅責任.政府甚至可以提供資助或進一步嘅稅務寬減,鼓勵媽媽選擇全職家中湊仔.
老實講,用納稅人嘅錢去鼓勵,或者獎勵市民生育,一定會引起社會嘅爭議,但若非如此,亦好難令出生率持續上升.根據政府估計,本港65歲或以上嘅長者人口,將由而家佔總人口一成多,逐步上升至30年後嘅三成,正式進入人口老化嘅高峰期,下一步亦會進入人口死亡嘅高峰期,如果我哋唔及早為30年後嘅社會著想,培養出具有競爭力嘅人口,以填補失去嘅人口,本港嘅競爭力一定會大幅下跌.
另一方面, 20萬名雙非兒童亦都係社會嘅計時炸彈.據了解,雙非兒童大多仍留在國內生活,我曾經提出建議,應設法追蹤雙非兒童嘅去向,了解佢哋打算幾時來港生活,以做好配套準備.我哋可以想像一下,如果20萬名雙非兒童到咗十多歲時,先至湧嚟香港讀中學大學,一定令社會混亂,佢哋亦未必能融入本港社會,所以政府要盡快想辦法處理好問題.事實上,政府應該認真研究,考慮採取更主動嘅策略,以政策鼓勵或提供經濟誘因,吸引有一定家庭經濟能力,或者唔需要依靠本港福利嘅雙非兒童,早日來港定居,俾佢哋及早接受香港教育,及早融入本港,而佢哋嘅家庭有一定經濟能力,佢哋早日來港,亦可以為本港即時帶來經濟效益.
最後,我想講下人口老化嘅問題,正如之前所講,本港長者人口將會不斷上升,當中會有大量中產或以上嘅長者,退休後雖然生活無休,但生活就容易變得無所事事,自然亦容易變得體弱多病.我認為,呢批長者係香港之寶,佢哋有學問有經驗,而退休初期仍然精力充沛,仍可以為本港做好多有意義嘅事,我希望政府可以推動呢批長者參加義工,鼓勵及安排佢哋到社區中心,教授基層兒童語文,音樂,理財及電腦等知識,或者提供功課補習服務,長者可以長有所用,將知識傳授下去,而亦惠及基層兒童,正好一舉兩得.


text:
第二階段消費券將於8月7日派發,除咗原有嘅 Ali payHK,八達通,Tap &Go「拍住賞」同 WeChat Pay HK,今次仲新增咗 BoC Pay 同 PayMe,消費者又可以因應自己嘅需要,選擇最理想嘅支付方式.今次我哋精選十大消費券分類,包括玩具,傢俬同化妝品等等,趁未出消費券之前,準備定你嘅Shopping Bucket List啦!
1) 中古名牌手袋
近年除咗一眾名牌手袋不斷加價之外,其實仲有中古名牌手袋嘅崛起.中古名牌手袋嘅定義係已經出產超過20年嘅名牌手袋,價錢相對於新款真係抵玩好多㗎!但係都要留意,手袋嘅質素,使用痕跡,甚至係有冇完整包裝等等,都好影響中古手袋嘅價值㗎.
Pre-owned Louis Vuitton Nice Nano Monogram
中古手袋好多時都有分等級(Ranking),AB級或以上嘅都可以算係上品.因為中古名牌手袋嘅抵玩價錢,吸引咗一眾預算有限嘅女生們,或者希望入手名牌嘅女士,亦都有一類人士係特別對中古手袋情有獨鍾,比嗰種Vintage嘅感覺吸引住!如果你都係其中一員,不妨考慮用你嘅消費券買返一個高質素款式又啱心水嘅中古名牌手袋啦!
Chanel Vintage Makeup Case (Black) H182
2) 桌遊,特別版模型
玩桌遊已經成為左一大班朋友聚會嘅時候必玩嘅嘢,特別係疫情之後,桌遊就喺一個家庭裏面變得非常重要喇.無論係用嚟招呼朋友,定係想凝聚家庭,市面上有咁多款唔同嘅boardgame,總有一款啱你玩嘅!如果你已經入手咗好多唔同款式嘅boardgame,不妨考慮吓喺Carousell上面放咗佢,或者同其他boardgame愛好者交換,咁就可以令大家都玩到唔同款式嘅boardgame啦!
當然對一班大細路嚟講,Figure就更加吸引啦!相信唔使我多講啦,模型可能已經入咗佢哋消費券嘅 Bucket list 㗎啦!無論係已經絕咗版嘅模型,定係一啲熱門嘅款式,係Carousell都有機會搵到㗎!
3 ) 經典復古相機
話咁快菲林相機呢一個熱潮已經係香港幾年喇!由最簡單最易上手嘅傻瓜機,去到需要技巧去使用嘅單反菲林相機,至今仍然好受一眾文青嘅歡迎!好多文青去到邊都會拎住佢部菲林相機周圍影,為嘅就係嗰嗰種一日未曬相一日都唔知自己影咗啲咩嘅感覺,影出嚟嘅相就更加珍貴!如果你都想入坑,不妨可以喺Carousell上面睇吓有冇啱你用嘅菲林相機!
如果想平平哋試吓菲林相機嘅感覺,傻瓜機或者半價相機都可能係一個好嘅選擇.如果你對光圈快門有認識嘅話,我就推薦你試吓入手一部入門級嘅單反菲林相機喇!有部份嘅單反菲林相機都只係需要你調校光圈同快門,內置測光功能,咁就唔怕要交幾卷菲林嘅學費啦!
4) 過百架豪華房車出租
考咗車牌但係屋企又冇車嘅你,唔想個牌變做雪藏牌?趁假日有時間不如租架車,車你嘅好朋友或者屋企人喺香港嚟個Roadtrip啦!其實香港都有好多值得你揸車去嘅地方,最熱門嘅例如西貢,流水響水塘,泥涌,大埔小白露及浩和街等等,我無論係想去一轉生態遊,定係純粹想享受下城市嘅綠洲,或者車女朋友去打卡, Carousell嘅租車服務都可以幫到你!
如果你係租車新手嘅話,記得留意番以下嘅注意事項:第一,要揀信譽良好嘅租車公司.係出車之前要檢查清楚車輛外觀有冇損壞,以免喺出車之後有任何誤會.第二,留意租車公司有冇提供保險俾租車啲客人,有部份私人租車公司未必有保險保障客人,只會保車主,所以真係要細心留意啊!最後就係要選擇合適嘅車款,因應你想去嘅路線揀返啱用嘅車款,例如係如果你要上山嘅話可以選擇返SUV或者越野車,當然都要揀返適合你車牌嘅車輛啦!
5) 家居服務有得揀
呢個世界有兩種人,一種係屋企一定要十分之整齊,冇任何雜物嘅人.第二種係屋企亂中有序嘅人.無論你係邊一種人,都會想屋企住得舒服.咁家居服務就啱晒你喇!無論係想簡單清潔家居,啱啱裝修完進行一次除甲醛嘅大清潔,定想搵一個長期鐘點,我哋專業嘅清潔服務商都可以提供服務㗎!
等等先,你可能會諗家居服務同消費券有咩關係?其實除咗買一啲產品之外,你嘅消費券都可以用來購買家居服務㗎 !除咗啱啱所講嘅清潔服務之外,仲有其他唔同嘅家居服務,例如係家居維修,冷氣服務及搬運服務等.順帶一提,除咗家居服務之外, Carousell都有各式各樣嘅休閒服務,包括美容服務,健身及運動課程及補習服務等!
COVID-19 空間消毒 Disinfection Service
6) Furniture 新淨傢俬擺設
屋企啲傢俬用咗好多年?有冇諗過幫你屋企嚟個大翻新?有時唔一定需要大裝修,只要換過一啲新嘅傢俬,都可以帶到一種新嘅感覺俾屋企.如果你想屋企行小清新無印風嘅話,建議可以購入多啲木質嘅家具,例如係日本扁柏(檜木).呢一種木材係日本喺世界中引以為傲嘅木材,檜木被認為砍下之後嘅200年間會越來越強韌,唔容易腐壞,係一種非常耐用嘅木材嚟㗎!
傢俬係絕對值得投資嘅家居用品,選擇一款耐用又美觀嘅傢俬除咗可以令家具增添一點儀式感,佢嘅耐用性仲可以令未來嗰10年都唔使為傢俬煩惱.雖然買傢俬嘅消費比較大,但嚟緊有消費券可以補貼一下,咁就冇咁肉赤啦!
@BiGiwood
7) 名牌香水,美容小電器
要講女士每個月最大嘅洗費,護膚品同化妝品必定係佢哋嘅其中一樣重點消費項目.如果想入手一啲性價比高嘅產品,貪靚嘅女士們可以考慮吓美容小電器,例如係洗面機或者脫毛機等等!
我相信好多女士都有儲香水嘅習慣,除咗因為各有特色之外,當然就係因為香水樽設計啦!如果平時覺得買一支香水好肉赤嘅話,出咗消費券就係一個好好嘅你又比自己買香水啦!
Chanel No.5 EDP 100ML (For Women)
8) Mobile Phones & Gadgets
每次一聽到有消費券推出,大部份人第一時間就會諗起「換電話」!電子產品可以話係香港人最常用消費券去購買嘅一個分類,的確大家每日用得最多嘅好可能就係你手上嘅嗰部智能電話!其實除咗電話之外,智能手錶,平板電腦,甚至係電話case,都好適合用消費券埋單㗎 !
9) TV & Home Appliances
覺得屋企部電視太細?如果你對屋企電視或者音響有要求嘅話,今期嘅消費券就可以作為一個大大嘅補貼,等你可以upgrade你嘅音響,為屋企打造一個家庭電影院,享受天倫之樂!如果你只係比較入門級,但又想提高屋企電視嘅音質,你就可以揀返一個適合嘅Soundbar,無論係睇電影定睇電視,都更有真實感更加有feel!
10) Women’s Fashion
唔知作為女士嘅你有冇一種感覺,就係無論屋企衣櫃有幾多衫,總好似可以再買多啲,再襯多啲唔同嘅style出嚟,買衫就好似一個無底深潭咁啊!如果有時買多咗,發覺嗰件衫未必啱你style,除咗將佢埋藏喺衣櫃嘅深處之外,其實放返上Carousell賣,都係一個選擇嚟㗎!當係為咗環保又好,幫自己增加下一季買衫嘅budget都好,賣衫都係一個好選擇!賣衫多咗嘅錢,再加埋消費券幫補,又可以買多一季新衫啦!
日本品牌Sheer front knot blouse 薄透前結襯衫
Carousell早前已推出電子消費券標籤,讓用家輕易分辨出邊啲商品可以用消費券付款.隨著第二階段電子消費券即將派發,我哋亦加強咗消費券篩選功能,用家只要喺搜尋後運用篩選器,碌到最底再剔選「接受電子消費券」,然後撳套用,就可以直接篩選出接受消費券嘅商品,真係超方便啊!


text:
Danny, Cult Salon (@cult.salon)
唔少髮型屋都會透過社交平台上投放廣告,希望可以搵到新客戶.但係喺顧客眼中,單憑幾張相好難說服佢哋去試新嘅髮型屋.所以客人都係會去返自己平常會去嘅髮型屋剪頭髮.要喺網絡世界突圍而出真係唔容易.
Danny 係一位髮型師,經營髮型屋業務多年,近年亦開始著手人材培訓以及產品代理,希望將生意擴展.一直以來,髮型屋嘅傳統宣傳方法係做好一個客人,得到客人嘅轉介去介紹比佢嘅親朋戚友,從而獲得新客源.Danny 表示見到近呢幾年開始有轉變,所以佢都有開始經營自己嘅網絡平台,去增加曝光機會.為咗跟上網上推廣呢個潮流趨勢,佢揀咗擁有龐大流量嘅 Carousell 令佢可以推廣個人服務,公司品牌以及產品銷售,同時連帶到公司社交平台嘅讚好同訂閱人數都有明顯增長.
Danny 認為開始用咗 Carousell 之後生意變得更好,最明顯嘅地方係多咗客人知道佢哋髮型屋嘅名同幫襯佢哋,仲會有客人特登過嚟買一枝洗頭水,而唔係購買一個服務,可以見到客人對佢哋嘅信任.
Danny 提到佢用旋轉商店嘅一啲心得,就係好好利用「泵」同「熱門推廣」.當佢有作品想短暫,快速推廣嘅話,就可以用「泵」令自己嘅地區入面有更多人見到.而如果係商店本身嘅皇牌產品同服務,咁就可以用「熱門推廣」長期置頂,喺旋轉商店上不斷宣傳,從而吸引更多客人!
「在生意上多個途徑,令更多客人光顧我們的髮型屋,甚至因為 Carousell 這個平台而有更多用戶知道我們的品牌.」


text:
作為一個盡責嘅男朋友,就算依個係艱難嘅任務我都好努力咁去完成.雖然換嚟嘅係成晚冇得瞓,而且經過大量體力勞動之後真係好攰,但都係嗰句啦,為咗女朋友一切都係值得嘅.你問我點解可以啪足十次?
因為我屋企真係好多蚊.
天氣一熱,啲蚊就好似全面復活一樣無處不在.唔係誇張,我試過一瞓上床就見到三隻蚊伏咗喺床頭,仲有一隻飛嚟飛去搵機會吸我血,你唔啪死哂佢地根本唔洗瞓——你要吸我血冇問題,但點解係都要喺我耳邊飛?話說噚晚我女朋友嚟我度過夜,正當我地一齊上床瞓嘅時候啲蚊又開始發功,就算我開咗冷氣個情況都係冇變過.
面對咁嚴重嘅蚊患我女朋友開始勞氣,為咗一個安寧嘅夜晚同埋女朋友可以有教好瞓,我決定起身做個戰士上陣殺敵,同啲蚊死過.我出廳拎起一個電蚊拍再返入房應戰,見到有隻蚊唔識死喺我面前飛過,二話不說拎起電蚊拍一嘢達哥式「轟呀」拍落去.隻蚊中到應一應,但即刻就飛返上嚟,仲要撞落我塊面度.
原來個蚊拍冇電.
屋企冇哂筆芯電,蚊拍即刻變咗廢物.但喺女朋友面前我又冇可能認輸,所以唯有用返最傳統嘅辦法:用手啪.可能平時太依賴電蚊拍,雖然我對手不停喺度啪唔停,但命中率真係低得可憐,啪咗成半粒鐘都只係殺到小蚊三四隻.時間一分一秒咁過,我女朋友又攰但係又瞓唔著,為咗唔會最後落得我要瞓廳嘅下場,我一路啪一路諗緊可以用嘅方法.突然間一下靈光一閃,我停低手上嘅動作,任由其中一隻蚊喺我雙手中間溜走.我叫女朋友行一行出廳先,留多啲空位比我決一死戰,然後喺個櫃入面拎咗個吸塵機出嚟.
任你飛得再快,都唔會係吸塵機嘅對手.喺我將吸塵機開到最大嘅情況下,根本唔洗啪落去,啲蚊都會比支吸塵管扯落個吸塵袋,唔洗五分鐘,間房再冇蚊嘅蹤影.我同女朋友終於可以再次瞓上床,享受二人嘅時光.我隻手沿住佢個玉背慢慢掃落去,一邊同佢講「而家時間仲早,我地不如⋯⋯」
佢已經瞓到打哂鼻鼾.
睇嚟,我都係冇得啪第十一次架啦.


text:
其實香港十八區,區區都有名物架!荃灣區除左有大量美食,包括港人至愛既米線同雞煲,仲有大量好玩既娛樂熱點,啱晒一家大細黎玩,男女朋友約會都啱唔洗局限係油尖旺呢啲例牌景點啦!Tutor Circle尋補今日就黎同大家搜羅本地荃灣區好食好玩既推薦熱點,總結左區內六個玩樂好去處比大家參考,啱晒鐘意嘢食嘢飲既你!
目錄
1. 唯一雲貴川風味
香港人唔知點解真係勁中意食米線,搞到雲南酸辣米線開到成行成市,一街都係,係譚仔,三哥,雲桂香呢啲連鎖米線店愈開愈多,受人追捧嘅時候,有網民就話如果食過荃灣嘅唯一雲貴川風味,絕對唔會想再去食返上面果啲連鎖店,就知道佢有幾好味啦.中意食辣嘅朋友一定唔可以錯過,因為佢嘅勁辣湯底係做得非常之出色,令人一試上癮!
(圖片來源自網上)
2. 18樓雞煲
愛吃雞煲嘅人士,愛吃辣嘅人士,應該都有機會聽過呢間雞煲.平時成班人聚都少不免去食雞煲,跟手打個邊爐,為左方便通常都係旺角食,但呢間係荃灣嘅雞煲就真係唔試唔得.店主親自調配嘅統四川麻辣雞煲醬,同出面嘅唔同,18樓嘅雞煲夠麻夠香,而且雞肉亦都十分嫩滑,雖然辣但都令人想食完一舊再一舊.食晒啲雞仲可以落熬足十幾個鐘嘅豬骨湯底變打邊爐,必叫花膠任食,真係好抵食啊!
(圖片來源自網上)
3. 手調飲品集中地
黑糖珍珠鮮奶大熱,個個都要排隊買返杯打卡,最誇張見過有人一日一杯丫,唔通佢目標係飲晒呢個世界嘅黑糖珍珠鮮奶?!荃灣嘅路德圍一向係小食熱點,前排仲進駐左數間大熱手調飲品店,包括老虎堂,良辰吉時,東喜茶,清玉等,一次過滿足你幾個打卡願望.而且唔似得旺角,銅鑼灣呢啲地方大排長龍,慳返唔少時間又可以去排第二杯喇~
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
4. 荃灣海濱公園
海濱長廊一向係朋友,情侶約會嘅好地方,荃灣海濱公園入面嘅海濱長廊都唔例外,黃昏時分睇到醉人嘅日落,而且荃灣海濱長廊嘅最大特色就係可以睇到汀九橋,欣賞晚霞嘅時候更添浪漫氣氛.另外,公園入面都有片大草地,可以一家大細去野餐,近近地交通就方便就可以係草地度野餐喇,離西鐵站只係3個字嘅路程咋!
(圖片來源自網上)
5. 隱世靚沙灘
放假去海邊吹下海風睇下海簡直係人間樂事,見到個海我就咩煩惱都冇晒喇~但係假日去沙灘好容易要同人逼,人山人海咩mood都冇晒啦.去沙灘唔一定去港島,淺水灣深水灣呢啲熱門沙灘嘅,係成個荃灣區都有唔少沙灘可以選擇,少人啲又乾淨啲.馬灣東灣泳灘,汀九灣泳灘,近水灣泳灘,海美灣泳灘,釣魚灣泳灘,麗都灣泳灘,呢幾個泳灘都可以望到汀九橋架!
(圖片來源自網上)
6. 迪欣湖活動中心
我諗唔講都唔知欣澳都係屬於荃灣區入面架,係迪士尼呢個咁夢幻嘅童話世界隔離,都有一個好似世外桃源嘅地方,一大片草地,波如平鏡嘅湖,仲有一棵「美人樹」盛放.「美人樹」係一棵絲木棉,樹葉較細,樹型優美,花開嘅時候就好似一棵粉紅色嘅樹咁,好似身處童話世界裡面啊.成個活動中心都有唔少嘅打卡位,最岩約埋閨蜜一齊享受一個悠閒嘅下午.
(圖片來源自網上)
假日想抖下,唔一定要離開香港出走出旅行嘅.香港你都未去晒,或者你有機會搵到屬於自己嘅一片小天地呢!
今次同大家去左荃灣區先!下次我地第二個區再見~
(延伸閱讀)(行勻十八區・好玩好食大搜羅)– 沙田區篇
(延伸閱讀)(行勻十八區・好玩好食大搜羅)– 北區
活得像天上的雲一樣,無目的,無方向.快樂時和太陽玩耍,難過時讓整個世界陪我哭泣.


text:
太古,鰂魚涌呢兩個地方雖然寫字樓多,舖租貴,一直以嚟區內嘅食肆大多數係連鎖餐廳.不過,最近就變天喇!因為呢兩個地方都有個好吸引嘅 Food Court!我呢位 CLASSES 最為食嘅小編就梗係唔可以錯過啦,跟我嚟啦!
第一站:7號美食共和國
長過手掌鰻魚漢堡!
鰻魚飯,鰻魚手卷,鰻魚壽司就食唔少,但鰻魚漢堡就真係第一次見!咁創新嘅嘢食,小編我都係第一次聽,咁就梗係要試喇!去拎食物嗰時,見到條鰻魚咁長咁大條,真係嚇一跳!你睇,仲長過小編隻手呢~
鰻魚同包夾唔夾架?食之前,同事話驚好乾,又驚中伏,食完一啖之後,佢仲食得快過小編囉.鰻魚好長,好厚身;雖然唔係好貴嗰啲,不過勝在夠軟,皮唔韌,而且無骨,已經好過好多鰻魚飯嘅鰻魚.除咗鰻魚,中間仲有蛋同醬汁,所以食落一啲都唔覺乾.個包仲要係竹炭包,感覺又矜貴咗.
Za爺煮意 Master Za's Kitchen
地址:7號美食共和國I舖
足料特色壽司長龍卷
呢間餐廳最吸睛嘅就係特色壽司卷,除咗啲名特別之外,好似「日本之活火山」,「午夜牛郎」,「忘不了你」同「煙花之夜」……連上檯時個樣都好型格!呢個「金龍卷」真係擺到「S」形,好似條龍尾咁!
金龍卷外面有生的三文魚,上面有啲芝士,而中間就捲有炸蝦,芝士同紫菜.炸蝦一啲都唔稔,爽口,炸過嘅皮同紫菜一樣咁脆,.而三文魚雖然唔係一大片,但配埋啲飯同蝦一齊食,感覺清新啲!除咗卷物,呢度仲有拉麵,刺身,定食同好多日式小食,絕對係唔錯嘅選擇!
古今二
地址:鰂魚涌英皇道971號英皇大樓2樓F舖
「勁拉芝」鐵板芝士烤雞+鐵板芝士炒年糕
小編無諗過呢度嘅韓式餐廳會咁潮,竟然有新派嘅韓國嘢食,唔單止有炸雞,仲有芝士炒年糕,芝士雞蛋卷,芝士烤雞同芝士泡菜炒飯.嘩,真係潮到不得了喇!平時嗰啲 CANTEEN 最叻都係有炒粉絲同石鍋飯,真係估唔到可以遇上芝士食物,仲可以拉芝!
你睇下個鐵板芝士烤雞,上面舖滿勁多芝士,見到都狂吞口水.撈勻嚟食,一定唔可以錯過呢個難得嘅「拉芝」效果!除咗芝士多,味道都好好架!雞肉嫩滑,一啖一件,啱啱好.韓式辣醬好惹味,唔會過鹹,味道恰當.雖然食到出汗,但就係好味到令人停唔到口!
藝餐
地址:鰂魚涌英皇道971號英皇大樓2樓H舖
7號美食共和國其實係乜?
「7號美食共和國」係一個集合咗9間唔同菜式嘅餐廳嘅 Food Court,除咗頭先介紹嘅日式,西式同韓式之外,仲有星馬越,台式,印巴菜,米線同港式美食.呢個 Food Court 有位於鰂魚涌電車路,坐地鐵之後出 A 出口過對面馬路就到,超方便!上到去有個大 MENU 可以一次過睇曬有啲咩食,就可以去落單.之後將飛仔交到你點嘅食物所屬嘅餐廳,就可以等熱辣辣嘅食物出爐喇.
地址:鰂魚涌英皇道971號英皇大樓2樓
往太古方向行5-10分鐘,就會去到另一個食好嘢嘅天堂!
第二站:Aeon Style
搶鏡爆靚果撻
一入 Aeon,就見到麵包店同呢個賣果撻嘅餅店.原來呢間係 Italian Tomatoes 嘅品牌,今次首次由東京引入!玻璃櫃擺放咗唔同款式唔同大細嘅法式果撻,真係超吸引.當日就有提子撻,香橙撻,朱古力紅桑子撻同士多啤梨撻等等.睇見啲提子咁大粒,加上宜家係食提子嘅季節,就揀咗提子撻.
唔係講笑,啲提子唔單止大粒,仲好清甜,又爽口彈牙,真係好正!其他果撻都勁足料,又用時令水果,賣相又靚爆鏡!撻底同撻皮都好味,唔會好膩.聽講遲啲會有其他味嘅果撻,亦都會有鹹批!
Fari-Beurre
地址:太古康山道1-2號康怡廣場南座 AEON 地下G09-10號舖
即點即做大阪燒章魚燒
呢度真係好「日本」!點解咁講,因為呢間小食店竟然好傳統咁同時提供大阪燒同廣島燒,跟足日本.廣島燒比較複雜,又要加麵同豬肉,所以平時唔多地方有得食.不過小編當日都係揀咗「大阪燒」同「章灸燒」.兩款都係用日本入口嘅專用麵粉製作,喺大家面前即叫即整,齋係企喺度睇都令人流曬口水!食落好足料,中間大大粒章魚,正呀!
Cona Cona
地址:太古康山道1-2號康怡廣場南座AEON地下
相機食先呃Like必食花花甜品
估唔到喺呢度見到呢間喺銅鑼灣由韓國人開嘅花花甜品店!餐廳一邊係賣乾花鮮花,另一邊就賣花花甜品,有唧花蛋糕同沙冰!無論係蛋糕或刨冰,上面都有一朵朵用豆蓉唧成嘅鮮花,睇得又食得,唔怪得吸引到咁多女仔入去啦!
圖:missishyuen & noelhahababa @Openrice
Flori Flower & Korean Dessert Cafe
地址:太古康山道1-2號康怡廣場南座 AEON 地下 G01-G02 號舖
除咗呢幾間食店之外,其實嗰度仲有其他食店,食魚生飯,鐵板燒,上海菜……同樣好似個大食堂!隔離就係超級市場,可以食完再買嘢返屋企再食,好方便!
第三站:康怡廣場MOS Café
爆漿!Super Food 牛油果漢堡
MOS Burger 喺香港引進 MOS Café 之後,食物都開始變得創新!好似呢個「牛油果漢堡」,真係夠曬新意同誠意!包勁大個,塊漢堡扒又厚,望上去肉汁都多!重點係啲牛油果!餐廳將牛油果打到蓉,之後放到餡料同麵包中間.你睇,啲蓉滿到「咇」曬出嚟,一咬個包就好似爆漿一樣!漢堡扒唔單止 juicy,而且肉味濃!
MOS Cafe
太古康山道1-2號康怡廣場北座1樓F20號舖
係咪無諗過呢兩個地方宜家有咁多嘢食呢?梗係啦,每個人最開心嘅時刻就係可以同鍾意嘅人一齊食好嘢嘛,無好嘢食,無好去處,點講得通喎?快啲嚟睇下有咩其他好去處啦!
延伸閱讀:
(香港好去處)元朗搵食Trip 邊走邊食12個好介紹
(香港好去處)沙田大圍-新舊美食11個好介紹
(香港好去處)走進西灣河 太安樓 冷氣叮叮一日遊
(香港好去處)上環10間必食小店
(香港好去處)走入大埔密密食
(香港好去處)美孚荔枝角邊走邊食
大家支持一下CLASSES KITCHEN 嘅煮食教學啦!
Edited by CLASSES


text:
「殖民」
其實我相信無人會覺得香港仲係係一個殖民嘅時代.講真都回歸咗咁多年啦,如果中國政府同香港政府搞得好,搞得掂嘅話,邊度會有人同殖民時期去比較呢?就係個生活環境越嚟越差,個政府越嚟越廢,所以啲香港人先至有比較.唔好話乜啦,最少八十後個班都好清楚邊個國家嘅政府管理得好啲.除非過多五六十年等我哋死哂,咁咪無人提,無人知同無人記得殖民時代囉!
「本土」
講到底,好多國家都曾經做過殖民地,而家其實唔係話要返轉頭,而係見到香港慢慢變成一個大家都唔認識嘅地方!但係點解香港人有咁多人不滿現狀?講到底其實咪又係睇唔到將來囉!其實真係不進則退,而邊個搞成咁?咪又係因為香港政府囉!講真大部份嘅人為咗啲乜?好簡單,就係安居樂業!而依家唔好話安居?個經濟搞成咁,真係可以樂業?香港係香港,同好多地方唔同,就係咁簡單!
「中國」
其實點解香港同中國有咁大嘅深層矛盾?自己都係中國生活咗五年,你問我嘅話最基本嘅答案就係質素問題,除此之外就係暴發戶同一孩政策.最明顯嘅係一啲二三線嘅城市.當然係十三億人裡面一定有啲質素好嘅,不過大部份都出晒國啦!就算係都係個班海龜派,而佢哋好多都已經接受過西方教育,好明顯質素同國內好唔同.所以講到底,其實係人嘅質素,教育水平,思想行為同文化差異!其實數下數下都幾多!


text:
「電影」
係宮崎駿嘅電影入面都會經常出現人類對於大自然及科技之間嘅關係,而且好強調兩者之間好多時都好難維持和平主義嘅倫理.宮崎駿曾經講過「自然係好殘忍,會否定文化或者文明,唔好以為努力環保就可以,非常有可能令結果完全相反」.與此同時宮崎駿嘅女性主義思想經常反映係佢嘅電影當中,所以好多主角都係堅強而且獨立嘅女仔.好多時嚟啲題材都會令我哋反思
「粉絲」
相信好多人同我一樣都係宮崎駿嘅粉絲,雖然好多人都會係注重佢嘅畫功有幾靚,久石讓嘅配樂有幾好聽.不過有幾多人認真去理解宮崎駿係每套動畫背後想表達嘅訊息.有時甚至乎聽到有啲人睇完套動畫之後話唔明佢講乜,其實有時真係睇一次未必會明,但係睇多幾次留意返啲細位,慢慢就會明白固中嘅意思.而當中我最鍾意嘅係佢執導嘅「風之谷」同「幽靈公主」.
「作品」
雖然宮崎駿經講佢嘅作品係最後嘅作品,但係作為一個粉絲當然唔希望有嚟一日.因為佢嘅地位真係好難搵人可以代替,而當你睇返佢執導嘅電影,再對比佢有份參與嘅電影,你會好明顯睇得出個分別喺邊度.當然唔知佢仲會唔會執導新嘅動畫,但係最後嘅作品「風起了」真係估唔到佢會用當年二次大戰日軍嚟做題材.我相信真係唔係個個日本人都會咁勇敢去用動畫去討論嚟啲話題.
Also published on Medium.


text:
旅行日期: 2016/05/28 00:00
嚇家菜,客家菜?
我地Mega Lads今次行程其中賣點係用客家菜同俄羅斯人baTTle廚藝同分享飲食文化.點解要係客家菜?你可能會答:咪因為隊入面有兩個出身客家世家既隊員囉.雖然小編好想講世事都被你看透了,但其實邊有咁簡單呀!少年你太年輕了.我地身處香港,最接近廣東,當然經常接觸到廣東菜,即係粵菜.所以分享粵菜文化當然係理所當然啦!但係粵菜並唔係咁簡單,佢有三條分系:廣州菜,潮州菜同東江菜.而東江菜亦即係客家菜啦!所以,我地帶過去分享既可以講係我地香港人會常接觸到既廣東菜啦!客家菜大家唔多唔少都會食到或者聽過,釀豆腐,梅菜扣肉,盆菜等菜肴都其實屬於客家菜(小編肚餓,但小編不說).如果大家食過客家菜,都唔難發現客家菜係好咸,味好濃,甚至有少少肥膩.整得咁重口味其實都有段故既(每次殺不死你,殺不死你,也醫好你)相傳客家人係秦朝至宋朝初,千里迢迢咁由中原向南遷移至廣東一帶,然後發展出現有既客家文化.遷移途中攀山涉水,日曬雨淋,為左好好補充體力,當然要煮返味重,鹽份高,脂肪高既食物啦.而為左遷移途中方便攜帶食材,客家人採用鹽腌食物,防止食物腐壞.所以客家特產當中都不乏腌製食物,例如咸酸菜及腌蘿蔔乾等.又有另一種講法話客家人定居之後,以務農為生.每日「鋤禾日當午,汗滴禾下土」,為左補充失去既鹽份同體力,所以好多菜肴都偏咸,好送粗茶淡飯.話說Mega Lads兩位客家隊員都超鐘意鄉下既客家燜鴨.佢地話細細個返到鄉下就會食到喎.而到大時大節,客家燜鴨(或者有時係燜鵝)都係餐桌上既指定菜肴.就好似香港人大時大節都緊要有隻雞咁.我地隊員貓仔既鄉下新年既時候,佢既親戚都非常鐘意自家整客家燜鵝,仲要係新鮮早上自家後園劏完就燜,下晝果餐就食.果種新鮮味道係非筆墨能形容.食剩既就第二朝拎黎煲粥做早餐.如是者,新年返鄉下幾多日,就食足幾多日燜鵝.但係老人家就成日講,鵝肉係熱毒既……而且佢仲非常鐘意食鵝旺(即係鵝紅,亦即係鵝血,基本上成隻鵝咩部位都食得),唔熱毒都幾難,所以新年後成口痱滋就無可避免.而隊員貓仔表示:雖然唔係美女廚房,但都係食左先講:D!有關客家既回憶當然唔少得咸酸菜同腌蘿蔔乾啦.返到鄉下當然唔係食完燜鴨,燜鵝就拍拍「蘿柚」就走人咁簡單啦.向水貨客發明由香港運貨返大陸之前,向香港定居既客家人已經識得運野落香港食啦!燜鴨/鵝當然唔少得啦(究竟有幾鐘意食呀=.=?)!咸酸菜同腌蘿蔔乾通常都走唔甩.呢兩樣野簡直係客家人既精髓:味!道!重!而且係氣味個味!係氣味個味!係氣味個味!很重要所以要講三次.每次返鄉下,一個鐘既車程就一定走唔甩,而向呢一個鐘入面,佢地既氣味就有可能因為包得唔夠密實既關係充斥成架旅遊巴,而且好多時都會漏汁!嗯,屋企人每次後悔,之後每次都會買.就係咁,呢種經驗就成為左兩位隊員兒時既可怕回憶.(其實到依家都會帶)(隊員Sherman表示個喼臭到只可以掉左佢)出發去俄羅斯之前,我地會跟隨隊員Fiona返去佢鄉下體驗一下客家人既熱情同好客,同埋我地會拜師學整客家燜鴨!究竟成果係點?做唔做到張圖咁正,大家就要密切留意啦!
客家燜鴨釀豆腐 梅菜扣肉


text:
2018年8月26日星期日
(星馬親子之旅)空中波波池@AIR ZONE
18 AUGUST 2018(SAT)
每一個人玩一小時就需要新加坡紙$20~
由於係高空遊戲,所以係唔可以帶任何隨身物件入去.所以就可以免費放入商場內嘅儲物櫃內(順帶一題...如果想影低小朋友嘅開心玩樂時光,咁就要可以用嗰啲手機防水透明袋,之後掛係條頸上就可以用到啦)~
繩網波波池就係City Square Mall中央位置,未入去....望上去就已經有啲驚~
依個小小豬就當然唔識驚,哥哥一話可以入去就一支箭咁衝入繩網啦~
其實整個繩網大約分為四層嘅活動,每一層都有唔同嘅玩意,踏上個繩網都唔係一件易,仲要係網上面周來周去,都真係有點困難.不過依個小小豬就身輕如燕咁係繩網上走來走去,完全好似係地面跑咁,勁呀~
小小豬一嚟就去到最高嗰層(應該係有六層樓高),嗰度就係類似九宮格波波遊戲,依個大膽仔就係入面左爬右爬,超興奮呢~
望落去..真係離一離,點解小小豬可以玩得咁自如,我只係坐係旁邊都驚呀~
原來依度高處未算高,仲有一個係七樓高嘅瀡滑梯,膽生先嘅小小豬就當然又要玩一轉啦~
小小豬都想捉埋我去玩,咁我就當然唔肯,所以佢瀡落嚟時個樣幾得戚~
之後小小豬就當然爭取時間,繼續去另一層玩啦~
中層就係巨型充氣波波,比小小豬大嘅波波都真係好少見~
睇見小小豬碌得咁開心,我又大膽少少行去繩網中間陪玩啦~
最下層就係波波池,小小豬一見到就即刻彈入去,超ENJOY咁係波波池游來游去..哈哈哈~
我陪玩一陣都已經完全冇力游,不過話時話瞓係繩網上又幾舒服~
話咁快一小時就過,我地就要雜開繩網啦~
雖然只係一小時嘅玩樂,但我就好似做左成個月運動,真你勁攰,不過小小豬就 玩得非常興奮,仲超級放電添(佢返到酒店唔洗一分鐘就瞓著啦).
係繩網入面玩絕對係好考體力,向上攀向下瀡都真係好好玩,不過建議一定要著穿一對綁得緊緊嘅波鞋,因為小小豬玩玩下都成日甩鞋呀!
訂閱: 發佈留言 (Atom)


text:
離開駁二時我又好攰,曉又好攰,我覺得如果曉唔瞓一覺嘅話晚飯會有啲問題,我哋決定搵個地方坐低俾佢好好瞓一覺,之後先再去晚飯~咦,有一間大大地嘅便利店喎,有得坐低食嘢嗰啲,入面仲可以涼住冷氣,最裡面嘅位啲櫈仲有靠背添,可以慢慢坐,我攬住曉哄佢瞓覺,day就去睇下買啲咩叫做幫襯下~day買完朱古力奶同埋薯片返嚟曉都未瞓著,即是我哋冇得㗩㗩㗩住~播咗好多歌又轉咗好多姿勢,搞咗好耐又差唔多到晚飯時間,佢都唔瞓覺,媽媽投降了﹗
我哋搭的士直接去到城市光廊~城市光廊我都唔係第一次去lu,應該係中學時同爸媽去高雄嗰次有去過,今次呢個trip之中打算去嘅夜晚景點,我係舊嘅城市光廊同埋新嘅愛河之心之間,揀咗去我已經去過嘅城市光廊,因為我知道曉一定會鍾意﹗
落咗車見到第一樣嘅嘢係,有人街頭表演,原來係一班後生仔女,帶晒結他,鼓,音響等出嚟夾band,仲要有班自己人fans捧佢哋場,好熱鬧咁~一向睇啲藝人,youtube channel,facebook fan page等,好似見過好多好有才氣嘅台灣音樂人,點知原來學藝未精嘅台灣小伙子,其實同香港文化中心附近嗰啲充滿熱情嘅香港小伙子都冇乜分別,都係有啲⋯難聽﹗我哋每次經過時要急急腳行過先得⋯你哋要加油呀﹗其實呢,帶埋amp出嚟同大家分享音樂之前,可以係band房夾多啲先㗎~^^”
一pat攰攰曉開頭冇乜心機影相,只係伏係爸爸身上(但又唔肯瞓覺﹗﹗)~
你唔影長頸鹿?我哋唔理你啦~
但一去到彩色燈光嘅「天橋」,成個即刻興奮晒﹗來回跑跑跑跑跑好多次都唔夠~
來回跑﹗
我返嚟啦~
同爸爸跑都好開心~
藍色都幾靚丫~
而家睇番啲相先知道曉原來學我~
城市光廊旁邊就係中央公園,呢度係休息嘅好地方~
玩咩?我哋踩住啲燈﹗
warm up咗嘅曉就肯周圍影相啦~
雖然話城市光廊嘅夜景boost咗曉嘅energy一下,但之後當然會換嚟更加攰啦,所以我都有啲心急要去食晚飯~
我哋經過捷運站嘅隊道過馬路,呢個中央公園站好大好靚呢~長長嘅扶手電梯非常有氣勢~
開始落少少雨,我哋就更加狼狽了~day抱住曉,我拎住遮同揹背囊,希望可以盡快搵到適合嘅餐廳坐低~一邊行一邊都不停講:「睇落嗰邊好似多啲機會有餐廳喎~」咁行咗好多個街口,終於揀咗間日本拉麵店坐低咗~其實我哋都唔係好高要求啫,希望可以坐得稍稍舒服少少就好了~
坐得舒服﹗估唔到有bb櫈呢~
點解標題係「私人拉麵店」?因為我哋去到時得一枱客人食緊,我哋坐低冇耐佢哋都埋單走埋添lu~所以成間鋪頭得我哋三個客人﹗似乎台灣人真係比較早食飯,午餐同晚餐都係,我哋八點幾食,可能差唔多打烊先咁少人~我哋day 4 book咗自助午餐嘛,只可以揀11:30或者12:00入座,可想而知佢哋係比較早食飯~
拉麵店好似日本咁,要用自助點餐機,好似買汽水咁自己入錢同埋揀食物,不過有個waitress係度幫我手落order,咁⋯點解唔佢負責點餐?我哋叫咗兩個拉麵同埋一碟餃子,店員見我哋帶住小朋友,佢都好貼心咁問我哋駛唔駛加底,以曉嘅(眼瞓)狀態嚟講,佢嘅食量真係唔太樂觀,我哋都係小心為上~
我食嘅雞湯拉麵同埋day食嘅豬骨湯拉麵,兩款都好有水準喎,夠香濃得嚟又唔會太膩,調味唔會太鹹,食得好舒服,拉麵入面舊雞就腍到不得了,好味~餃子就中規中矩啦~飲得太多甜嘢,我哋都冇叫飲品,餐廳供應沿沿不絕嘅凍水以大熱天時嚟講實在太好了~
食飽飽,曉又好似冇攰得咁緊要,我哋身處嘅位置其實同酒店都幾近,搭捷運返去啦﹗搭的士嘅話仲易瞓著﹗﹗出咗去成日,曉,要沖涼先得呀~
係捷運站見到呢間美容院嘅treatment menu,每一次經過時都要問一次,究竟邊個會去做「臀部除痘」呢?﹗如果要靠個pat pat嚟搵食嘅話,除咗痘都有疤痕,個pat都唔夠白滑,都係冇乜競爭力,但普通人個pat pat又唔駛見人,連自己都同佢好少見面⋯點解要除痘?﹗諗極都唔明~
不過落咗捷運之後,要不停用唔同嘅方法吸引佢行路返酒店,包括要用奇怪嘅步姿嚟行等佢扮我啦,仲要匿埋係柱後面等佢追上嚟啦,要幫佢沖個涼先瞓真係要鬥智鬥力呀~
待續
前往其他台灣旅遊blog


text:
呢排娛樂圈真係太多負能量,先係賭王病逝,接住又係TVB五虎將之一嘅黃日華老婆因病離世,不過好在都有好消息傳出,可以讓大家暫緩低落嘅情緒.
日前,前「TVB花旦」周麗淇剖腹產子,喜得6磅重嘅仔仔,仔仔似足爸爸傅浤鳴,遺產咗佢哋嘅優良基因,唔知第日仔仔會唔會同周麗淇一樣高呢?
喺香港生B嘅周麗淇,而老公亦特登提前請假從大陸趕來香港陪產,為咗陪伴周麗淇度過月子期間,順便可以同自己嘅仔仔親近親近,真係好幸福.
其實講到周麗淇,原本佢係TVB嘅花旦,當年佢以模特身分入行嘅佢,喺第2年就憑借電影《玉女添丁》中嘅角色,獲得咗金像獎新人演員嘅提名.
而周麗淇最讓人印象深刻嘅電視劇,莫過於佢喺《好心作怪》飾演阮小吉,呢個角色堅強爽朗又不拘小節,讓佢成功入屋,人氣急升.
之後周麗淇就離開咗TVB,選擇咗喺大陸發展,雖然唔似喺TVB穩坐女一號嘅位置,但係出演嘅劇集仲算過得去.
不過最為人津津樂道嘅就係周麗淇同現任老公嘅戀情,事關當時周麗淇係以第三者嘅身分插足傅浤鳴嘅婚姻,導致兩人離婚.
而周麗淇同傅浤鳴結婚嗰陣,佢哋仲特登改名為周勵淇同傅浤鳴(原名傅程鵬),唔少網民都話佢哋想要掩蓋自己係小三嘅身份.
唔理點樣,好在周勵淇,傅浤鳴兩個人經受住議論,而家又有咗愛情的結晶,恭喜周勵淇啦!
Like MisshkNews Facebook!不出门也能知天下事~


text:
睇得多警訊都知,騙徒手法層出不窮,要避免中招,當然要認清今期流行嘅攻擊手法.網絡安全公司 Kaspersky 剛啱出咗今年第一季度報告,總結電郵騙案嘅手法.結果發現,以下 5 大手法雖然唔算新招,但真係萬試萬靈! 騙徒手法一:情人節裡出陰招 第一季度最大節日非情人節莫屬,關於送禮嘅騙案特別多,騙徒扮交友或者花店網站 send 訊息俾你,唔單只會提你買禮物送俾另一半,亦有騙徒會溫馨提示男士買定偉哥為佳節做足準備,誓要引到人點擊訊息入面嘅虛假網站連結,再輸入埋信用卡資料就大功告成! 騙徒手法二:賣有毒蘋果 唔係白雪公主入面嘅女巫先識得用毒蘋果,其實每次蘋果有新產品發佈,都係騙徒搵食時機!Kaspersky 發現三月底蘋果出新產品時,每日中招人數由平時幾千個急升至幾萬個,最高峰嗰日甚至接近八萬人,佢哋大部分都係收到電郵通知,點擊連結後去到假蘋果網站,無防備下輸入 Apple ID 驗證,就咁就俾人呃咗個帳戶資料.如已經綁住信用卡,真係可以瘋狂用嚟購買 iTunes 點數卡㗎. 騙徒手法三:我係嚟幫你整機嘅 而家電腦出問題,十居其九會上網搵技術支援啦.報告指出近來社交媒體同埋討論區出現大量貼文,聲稱可以幫你一次過搞掂幾樣電腦產品問題,而且騙徒仲寫明會收取合理價錢提升可信性,等你唔會以為免費冇好嘢而唔幫襯.最諷刺嘅係,騙徒連 Kaspersky…
Browsing: 情人節
© 2022 - wepro180 All Rights Reserved.


text:
網民九叔楊能日前在 LIHKG 討論區發帖,題為「住過港島嘅真係返唔到轉頭」,表示:「港島JJ,見到啲荃灣 _ 屯門 _ 講到有幾咁世界級,身邊又有 fd 話天水圍係全港最好住,真係膠都廢事派,成日話荃灣交通方便乜乜 _ _ 咁,有幾 _ 多人會特登走入荃灣?個個都去港島㗎啦,你交通方便攞嚟托咩?不服來辯」(文字經過處理)
截稿前帖子獲得 923 個正評,630 個負評,似乎贊同的比反對多.節錄支持與反對的網民留言如下,你又覺得住哪區最好?
(精選消息)(網絡熱話)26 歲得五十萬身家叫正常定窮忍
(支持)
1 太古城真係冇得輸 返中環又得,返隔離太古坊又得
落街 Aeon + 太古城咩都有 宵夜去太安樓
2 港島好既係基本上所有野都起喺電車路附近一搵就搵到
九龍新界太大兜黎兜去
3 多洋腸 又多名店 方便女人日日去濕平之外又可以襯老公翻工去搵洋腸交流下中西文化
4 根本大部份重要基建 公/私營機構總部 高級酒店/會所 甚至乎比較高薪嘅工種都係港島 身邊永遠大把人住九龍新界黎港島返工 絕少會調反轉住港島入新界返工
5 港島係仍未俾蝗入侵嘅清泉 利伸住咗港島 22 年
(精選消息)(超級長雲)日本驚見 Morning Glory 晨輝天文現象?
6 6 蚊可以由柴灣坐巴士到中環 但同樣 6 蚊 元朗某新盤只可以駁程車去西鐵站
7 有次入個 friend 度嘉湖山莊,幫手搬野走,佢話成日見大媽係條街嘈交,又打交,仲要聽到紅歌,跳大媽舞,話唔係人住 佢頂唔順死約完左即搬返港島
8 住 tko 過筲箕灣返工覺得食嘢好多選擇
9 (編按:太古)其實冇咩見大陸人,日韓人就不嬲多港島區既人質素真係好的
(精選消息)(慎入)第一身視點!直擊救火英雄闖災區
(反對)
1 港島買野食野貴 迫到 _ 街 冇咩好玩 少地方食好野(文字經過處理)
2 ON _,路又窄,人又多,老野又多,又多車,又嘈 由港島搬去將軍澳再搬番港島,勁想番將軍澳(文字經過處理)
3 為在本身中環地主利益先死攬港島 又細又逼又唔方便 局限左香港既發展
4 藍田先正,交通方便空氣清新,落觀塘大 _ 把野食(文字經過處理)
5 住灣仔迫到西咁 有時會吹 D 臭味入黎屋企同夜晚好嘈以前就好住有舊式玩具店依家得 D 傢私店,畫廊之類貴店
(啜核)
1 如果要講既就係 荃灣葵芳果 d mk 妹 mk 仔同老 mk好 _ 易認 望一眼就估到你係港島人定荃灣果邊(文字經過處理)
Source:LIHKG 討論區


text:
冇人會想做自己唔樂意嘅事,因為每個人都想自己嘅生活開心啲.十二三歲會掛住打機唔做功課,十七八歲會想晚晚去蒲唔想讀書,就算冇錢玩要返Part Time都要搵份同事玩得埋,做落又唔特別辛苦嘅先會做耐少少.
直到有一刻你會發現當生活再唔係只需要顧自己,當你要諗嘅唔再只係今日幾時完,今個月卡數有冇錢找.可能你因為家庭問題未夠廿歲已經會識諗,可能你廿到尾慢慢先醒覺,甚至你已經過咗三十歲,不過好幸運仲唔洗諗住.人愈大,要諗嘅嘢愈多係必然嘅事:父母開始多病痛,女朋友開始要諗有個名份比佢,置業好定移民好,如果要生小朋友你又要洗多幾百萬.未必個個都係同樣年齡會面對一樣嘅事,但就算比你遲人十幾廿年都好,依啲問題喺你人生都走唔甩.
擔子愈重,你就冇可能但求輕鬆渡日,開始明白每一蚊都要洗得有價值,亦會了解到點解啊媽要行過兩條村嘅街市買餸就係為咗菜心每斤平一蚊.以往返工辛苦啲都唔想做,但而家為咗承擔自己責任,搵多三幾千蚊令自己嘅家庭可以舒服啲啲,可能就算返六日嘅工都會考慮;以往返學就係瞓同玩,但而家為咗之後有能力喺公司搏上位,你放工仲會比錢去讀書唔怕冇得抖;以往你諗過買車就算冇錢買法拉利最少都要買架二手歐洲名車先啱自己,但而家你眼中就只有家庭車——SUV又好七人車又好,最緊要車屋企人車女朋友車埋隻狗都坐得舒服.
以前嘅你或者冇諗過有一日你會肯妥協咁多嘢,而且每樣都係自己心甘情願.
曾經我以為成熟就係代表痛苦地犧牲,不斷付出.但原來當你做每個決定都會好自然咁顧全大局,當你唔再放自己喺第一位,當你覺得自己辛苦少少可以換嚟家人同愛人嘅幸福其實都係件好事.當犧牲換來嘅唔再係痛苦,當你嘅人生唔再係只會諗自己,或者就係你有承擔,變得成熟嘅開始?
做一個成熟嘅人或者唔好玩.但當你樂於做以為自己唔樂意嘅事,好唔好玩,可能已經唔再重要.


text:
Snapchat 竟然開始轉型用 AR 教語言?聽 Gaelic 嗰陣點解第一個字通常最容易明?原來學日文係砌積木,但係講格陵蘭文就係玩黏土?今集《絮言・狂想》帶大家探索語言分類學,用宏觀嘅方法睇語言.
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
-蓋爾語,威爾斯語結構比較
如果想單次打賞,亦都可以請我哋飲杯咖啡!
報名參加Polyglot Gathering Online 2022!
Continue reading
打中文字點樣最快?
十粒掣,可以打到幾多語言?
你雙手下嘅字母,又因乜解究好似亂咁擺嘅呢?
今次《絮言.狂想》輕輕鬆鬆講下我哋見過嘅各種鍵盤,輸入法.
喺YouTube收聽
快啲成爲 Patreon 會員,有以下豐富嘅額外內容!
Continue reading
-用摩斯密碼都打到字?
當然仲有足本逐字稿,同埋投票,圍爐吹水添!
每當聽到人講外語時,有冇諗過,到底佢哋講 咩 話?
今集,我哋就以The Great Language Game嘅模式,一齊嚟玩個估語言嘅遊戲.不如你都嚟一齊估,然後再聽下兩位主持講解下,究竟係點樣從每隻語言嘅聲音,嚟到去估呢?
(呢個節目喺YouTube都有,快啲去訂閱!)
Continue reading
上次講過下變格法(cases)係點樣嘅概念,同埋可以點樣去理解.然之後嘅問題就係:我而家學緊德文嘞,可以點樣記住呢啲嘢??點樣喺
考試對話裡面用得上,用得啱???
阿媽係女人嘅答案,就係練習同複習.噉但係到底有咩方法,令複習更加有效率,而且記得啲規則之餘,仲可以流利噉活用呢?
我從經驗講,有幾點如果長期做到嘅話,係的確可以達到呢啲目的.
1. 形象化,去迫自己將語法變成語感.
要記得,母語使用者唔讀係唔會識我哋學緊嘅嗰啲規則㗎.佢哋有嘅係語感,即係幾時用呢樣係啱,幾時用嗰樣係「怪怪地」.
換言之,一個德國人,理論上係會對die Nacht(主格)同der Nacht(與格),有少少唔同嘅抽象感覺.
呢個,就係我哋嘅最終目標.
Continue reading
上次講咗唔少歐洲語言裡面嘅名詞常見嘅特性——詞類(陰陽/男女),大概解釋咗下點樣去諗呢個概念,會比較容易接受,熟習.而家將話題轉去一種比較少見少少嘅特性,雖然佢淨係喺某啲日耳曼(如德文),斯拉夫(如俄文),或者古語言(如拉丁文)出現,但係非常有趣,而且一旦通咗腦裡面嗰個思路,學起嚟都事半功倍.
我有好多朋友喺大學時學德文,一去到第二個學期左右,都會畀名詞,形容詞變格法嚇一嚇.原因係喺呢啲語言裡面,每個名詞都要根據佢喺句子裡面嘅作用,有唔同嘅詞尾.四個格,加埋男男女女噉乘返開,每個字都好似要死背成個表噉,好易令人望而卻步.所以我想喺呢道嘗試解釋一下變格呢個概念,等下次有老師笪個表出嚟嘅時候,都知道發生緊咩事吖.
聽落好深?其實你已經識!
格,講到好高深噉,其實就係一種統稱,指改變一個詞嘅樣,去表達佢嘅作用.其實,你好可能已經喺日常生活用緊.
Continue reading
話說我最近喺大學上緊拉丁文暑期班喎.我本身已經對唔少歐洲語言都頗爲熟悉,見到啲複雜嘅語法都唔陌生.但係睇住個老師講解,又快又唔清楚,仲成日叫人死記硬背,就覺得,如果第一次接觸哩啲概念,頭都應該大埋.所以就諗,不如我一路學,一路喺哩道寫下我啲心得,俾有興趣嘅人睇下,認識下,都唔錯吖.
一嘗試講文法,啲人多數一係就從語言學角度講,一係就剩係同你講你要點點點用呢個字,無乜時間解釋箇中嘅原理或者因由.爲咗滿足啲好似我噉無乜語言學底,但係有鍾意一路讀規則一路思考下「點解」嘅人,我就決定從學外語嘅角度出發,講下啲文法嘅概念可以點樣去理解.
Continue reading


text:
「修為」
如果一個好嘅數據分析師係會同大家講,唔好麻木相信數據!點解?原因好簡單,因為凡事太盡係會物極必反.所以有修行嘅數據分析師係唔會,講多次係唔會叫任何人用百分百數據去做任何嘢.雖然我自己近年好專注數據分析,亦希望推動數據分析嚟個行業,但係自己始終唔會忘記自己亦都係一個設計師嘅身份,所以會發現有一樣嘢係數據可以分析到嘅就係創意!所以就算我幾鍾意都好,數據係由人創造出嚟,數據係創意嘅副產品,所以數據亦並非萬能!
「濫用」
依家好多人都會濫用數據嚟兩個字,乜嘢前面都加數據嚟兩個字.例如數據推廣,數據營銷,數據營運,數據創作,數據乜乜乜.而因為加咗數據嚟兩個字就好似勁啲,所以好多人將嚟啲詞語經常掛係嘴邊,但係就完全唔明白箇中嘅精髓.所以話呢,有時唔好以為吹得就代表知道點樣去做.數據唔係萬能,唔好係度乜都數據前數據後,數據係有好多盲點,麻木相信數據只會本末倒置,到最後得不償失.
「了解」
要係數據同創意之間搵一個平衡點係一件好難嘅事,不過以我過去嘅經驗係有一個黃金比例.而嚟個比例係三分創意,七分數據.如果太多或者太少嘅話,數據就會磨滅創意同遷就用戶嘅習慣,慢慢就會一板一眼,所有嘢就會好似倒模咁.因此數據係用嚟支持創意嘅理據,數據係用嚟了解創意嘅效益,數據係用嚟引証創意嘅虛實,所以以後唔好以為係某啲事同物前面加數據兩個字就好似好勁咁,唔該首先了解下乜嘢係數據先!
Also published on Medium.


text:
護士
護士(英文:Nurse)係指經過護理培訓機構嘅訓練,通過考試同指定實習時數,並且持有執照嘅專業人士.護士喺醫院,診所或者其他醫療場所執行護理病人嘅職責.佢哋傳統上着白衫,所以尊稱「白衣天使」.
基本上,護士嘅工作無論男女都可以做,但係實際上明顯以女性佔絕大多數.護士負責照顧患病,受傷嘅病人嘅安全同護理,亦會進行衛生教育嘅工作.現代護士嘅先驅係19世紀英國人南丁格爾.
護士類型改
香港改
香港嘅執業護士主要分為:
- 普通科註冊護士
- 普通科登記護士
- 精神科註冊護士
- 精神科登記護士
職責改
- 普通科護士
- 喺醫院或診所嘅任何病房或部門工作
- 提供範圍廣泛嘅基本醫護同康復服務
- 針對病人嘅情況,應用護理專業知識,制訂同執行適合病人各方面需要嘅護理計劃同方法
- 為病人同其家人提供護理指導,健康教育同輔導
- 觀察同評估病情嘅變化,提供適當治療同跟進
- 精神科護士
- 照顧精神病患者,提供基本醫護同康復服務
- 喺精神病科醫院,部門或診所工作
- 細心透過同精神病患者嘅交談同接觸,深入了解佢哋嘅生活同問題
- 協助精神病患者康復,建立信心同獨立能力,幫助佢哋重過正常生活
- 處理,記錄同報告治療嘅效果同進度
註冊護士嘅學歷同專業水平要求較高,訓練年期亦較登記護士長.註冊護士可以單獨處理病人嘅問題,登記護士需要喺註冊護士監督之下先至可以執行工作.
培訓改
香港改
香港護士管理局規定以文憑試成績入讀護理課程嘅最低要求為:
- 登記護士:香港中學文憑考試五科2級,包括中文,英文,數學
- 註冊護士:香港中學文憑考試中文同英文達3級,數學,通識同一科甲類選修科達2級
護士學校改
香港有以下醫院同大專院校開辦註冊護士同登記護士課程:
- 醫院管理局
- 大專院校


text:
抖吓氣Posted in family on 01/15/2011 12:11 am by Sheta
宜家仲喺公司,對住個 mon,悶悶哋搵郭富城嚟聽,然後㩒吓 Facebook.睇咗 H 篇文〈麵粉櫈仔棉被紙盒膠袋阿妙〉,嘩!個腦通番有好多嘢想同佢講.好喇,就揼低篇 VO script 唔好鬼理一陣,當抖吓.
我同 H 唔同,屋企冇乜玩具,細佬加埋我儲埋好多年都係得一個鞋盒咁多.細個時問媽媽拎張白紙,媽媽會走去撕張日暦紙俾我,想要多張就要等第二日.之後有一日,媽媽走入房搵嘢,拎咗一細疊A4紙出嚟,再揀咗一張俾我同細佬.我同細佬興奮到傻咗,即時拎晒啲鐵皮車仔出嚟諗吓有乜好玩.我同細佬一人兩架車喺張紙上面車嚟車去,玩嘅時候梗係會講兩句嘢喇,咁咪講吓故仔囉:Snoopy 今日去探 Charlie Brown,沿路見到 Woodstock 梗係帶埋佢去喇⋯⋯
第二日我哋又拎啲車仔同張 A4 紙出嚟,咦,不如畫地圖囉!咪搵把間尺度吓度吓,畫咗好多間屋俾 Snoopy Woodstock Charlie Brown,一人一間,仲有車房添.咁又玩咗一個月.媽媽久唔久俾多架車仔我哋,結果我哋有兩隻 Snoopy,佢哋住隔離屋㗎.不過地方開始唔夠,媽媽又拎多兩張白紙俾我哋.我同細佬論論盡盡咁用膠紙駁埋兩張紙,反轉畫個大地圖.
嗰年新年過後,我哋得到批准動用利是錢買咗個六層高塑膠停車場連油站,有埋升降機㗎.我哋又畫過張新地圖,連接停車場出入口.玩具鞋盒當然放唔落個停車場喇,媽媽俾咗個街市賣荔枝嘅疏窿膠箱俾我哋,玩完收埋推入床下底.
宜家大咗,諗嘢「懶」係複雜咗,不過都係頂唔順啲複雜遊戲,例如細佬嗰啲成寸厚攻略嘅電腦遊戲,我寧願自閉玩吓 minesweeper jeweled!.呢世人買過三部遊戲機,iPod touch 喺 iPhone 4 推出後借咗俾同事做測試;後繼機 iPhone 4 裏面有幾版遊戲,因為之前做過好多 iPhone game music 嘛,不過最近冇時間玩,做農夫種親都係 24 小時嗰啲先唔會枯.至於最後一部就係黑色 Wii,買嚟為咗喺屋企玩 Wii Fit Plus 當做運動,當然你都估到我有幾多時間開佢嚟玩喇.
唉!都係繼續寫 VO script 如果唔係今晚點錄音⋯⋯
當然如果宜家俾我揀,我都寧願問媽媽拎兩張 A4 紙,畫吓公仔傾吓計⋯⋯


text:
Day 23
停留東澳將近一個月,生活大體上就係每幾日就進出超級市場,冇特別去做遊客做嘅事,最遊客味濃亦只係陪女朋友去咗消費樹熊.直至上個禮拜去咗某個農場打工,幫士多啤梨剪咗兩日雜枝,一切至開始稍有轉變,但想轉工嘅心又已經火速萌芽.
過去道聽途說,一般人申請工作假期簽證,都係勒緊褲頭專心致志搵工儲錢然後返歸,旅行係其次.澳元值錢,而且澳洲低技術甚至非技術工種人工之可觀,冠絕發達國家,所以缺乏一技之長嘅亞洲人拎住澳洲人工返本國用,係非常之好用.背囊友做得夠一定日子,可以要求農場主人公司上司幫你續簽,如果紀錄良好身家清白,更加可以移民入籍,但今時唔同往日,因為國內政客動議增加背囊友應繳稅項,同埋政府屢屢修訂移民政策,外來者嘅待遇可以話係幾個月一小變,一年一大變,好鬼濕滯.正因為要交嘅稅相當浮動,而澳洲生活費亦好大負擔,大局不明朗,打工嘅人好似有下降趨勢.
無論如何,我總算經熱門網站嘅廣告,搵咗份農場工,志在體驗.其實見到啲徵人條件時有強調唔識英文都絕對無礙嘅時候,我已經略為詫異,因為咁樣所暗示嘅,咪即係工作地點好多所謂同聲同氣嘅人,而且中介會從中抽水.果不其然,當我用英文經LINE軟件求職之時,竟然有香港人叫我講返中文,而到達集合地點之際,更發現大細判頭都係英語水平相當普通嘅韓國人.我最後竟然成為人群之中英文最好嘅工人,重要英文夾雜韓文咁去同細判交涉,一百年前數以萬計亞洲人橫越半邊地球去淘金嘅畫面,喺船上面飢渴難忍嘅畫面,忽然亦似乎引起得到廿一世紀新人類嘅微弱共鳴——全球化從不間斷,生變嘅只係佢嘅定義,佢嘅規模.
由布里斯本出發去士多啤梨重鎮Caboolture(身為香港人,我一直認為翻譯小說之中嘅地名人名係唔譯更好,睇唔慣冇意義嘅音譯),到站嘅時候已經係下午五點幾.按原訂計劃黎火車站接我嘅人已經喺我眼前,交流兩句,我就表明我尚且聽得明日常生活會用到嘅韓文,但後來嘅相處證明,其實不論我明唔明,佢地都唔會照顧少數非韓國人嘅感受,一黎力不從心,二黎並無嘗試之意.以往喺香港人圈子入面,我往往會期望大家可以講英文畀唔明廣東話嘅人聽,退一步亦會主動私下同步翻譯,因為一句都聽唔明嘅感覺其實好無助,而且多數應當尊重少數,展示主人家嘅風度,如今淪為少數,更加鞏固咗我嘅警覺,雖則事實上香港人已經一代比一代陷入邊緣,將來都係迫於形勢融於中國人族群多過有主人家做.話說回頭,由於我都聽得明五成韓文,而且大部分人都係初來報到,佢地詳談完合租細則之後亦有溝通得到嘅韓國人濃縮成兩分鐘版本轉告我,而且我都有同佢地雞同鴨講,所以當晚心情都尚算自在,未至於有嚴重文化隔閡.
住宿方面,市價平均係110-120 AUD per week,包無線網絡.視察實地之後,有理由相信環境普遍唔錯,因為呢啲係工人自費,唔係由農場主人荷包出.我入住嘅地方正如香港大嶼山啲度假村,一間屋可以住十個人八個人,露台開揚,室內廚具一應俱全,室外兼有泳池桑拿網球場,本地人似乎亦有喺道宿營度假,唔係安置背囊友嘅低等人蛇倉.為咗容納更多人,細判會換走原有大床,買充氣露營床代替,但整體都未至於有難民營收容所嘅擠擁,可以接受.而因為第二朝五點就要出發開工,不可一日無煙無酒嘅韓國人一輪喪煲狂隊之後亦都陸續返房,十二點幾我亦勉強入睡,但同房某人鼻鼾聲近乎雷暴,我輾轉反側,驚醒猶覺未醒.
梳洗之後,有車嘅細判接載工人去農場,大家睡眼惺忪,上到車都係繼續閉目養神居多.破爛嘅舊款日本車潛入黑暗,開始轉入喬木聳立嘅公路,西方無聲沉降嘅月亮一如俗諺大而圓,夜靜無聲,只有引擎作響.我闔埋眼有啲想嘔,唔慣坐私家車後座,只好四處張望,以認路打發時間.駛咗大約十五分鐘,月光漸漸減弱,東方一陣暖色冒起,只見兩極須臾萬變,實在勝過香港所有觀賞日出嘅勝景.平時令香港人大驚小怪一窩蜂朝聖嘅自然景色,喺呢道真係俯拾皆是,天空之鏡,高山流水,萬里林森,不一而足,而難得一遇人人急不及待手起相機落嘅必影黃昏雲圖,喺呢道亦係司空見慣,無日無之,毋須擺上instagram.呢次係我第一次晨起睇到日出,對本地人而言必定平平無奇,但於我而言已係如見奇幻,暗自感動.
奇幻初見,往往驚艷,但日子一耐,人就唔再係過客,屬於過客嘅奇幻亦終必歸於平淡.而無止境嘅追求,無間斷嘅經受刺激,既無道理亦無好結果,因為平凡人要嘅不過係飲飽吃醉,然後節目延續節目,間中乘興笙歌係好,間中吹噓家鄉嘅繁榮係好,但空間太少地標太多,最後只會超重.摩天輪轉或唔轉,從來唔會干擾城市裡面嘅川流,但一艘橫渡南北河岸,人來人往而永遠唔至於坐爆嘅船,一種一邊觀景一邊閒話家常而仍然溫靜嘅分貝,一群笑容友善嘅巴士司機售貨員小販,就足以撐起最宜居嘅頭銜,足以令人為香港嘅退無腹地進無前路而神傷.
到達農場附近,陳舊爛車一架接一架停低,同車工人雖非老手,亦自動自覺戴帽戴罩搽防曬,我有樣學樣,搽好頸後雙頰,拎好勞工手套,準備開工.推門落車,空氣滲濕,溫度亦因為太陽未升高而微冷,人人呼吸起霧,一地灰沙泥.跟大隊行近士多啤梨田,眼前花果同泥坑梅花間竹排列,泥坑則因為天雨而唔太乾身,形同零星沼澤.某位大判用韓文向新人詳細解釋工序,然後另一位大判又引導非韓國人喺另一條坑用英文重複示範,大家唯唯諾諾,一派儒家內向,更覺寒冷.在場其實有少數日文用家,亦有兩位台灣工人,唔單止我唔係倚賴英文為主嘅人,於是國中之國嘅待遇,都可以話係所有亞洲人一體均沾.
每人手拎一把鉸剪,當日工作正式開始.每一行士多啤梨大約有三至四架巴士長,我地嘅職責就係梳理枝葉,將唔爭氣嘅枝節剪除,避免養分所託非枝,白白流失.既然要保存養分,最理想當然係有咁近根部得咁近咁剪,同埋細心睇清楚盤根錯節之餘重生到去周邊嘅枝節.修剪植物本非難事,但士多啤梨唔係生喺樹上面嘅提子,所以工人都要彎腰或者深蹲去做,而做一個鐘頭左右,肌肉就會開始酸痛.有好多人馬虎了事,亂剪一通,連果實都誤剪,又有人徒手扯佢,搞到連根拔起,泥都鬆埋,完全命中經濟學入面提及piece rate計糧嘅缺點.
起初,我相當認真咁剪,但好快就發現其他人好似揸流攤,太仔細冇著數.就好似我做第二行嘅時候,我對面個工人速度快我三分之一,可惜嘅係佢一路向前一路畀負責檢查嘅大細判召喚返轉頭(又一次見證咗piece rate嘅缺點係行政管理開支增加),自作自受,假如佢肯認真少少,就唔會不停中伏而又可以增加收入.然後我經一事長一智,去到第三四行,速度已經有明顯增加,但同時腰背同大髀已經隱隱作痛.四肢唔發達,體能又差,做呢啲真係徹底嘅資源錯配.
曬咗三個鐘,由清晨六點剪到中午,第一日第一個農場交得貨,全世界隨即就打道回府.開工之前,網上面好多人都拍曬心口話淡季都會日賺過百,但問過呢道啲人,原來每行只會賺到大約5-7 AUD,而佢地亦冇計劃再帶大家轉戰另一個農場.換言之,當日每個工人平均都係剪到四至六行,即係總收入最多只得40 AUD左右,大約等同澳洲兩個鐘最低工資.呢個數目可以話係相當微薄,而且所付出嘅勞力係遠超餐廳侍應,農場主人要吸納外勞嘅原因即刻不言而明.更麻煩嘅係,呢份工要望天打卦,前一日落雨就冇得剪,然後判頭又會濫收工人去確保人頭有足夠供應,換言之如果當日農場方面只需要三十個工人,而寄緊宿等開工嘅多達五十個,咁有廿個就會自動放無薪假食穀種,手停口停.再加上澳洲政府而家會向背囊友徵收入息稅,總收入之中要再抽起黎上繳政府,帶得走嘅真係少之又少.考慮到勞動過後嘅入不敷支,我決定等所謂旺季再戰士多啤梨田,不過考慮到旺季就會人手暴增,工作量又難免分薄,幾個月後要唔要重執故業,又令我猶豫不決.
事實上,身為背囊友,要搵到工其實唔難.就好似溝仔溝女咁,降低要求,將就將就,人搵工就會變成工搵人,但做得爽唔爽,所得多唔多,都係棘手事,會令人一邊剪枝,一邊有病呻吟.做呢份工嘅時候,我間中回想起中學等升大學期間做過嘅一份賣電話舖全職,人工又係僅僅符合最低工資,然後連說好的一個鐘lunch time,都要買個飯盒坐埋一邊食畀佢地睇,食完就要繼續做,一個鐘係呃人,收工亦係有遲冇早.啲人入黎買電子產品,貪嘅係佢平過百老匯豐澤少少,又有低檔選擇,客源既唔係當年又一城出入蘋果專門店嗰批,又唔係由深圳過境買嘢嗰批,消費能力偏低,唔係話sell多兩嘴就會疏爽掃貨.
我最記得介紹display電話要人手寫賣點貼喺側邊,鈴聲大唔大聲,單卡雙卡,有冇收音機功能,有一次比我senior嘅人,竟然寫吓寫吓,問我music點串,在場其餘三個人都唔識串,喺道爭論正確串法.喺當時,我嘅反應係覺得佢地英文未免太差,中三輟學都應該未至於連music都識噏唔識串,於是更加視呢一份工為推動我唔好停止追求知識嘅經驗動力,極之自以為是.到而家,由大學畢業,再到搬去元朗獨自生活,我再回想,更強烈嘅感受係無助,甚至有種唔敢抬頭向前望嘅不安,因為放諸世界上任何一個地方都好,能夠掌握世界通用語,甚至識得另一種語言或文化嘅人都唔係多數,具備呢種能力嘅人至係少數異類,跌出主流嘅怪物.
即使全世界嘅人口流動量已經隨住交通同科技嘅一日千里而加快,全球化同文化交流呢兩個詞語好似無人不曉,但七十億人之中,旅遊留學嘅人,出外工幹嘅人,都係佔據一小部分.要加入全球化,先決條件係有閒錢或者要置身於有跨國網絡嘅公司,擠身第一世界,但現實之中更多嘅人係終其一生亦未有離鄉背井半步,因為戰禍而被迫出走本國,或者只能以為地球村另一邊嘅消費者提供廉價產品嘅方式去參與全球化.呢一堆留守第二或第三世界嘅人,數以十億計.自命進步,自覺國際化,都只係早已有所安排嘅宿命發展,地區階級家境,人為努力根本無從突破,偶有勵志例子,呢啲例子亦不過如同誤入捕網嘅獵物以垂死掙扎嘅姿態攀升一格半格,辛苦過後,仍然係走唔出去.
然而,揸流攤有揸流攤嘅滿足,自我挑戰自我超越自有快樂,問心無愧,擺脫塵網,遁入化境,本來就唔係一眾迷途有情嘅寄望,所以走唔出塵網,其實唔一定就係壞事.既無寄望,既無去意,走唔出去自然與人無尤,深怕墮落亦自然係庸人自擾,最後亦自然毋須自困於絕望.學多一種語言,唔會有學得曬嘅一日,剪多一倍枝,亦唔會有賺得夠嘅一日,用煙酒打發時間,用節目塞滿行程,或者都可以解讀為入世凡人版本嘅無欲則剛.


text:
「痴線」
依家嘅香港真係痴線!以前話「贏在起跑線」,而家竟然話「贏在子宮裡」甚至「贏在射精前」,正如一個朋友講遲啲係「贏在另一半」,「贏在上一代」.不過現實係已經發生咗!因為如果你想入名校,而你嘅自己或者另一半係該名校嘅舊生,其實係有得加分!所以如果你諗住生小朋友,你應該問下你嘅另一半係唔係讀嗰啲名校!真係超低能,嚟個係啲乜嘢嘅社會風氣?
「畸形」
真係痴孖根!乜嘢叫做「贏在射精前」?我諗淨係得香港嚟個咁畸形嘅社會先至會有人講得出嚟啲嘢!其實我早幾個月都已經講過類似嘅問題!有乜嘢可能因為一個小朋友出世嘅月份嚟決定佢哋嘅人生?當然我明白每個父母都希望自己嘅仔女有好嘅將來,包括我在內!只不過我真係接受唔到生小朋友都要計數!個問題嘅源頭其實係香港嘅教育制度同學校所謂嘅收生標準!
「問題」
歸根究底個問題係出自香港嘅教育制度同學校收生嘅偏向!當然一個小朋友相差半年係有好大嘅分別,但係唔代表半年之後佢哋嘅能力比唔上早出世嘅小朋友!問題在於學校本身,如果唔係邊得嚟所謂嘅名校,如果唔係邊會有怪獸家長!而因為藤㨢瓜瓜㨢藤嘅關係,所以個個家長都希望佢哋嘅小朋友入到好嘅「學前班」,之後就有大啲嘅機會入到好嘅小學!唉,難為了父母,難為了下一代!香港嘅教育制度真係要改革!
Also published on Medium.


text:
春回大地,萬物滋生.目前疫症肆虐,大家都會特別注意個人衛生及家居清潔,而春天暖濕正係蛇蟲鼠蟻開始活躍嘅季節,佢哋嘅出現會為家居帶來更多細菌病毒, 防蟲 措施絕對不容忽視!等Boxful同大家研究一下防治蟲患的好方法,當中好多都係利用天然物料,一啲都唔化學!
家居
近日疫情來勢洶洶,而家人人出街都要戴口罩,加強注意個人衛生,全城 抗疫 ,小心翼翼.而有部分市民亦多咗留在家中,如老人家,停課的學生,暫時在家工作的上班一族等,換言之,家居衛生亦變得十分重要.Boxful同大家一文睇晒,家中有乜防疫措施要加強.
又到聖誕,又係小朋友最開心嘅日子,因為一定會有新玩具進帳.但係當小朋友嘅玩具愈來愈多,放到愈來愈亂,作為家長一定好頭痛.早前台灣收納達人于之琳就專程到香港,向大家傳授「玩具收納大法」,大家不妨喺買玩具之前,先同子女一齊實踐一下 執玩具 !
寒意接近中,精明嘅你應趁而家及早為家居選購保暖物品,唔好等到寒鋒襲港先一窩蜂咁走去搶購!尤其是係 暖風機 ,暖爐等,好多電器店已經將新貨陳列晒出來,任君選擇,但大部分人總會等到氣溫急降先走去買,搞到斷晒貨……Boxful提提大家,買暖風機係時候,快啲睇下應該點揀!
租用迷你箱, 迷你倉 等額外儲存空間嘅用家,往往有個壞習慣,就係將好多雜物一次過放入倉之後,就唔再去郁佢哋,久而久之,倉中物品有如廢物,直到永遠……其實,大家應該定時定候,將嚟緊一季少用嘅物品放入倉,又將當季要用嘅物品攞回家,咁樣有出有入,定期循環,咁先可以最有效發揮到額外儲存空間嘅作用.冬季將至,以下物品就絕對可以暫時放入倉,為你大大節省家居空間.
天氣又開始轉涼,係時候摷番啲 冬天衣物 ,被褥等出來,唔好等到冷鋒到港先至臨急抱佛腳.況且,啲冬衣攞出來之後係需要有適當嘅處理,如清洗及晾曬,才可以發揮最佳效用.等Boxful提提大家點樣做好迎冬準備.
家居收納係一項持續性長期任務,即使你屋企有工人姐姐幫手,你都少不免需要自己落手落腳去做分類,歸納,取捨等工作.坊間有好多適當嘅收納工具,以及各種收納方法同心得,都可以幫你事半工倍,其實而家有好多手機App都可以幫到手!
《收納幸福到你家:改變上百個台灣家庭的整理奇蹟》呢本書,可以話係台灣人嘅收納天書.作者廖心筠係台灣首位上門收納專家,亦係第一個收納教學專家,佢仲獲得日本Jalo生活規劃師一級認證.想了解佢最出名嘅「 三軍收納法 」,又唔想睇晒成本書?本文為你作簡要介紹.
試問喺香港地有邊個唔想安居樂業?當大家努力工作一段日子,有朝一日終於夢想成真可以擁有自己嘅居所,實在值得慶賀!之不過,正所謂「好事多磨」,喺大家打造自己嘅安樂窩之時,未必會事事順利!萬一裝修期間出咗問題,咁有乜解救?
無論你係有自住物業,抑或係多年租客;無論你係住千呎豪宅,抑或係劏房戶;無論你係住公屋抑或私樓;無論你係住高樓大廈抑或三層村屋;無論你係儲物狂抑或簡約派……只要你住喺香港,你都會有需要用到 迷你倉 或 迷你箱 等等儲存服務.無論你係已經用緊迷你倉,抑或只係有興趣準備想用,你或者都會有好多問題,呢篇文章一定幫到你.


text:
伯恩哈德·黎曼
伯恩哈德·黎曼(德文:Georg Friedrich Bernhard Riemann,1826年9月17號—1866年7月20號),德國數學家,喺數學分析同微分幾何做咗重要嘅基本嘅工夫;佢有啲諗頭後來做咗廣義相對論嘅基礎.
影響改
伯恩哈德·黎曼嘅著作打開咗分析夾埋幾何研究嘅路.呢啲研究發展成黎曼幾何,代數幾何同埋複流形理論嘅重心.黎曼曲面嘅理論由後來嘅克來恩同Adolf Hurwitz加深推廣.黎曼曲面理論係複幾何嘅重要部分,影響咗拓樸學同代數幾何嘅發展,亦喺數理物理同弦論上有用.
黎曼喺實分析有重要貢獻.佢用黎曼和來定義黎曼積分,發展咗套唔係Fourier 級數嘅三角級數理論 — 係廣義函數論嘅第一步—,又研究過Riemann-Liouville differintegral.
黎曼嚮現代解析數論做咗啲重要嘢.渠喺數論發表嘅單丁一篇短文中提出黎曼 zeta 函數,同時建立咗 zeta 函數喺質數分布研究嘅重要性.關於 zeta 函數嘅性質,渠提出一連串猜想,包括出名嘅黎曼假設.
黎曼有力咁用變分法上嘅Dirichlet 原理;後來嘅人睇呢啲用法做好勁嘅heuristic(輔助推理?),而唔係嚴謹嘅方法;呢啲做法要等再過一代人之後至得證.黎曼喺monodromy同複超幾何函數嘅工夫影響好大,帶頭「淨用函數嘅奇點(en:mathematical singularities)」來玩啲函數.
生平改
細個改
黎曼喺Breselenz出世;Breselenz 係 Hanover 王國近 Dannenberg 嘅一條村.渠阿爸 Friedrich Bernhard Riemann 係 Breselenz 嘅一個窮路德會 pastor,打過拿破侖仗(en:Napoleonic Wars).黎曼阿媽喺啲細路未大個就死咗.黎曼喺六個細路入面排第二.黎曼細細個就顯出特出嘅數學能力,好似好勁嘅計算力,但怕醜,驚喺公衆面前講嘢;又試過好多次精神崩潰(en:nervous breakdowns).
中期改
中學[未記出處或冇根據]時,黎曼深究本聖經,但佢成日諗諗下諗返去數學嗰邊.He even tried to prove mathematically the correctness of the book of Genesis. 1840年,黎曼去咗Hanover,同佢 grandmother 一齊住,同埋去 Lyceum.佢 grandmother 喺1842年死後,佢去咗Lüneburg嘅 Johanneum.1846年,黎曼 19歲,佢開始文字學(en:philology)同埋神學(en:theology),希望做個牧師(en:priest)來幫補屋企嘅開支.
1847年,黎曼阿爸儲夠錢畀佢去大學,佢停咗神學而開始學數.佢被送去哥廷根大學,第一次見到高斯(en:Carl Friedrich Gauss),上過佢講最細平方法嘅堂.
1847年,黎曼搬去柏林;嗰度有雅可比,狄利克雷同Steiner教.佢喺柏林住咗兩年,喺1849年返哥廷根(de:Göttingen).
後期改
1854年,黎曼開講,建立咗黎曼幾何,日後成為廣義相對論嘅基礎. 1857年,有人想幫黎曼升做哥廷根大學副教授(?)en:extraordinary professor;雖然唔成功,但黎曼終於攞得到正式人工.1859年,狄利克雷死後,黎曼升做哥廷根數學系阿頭. 1862年黎曼同 Elise Koch 結婚,佢哋有個女.佢第三次去意大利時,死喺 Selasca,即係而家Maggiore 湖邊嘅Ghiffa村.
歐幾里德幾何同黎曼幾何改
1853年,高斯叫佢學生黎曼用幾何基礎做題目,來預備佢份Habilitationsschrift.黎曼用咗幾個月來發展佢套高維嘅理論.
結果黎曼發展出黎曼幾何呢科.佢揾到法子將微分幾何由曲面推到 n 維,定義咗曲率張量來推廣高斯嘅theorema egregium.喺維度 2 嘅曲面上,曲率張量係個純量,當呢個純量係非零常數,塊曲面就係已知嘅非歐幾何模型.
高維改
黎曼有個諗頭:空間每一點畀佢一套數值,來描述個空間點扭點屈.咁樣,黎曼發現,喺四維流形,每點總共要十個數,唔理佢點扭法.呢套數就係所謂嘅度規張量(en:metric tensor).
睇埋改
- 黎曼猜想
- 黎曼 zeta 函數
- 黎曼積分
- 黎曼和
- 黎曼引理
- 黎曼流形
- 黎曼映射定理
- 黎曼希爾伯特問題
- Riemann-Hurwitz formula
- Riemann-von Mangoldt formula
- 黎曼曲面
- 黎曼駱克定理
- 黎曼 theta 函數
- Riemann-Siegel theta function
- 黎曼微分方程
- 黎曼矩陣
- 黎曼球面
- 黎曼度規張量
- 黎曼曲率張量
- 柯西黎曼方程
- Hirzebruch-Riemann-Roch theorem
- 黎曼勒貝格定理
- Riemann-Stieltjes integral
- Riemann-Liouville differintegral
- Riemann series theorem
- 黎曼喺 1859年篇文,提出 zeta 函數
- Prime Obsession
- The Music of the Primes


text:
Potpourri
Potpourri係香氛乾花植物,個英文字 potpourri 源自法文.將啲乾咗嘅天然有香味嘅花或植物,撈埋一齊躉喺個兜或者個缽度,用嚟薰香居屋,感覺上居屋空氣會清新啲.最早都係用陶瓷兜缽,而家啲人用木製兜缽多啲.以前香氛乾花植物,要撿啲有溫和香氣唔會攻鼻嘅植物先至得,而家有啲人會加各種精油增加香味. 乾咗嘅花草材料至少可以躉兩三個月,乾燥過程處理得好嘅話,可以躉足廿年.根據英國皇家植物園2015年一份研究報告指出,用嚟整香氛乾花嘅植物材料,超過一百科去到四百幾種,最多人用玫瑰,包括花瓣,葉,玫瑰果,玫瑰油,其他香氛乾花植物包括香柏樹皮木碎,桂皮,丁香,茴香,茉莉,薰衣草,檸檬香草,薄荷,橙皮等.整香氛乾花植物要小心唔好撿有毒嘅植物,如果加精油都唔可以太過攻鼻,加太多精油都可能會中毒,尤其是驚細蚊仔或者寵物誤食發生危險.
法國有瓷器工場響 1750年代至 1760年代,製造咗十二個船型瓷器皿,用嚟躉香氛乾花植物,法國國王路易十五嘅情婦龐巴度夫人就有三個揸手.船型瓷器皿而家全世界剩番十個.
另外有一種工藝 preserved flowers 中文有多種名稱包括永生花,不凋花,保鮮花,呢個工藝注重保存花本來面貌,甚至抽走花本身嘅香味,而香氛乾花植物 potpourri 就調反轉頭同佢相反,注重香氣.


text:
《追求進步嘅慾望》
年紀越嚟越大,覺得自己進步越嚟越慢,又或者直頭係冇再進步?
年紀開始大,可能係其中一個原因,但係咪真係真正根本嘅原因?
而眾多原因當中,當然包含好多因素;而我覺得有一個因素先係最重要~~
「對於追求進步嘅慾望,夠唔夠大!」
見到人哋進步嘅時候,人哋花咗幾多時間去學習,自己係擺咗幾多時間去學習呢?
咁人哋學習完,花咗幾多時間去練習,自己係攞咗幾多時間去練習呢?
咁人哋練習嘅時候,係認真對待每一個練習,開個拍子機去練,自己係咪彈過下就又當練咗呢?
咁人地練嘅時侯,係真係專心專注嘅,自己又有冇覆下信息,又睇下電視咁練呢?
人哋喺聽歌嘅時候,除咗relax外,係嘗試聽緊啲乜嘢,理解緊啲乜嘢,自己係聽緊啲咩嘢呢?
人哋係討論緊音樂,嘗試令自己理解多啲,知道多啲嘅時候,自己又同其他人討論緊啲乜嘢呢?
人哋行路搭車,都諗緊點可以彈得好啲嘅時候,自己又諗緊啲咩呢?
其實由頭到尾都係一個態度嘅問題,有幾想嘅問題,係對自己想要嘅嘢慾望有幾大嘅問題;有冇想進步嘅態度,有冇想進步嘅行動
如果同其他人比較結果嘅時候,不如試吓先比較自己嘅態度同埋行為,究竟自己有冇對進步有足夠嘅熱情呢?
其實唔一定係音樂,做每一個範疇嘅事,其實都係同樣,邊啲係藉口,邊啲係實質原因,自己判斷到嘅


text:
MoneyHero團隊入面,有好多旅遊狂熱份子,大家走遍大江南北,由跟團到自由行,都感受到兩者各有優勢.跟團自然一勞永逸,有人幫你安排哂行程,但缺點就係行程往往走馬看花,不能深入了解一個地方的風土人情;自由行當然自由得多,你鍾意花幾多時間係一個景點都無問題,但你都要花好多精神去做資料搜集,又要安排酒店交通,有時都真係幾累.有時我地都會諗,會唔會有方法可以集合哂兩者之長呢?最近我地就搵到一個經營深度旅遊嘅公司,一睇就知道,滿足到我地需求嘅,就係佢喇!
依間旅行社叫做Goexpo博覽行,有別於一般旅行社趕鴨仔,到此一遊嘅做法,佢地嘅方針就係要旅客深入感受旅行樂趣,係每一個景點都會提供充足嘅遊覽同攝影時間.而更加吸引嘅係,佢地會安排團友與當地民族直接見面,等大家可以了解到當地人民最貼近生活嘅一面!呢點除非你做足功課,係當地又有人脈,否則就算自由行,都好難有咁深入嘅了解囉.
我地嘅旅遊狂熱份子一睇佢地嘅行程,就知佢地識野.例如佢地嘅馬達加斯加生態攝影團,就會去到Analamazaotra國家公園,睇到世上最大嘅狐猴群(乜野係狐猴?佢地係馬達加斯加獨有嘅動物,即係在《荒失失奇兵》入面唱I wanna move it move it班小動物囉);又有穿越西伯利亞大鐵路嘅15天深度之旅,穿越蒙古及俄羅斯,感受大自然嘅雄偉;再唔係,佢地嘅新疆之旅,今次會有徐雄老師隨團,教你點樣拍下當地嘅奇特風情,我地MoneyHero嘅旅遊攝影達人,已經準備成為佢地嘅團友喇!
大家可以上佢地嘅網站,睇下佢地嘅行程及攝影作品!
係喇!你係唔係見到佢地網站旁邊有你熟悉嘅MoneyHero身影呢?咁好嘅網站,我地MoneyHero緊係拿拿聲同佢地合作啦,你係Goexpo網站睇完行程,一按我地嘅旅遊保險,就可以享用到我地提供嘅特別旅遊保險折扣喇.仲唔快啲去選定行程,買定保險,同埋向公司請定假,享受一次又有保障又有深度嘅旅行體驗?
——
即上MoneyHero.com.hk,瀏覽更多金融產品有關資料!想知多啲慳錢貼士同理財建議,就要緊貼MoneyHero facebook page啦!


text:
六月頭睇左JP Koning 嘅一篇專欄,講嘅係委內瑞拉居民一個逃避極高通脹嘅方法.
美國有一個由多間銀行合作推出嘅免費轉數平台叫Zelle,用法大約好似香港嘅轉數快(FPS),只要對方有相關嘅美國銀行戶口又有注冊,你入佢電話或者email就可以過數俾對方.
委內瑞拉人近年面對超級通脹,所以已經轉用美元為主要交易貨幣.問題就算賺到美元外匯收入,實體美元鈔票都唔係隨手可得,要支撐起全國交易更加係困難.窮則變變則通下,委國人開始改用電子美元交易系統.
雖然我其實唔係太理清楚委國人係點樣係美國銀行開戶口,亦唔知實際上點樣將自己嘅收入放去呢啲美國戶口,但佢地成功利用Zelle創造左一個平衡交易網絡 — 即係用美元係美國嘅轉帳平台處理委國本土嘅交易需要.
係呢個安排下,只要有美國本土美元戶口同美國版轉數快,唔再需要運入實體美鈔都做到美元化(dollarization),委內瑞拉人透過Zelle就可以用到美元去超市買野同去cafe買咖啡等等.
去到六月頭其中一個Zelle嘅創辦銀行Wells Fargo,就停左好多委內瑞拉用戶嘅戶口,話Zelle嘅使用條款講明唔可以商用,只可以做個人轉數之用.當然,唔少人都覺得同委內瑞拉仍受美國金融方面嘅制裁有關,銀行傾向想避免麻煩.
但呢個「實驗」啟發左我嘅思考 — 理論上全世界可以一齊用美國本土嘅轉數交易系統,用美元做日常交易架喎!
你諗諗,好多新興市場國家係用左美元存備支持佢嘅貨幣,咁理論上呢啲地方嘅人都係持有緊美元資產,個市場都係美元化左嘅;只係中間多左個中間人,就係央行將計價貨幣轉換左一次.
但委內瑞拉人證明左,係現時網絡交易世代你用黎交易嘅資產,其實完全無需要留係本土金融系統同本地貨幣,轉成美元放係美國個交易能力係一樣,甚至更好.
不過大家都知道,要用美國金融系統嘅交易服務,首先要有一個美國戶口.委內瑞拉同美國就話近,啲人可以短途飛機去當地開銀行戶口,對其他地方就相對困難.大家近一年都知道,開個離岸戶口唔係咁易.而美國係911事件後,亦收緊外國人開戶嘅要求,基本上你一定要親身去到當地先開到.
當然我明白呢種控制洗黑錢嘅措施重要,但幻想下美國開放佢嘅金融交易系統俾全世界嘅人,你只要達成基本條件就可以開到一個簡單嘅網上存款交易戶口嘅話,好多地方嘅居民都可以唔洗再理當地央行對幣值嘅操控,同時又可以更易使用到美國金融融科技嘅創新,聽落好似係幾理想嘅事.
問題係,呢件事對美國有無着數先?呢方面就係我未仲需要再研究之處.
新興市場央行大量屯積美元資產係近二十年嘅大勢,將呢啲美元放返入居民手上,再存入美國在岸金融系統,對美元國債息率唔似會有咩大影響.咁對美國銀行有無好處?多左資金存入,係咪可以幫佢地提供更多投資資源?定係呢啲係低利潤生意,資本要求高佢地令唔想做咁多?
我唔識,要再研究下.你有咩意見亦不妨交流下.
最後,其實我想話,呢個都係支付寶微訊支付等中國交易系統嘅發展模式,係國外嘅中國人用佢地做左個平衡交易網絡.分別,可能只係人民幣並唔係好硬嘅貨幣.
(本文另設更詳細英文版本)


text:
( DSE 英文 ) 如何補底學好英文?
講起 DSE 英文 科,好多人去到高中先會發現到,自己嘅英文水平好似唔係幾可以應付到 Reading 卷 或者 Listening 卷嘅 Part B2 ,之後開始後悔自己點解冇努力學好英文,然後想係高中急起直追.但坊間好多唔同嘅補習老師,真係唔知應該點樣可以搵到個岩自己嘅補習老師.怕投資完一個老師結果未如理想,又會怕教得太難,唔岩補底嘅程度,今日Spencer Sir話你知究竟一個真係補底嘅英文老師應該係點架呢? DSE 英文 補底篇 需要補底嘅同學,通常都會有以下嘅共通點: grammar唔係太好,生字量少,寫作缺乏變化同欠通順或者冇一啲好靚嘅句子…因此,要選擇邊位補習老師適合自己通常都係取決於你想係邊一方面得到提升,同埋相對地,想選擇嘅老師係邊一方面較為突出. 講左咁多問題,究竟點樣先可以學好英文或者改善自己嘅英文水平呢?以下就有4個方法: 搵到自己嘅不足 大部分香港學生係英文方面要改善嘅地方都係個幾樣: 聽 說 讀 寫,生字,grammar等等.第一步係要搵到令你英文需要改善或者突破嘅位.學習任何嘢都係,要知道自己嘅弱點先可以知道用咩方法去進步.如果剩係「盲中中」搵人


text:
「工欲善其事,必先利其器」,學習花式跳繩前先要了解各種器材嘅「特性」,「用途」,「注意事項」等等,從而挑選出適合自己需求的繩.
花式跳繩 - 繩的種類
跳繩器材主要分為4個種類:
- 拍子繩 Beaded Rope
- 膠繩 Licorice Rope
- 鋼絲繩 Wire Rope
- 棉繩 Cotton Rope
以上4種繩嘅材質同結構都唔同,為唔同需求而設,所以挑選嘅時候唔一定價錢愈高代表愈好喔!要根據自己嘅情況及用途挑選,揀啱適合嘅繩先可以令你事半功倍!
4種花式跳繩器材
跳繩器材主要分為4個種類:
- 拍子繩 Beaded Rope
- 膠繩 Licorice Rope
- 鋼絲繩 Wire Rope
- 棉繩 Cotton Rope
以上4種繩嘅材質同結構都唔同,所以適用喺唔同情況.想更深入了解每一種繩,就記得留意下期嘅 #跳繩小知識 啦~ 我哋會詳細介紹每一款.
Tips:價錢愈高唔一定代表愈好喔!揀岩適合嘅繩先可以令你事半功倍!
拍子繩
拍子繩(Beaded Rope)喺最常見嘅跳繩器材,由塑膠拍子粒及棉繩繩芯所組成.拍子粒可以話喺整條繩嘅靈魂,因為佢可以發揮到好多功能:
- 落地嘅時候會發出「啪啪」聲,明確嘅聲響令到跳繩者更容易掌握節奏.
- 增加繩子嘅重量,減低擺動過程中受到其他因素嘅影響(例如:落地時嘅衝擊,風,自身動作不足…),提升繩子擺動時嘅穩定性,更容易形成一個漂亮孤型.
- 增強視覺觀感,拍子粒有多種唔同顏色,可以隨意配搭成唔同組合,跳動時可以清晰咁睇到繩嘅去向.
因為以上咁多種嘅特色,所以拍子繩嘅用途都好廣,適合俾初學者做用,可以更容易掌握入門技巧,同時都喺用作表演嘅首選!
《Tips》除左初學者適用外,對於資深運動員都喺一個非常好嘅「重訓」器材,所以拍子繩嘅地位喺不可或缺喔!
膠繩
膠繩(Licorice Rope)結構比較簡單,由塑膠繩作繩芯,所以整體重量會比較輕.日常生活中塑膠製品無處不在,因為佢百變且性價比高,所以套落至膠繩上一樣有好多功能:
- 整體重量較輕,可以減少擺繩所需嘅力度,令跳繩者更易掌握一啲講求「繩速」嘅動作,例如:速度跳,多重(跳起喺空中完成多過一下擺繩)等等.
- 膠嘅柔軟度高,亦都有利於掌握比較複雜嘅花式動作.
- 耐用而且價錢平,性價比非常高.
由於膠繩重量輕,所以穩定性亦會比拍子繩低,但同時可以更輕鬆完成一啲較高難度動作,可以話對佢「又愛又恨」,因此會建議有一定跳繩基礎先再轉用膠繩會比較好喔!
《Tips》膠的「柔軟性」會直接影響花式動作嘅發揮,所以資深運動員選擇膠繩嘅時候會按自己習慣同需求而去選擇唔同軟硬度嘅膠繩喔!
鋼絲繩
鋼絲繩(Wire Rope)顧名思義喺用鋼絲做繩芯,喺日常最唔常見嘅繩,除咗喺因為佢用途特別之外,仲因為佢嘅「存在感」非常低,一齊嚟了解咁神秘嘅佢啦!
- 鋼絲非常輕,比膠繩仲要輕,跳繩者可以用最少嘅力度擺動繩子完成一下,所以對於分秒必爭嘅「速度賽」非常適用(喺無影腳嘅最佳拍檔喔).
- 金屬材質令到鋼絲繩可以保持一定形狀,相比其他重量同樣屬於輕嘅物質,例如:尼龍繩,幼棉繩(窗簾繩)等等,鋼絲比較堅固,擺動時候可以保持一定弧度,唔會因為過輕而難以擺動.
- 鋼絲喺由好多條幼鋼絲組合而成,喺凹凸不平嘅地下跳會容易令到幼鋼絲折斷,所以使用嘅時候場地都會比其他繩有更多限制,要選擇較平整嘅地面.
由於鋼絲繩柔軟性唔高,所以唔適合用嚟跳花式動作,同時因為非常輕嘅特性,令到跳繩者更難掌握擺繩嘅力度而打到自己(非常痛喔!)所以初學者忌用,進階運動員都建議要先經過專業教繩評核過先用會比較好喔!
《Tips》鋼絲繩還可以再細分兩類,鋼絲外層有一層膠包裹住嘅「包膠鋼絲繩」,以及沒有任何外層嘅「鋼絲繩」,前者因為有膠外層增加重量,適合用作由膠繩轉至鋼絲繩中間嘅「過度期」,比較容易掌握力量喔!
棉繩
棉繩(Cotton Rope)應該大家最為熟識,喺小時候跳繩嘅回憶.直到宜家,棉繩都無被時代淘汰.佢嘅結構最簡單,單單由粗棉繩組成,連繩柄都無,用法只需喺繩尾打一個結就可以.
棉繩其實仲有另外一個身份-「爬山繩」,所以佢喺比日常用棉繩粗同埋重,高韌性同時又有一定柔軟度.
因為以上嘅特質,棉繩適合用喺大繩方面,佢柔軟而且韌性高,可以做出多變嘅擺繩,同時有一定重量,所以繩擺動時嘅穩定性都比較高.近年最常喺「交互繩 Double Dutch」見到棉繩嘅身影.
《Tips》由於棉繩手握位置相比其他繩較無咁講究,會更容易出現「甩繩」情況,所以唔建議用嚟跳「個人花式」喔!
花式跳繩 - 繩柄種類
選擇繩嘅時候,除咗要留意早前介紹過唔同繩嘅種類外,「柄」都喺非常重要但經常被忘記嘅部分,佢可以為繩發揮畫龍點睛嘅功能!繩柄主要可以分為兩大類:
1. 長柄
一般長度大概喺兩個疊埋嘅成人拳頭,長柄身可以有利於做花式動作,例如:做交叉動作嘅時候可以更輕鬆伸到足夠嘅寛度,做放柄動作因為柄面積大而更容易接到,所以長柄非常適合搭配拍子繩或者膠繩去練習花式動作
2. 短柄
一般長度大概喺一個成人拳頭,短柄身可以令力度更容易由手傳到繩,適合於速度跳,因此一般速度跳比賽都會出現短柄配搭膠繩或者鋼絲繩嘅組合
購買花式跳繩器材
坊間較少地方可以買到以上嘅跳繩器材,最易入手可以喺Decathlon,舊式文具店或小型運動器材店買到.若打算長用作健身,減肥或學習花式跳繩,建議可以投資一條專業嘅繩,價錢只差約一杯台式飲品,但可以買到專業跳繩運動員同款嘅器材,無論品質或實用度都更有保證~


text:
首先要多謝美素住兒PR姐姐送俾我地嘅入場卷,我地又可以去玩啦~
其實除左我地三口子之外,我地仲同埋朋友仔一齊去.不過因為唔太方便出鏡,所以只能夠分享小小豬個人啲開心玩樂照呀!
入博覽館最好嘅交通工具當然係機鐵,我地都係第一次搭呀!估唔到真係咁快又舒服,由屋企出發,大約一個鐘左右就到左博覽館啦~
一入到場就俾啲大型吹氣遊戲吸引,所以去排隊玩啦~
其實今日都算多小朋友,好在各遊戲都只係排左十分鐘左右就可以玩.不過就係因為多人,所以每次都只可以玩三分鐘,所以好快就玩完啦!
玩左一陣,我地先去醫肚,之後就再繼續入場玩啦!
哈哈哈...拎住個竹籃都可以玩得一餐~
拋吓草先~
跑跑跳跳就最啱小小豬~
基本上全場最受歡迎嘅都係美素佳兒教整牛牛帽,我地當然唔執輸,係一入場就先排定隊拎定入場卷,所以又可以整帽帽啦~
好可愛嘅小牛呀~
玩滑梯就係小小豬至鐘意嘅活動~
活動其中一部分係動物農荘,當然要睇吓動物啦!不過其他動物小小豬就唔太感興趣,反而就鐘意睇海星,好專心咁聽姐姐介紹呀~
畫吓圖畫,塗吓顏色先~
之後我地又再去排隊玩多一陣吹氣遊戲,之後我地就踏上回家路程了.
其實仲有好幾個遊戲好想帶小小豬去玩,不過唔係太多人排隊,就係啲活動只限三歲以上先可以玩,原本我地都打算博吓,但係需要出示入場卷先可以玩,所以好多遊戲都玩唔到啦!
不過,整體上今日都算係好玩,小小豬都玩得好ENJOY,下年小小豬有自己嘅入場卷,又大個仔多一年,咁就可以玩多啲唔同種類嘅遊戲啦!


text:
家樂氏Coco 邀請左CoCo 同 CoCo the Monkey 玩轉暑假同樂日 @ Playhouse :)
已經認得自己個名既CoCo 今日見到好多CoCo感覺十分神奇 :D
今日既主持阿BOB,唔係第一次係現場見佢做主持
再一次覺得佢好掂!
因為佢既衣著, 態度都十分能帶動氣紛!
今日除左黎玩, 亦有幸同大家有小小分享
一個忙到甩碌既媽媽, 就算幾忙,小朋友既健康
永遠都係媽媽既 priority!
所以係好耐好耐之前
我已經自製Meal-Planner ( PS, 益埋大家, 可以去以下Link download 黎用)
呢個 Meal-Planner 好重要, 因為唔能夠餐餐睇住兩個女食左D乜
呢個Planner 除左可以睇返佢地食過D乜, 萬一佢肚仔唔舒服, 仲可以check 返佢對什麼敏感
而且唔容許Helper 比D無益既野佢食, 亦防止佢餐餐煮埋D一樣既野( 咁樣係人都無胃口啦)
而 five a day 竟然係好多人都唔知係乜
5 A DAY portions of fruit and vegetables
蔬果同纖維對維持身體健康真係好重要, 大家記得5 A Day 啊~~
好多有睇開我個Blog 既朋友仔都知, 大女HLC 之前食野都幾勞氣
但係經我不斷努力後, 佢終於大有改善
可以追索返呢篇Blog
而要搵一樣有營養而HLC 能夠食得快又開心既早餐, 非Cereal 莫屬!!!
你知啦, D 唔鐘意食野既小朋友, 你叫佢食就好像懲罰佢咁
唔想一朝起身就係 : 食快D啦, "不" 大淡D 啦~~~ 你吞啦~~~~
咁攪法大家一朝早就無晒心情
但係 CoCo 可可趣片係列, 絕對係有surprise
因為佢竟然會主動添食!
實在係增進親子關係既有營有愛早餐~~~
一個帶動整日既好開始, 包括小朋友學習既專注力等等, 同早餐都惜惜相關
兩姊妹都勁愛cereal, 這習慣可由我年幾兩年前搵營養師減肥時講起
個時生完CoCo 達143磅既我, 有一排每朝都會cereal + 脫脂奶 +半條香蕉作一個充滿能量又唔肥既早餐 : ) , 個時剛識行既CoCo一見我攞合cereal 出黎就會蹣跚行埋黎攞食 XD
而家姐姐更加係當佢薯片,脆扑扑咁食, 與其要佢地陪我食底卡cereal, 不如買小朋友 cereal 佢地食啦~~
呢個習慣一食就幾年了
每星期都會有幾日係Cereal 早餐
我買左好多乾果, 佢地會自己揀唔同既溝落去
有時會加香蕉片
食CoCo Pop 個日就會拎定飲管, 飲埋D古古力奶~
而有時食原味Cereal 個日
就會用呢D Sipahh ( 唔知香港有無得買 )
飲埋D奶奶~~
顏家既早餐, 除左Cereal , 仲有自家製麵包, 以後有機會再同大家分享 :)
食飽飽就去玩遊戲 :)
不得不讚下大會,安排阿Bob 同小朋有玩遊戲
阿Bob 既為專業MC, 亦為兩女之父
好識氹小朋友, 亦十分細心 :)
而且因為佢個樣好卡通, D 小朋友個個都好Like 佢 :)
玩完遊戲就係 Play House 放放電
睇見你咁開心,
Mamii 大滿足
第一次黎油塘呢間Play House
好大好新好靚 :)
係小朋友既世界裡, 亦開始有佢地既潮流!
好似呢日, HLC 同 Jacob 哥哥坐埋一齊
HLC 就會問 : Jacob, 你鐘意食變隻?
Jacob : 我鐘意食格格趣, 你呢?
HLC : 我最鐘意食波波, 格格趣都鐘意 :)
Jacob : 咁CoCo 鐘意邊隻?
CoCo 隻隻都鐘意
你睇佢淡淡肉就知佢鐘意食啦 ~~~ hahahahaha
再次多謝主辦單位既邀請
然後呢幾日, CoCo 都叫自己做 " CoCo the Monkey "


text:
我個麻煩家姐話一開冷氣就搞到佢鼻敏感所以只要佢係屋企我地就唔可以開冷氣
好死唔死我家姐呢幾日放假我阿爸都係屋企
家姐又冇朋友冇街去日日留係屋企我阿爸下午時間唔開得冷氣
前日阿爸夜晚已經話冇胃口食飯叫阿媽煮個米粉比佢食
屋企得一把風扇係廳阿爸夜晚搬左入房吹風扇
我家姐話:你拎左入房咁我咪熱死?
佢完全冇諗過阿爸已經陪佢熱足一日
琴日阿爸係房自己開冷氣 開左唔夠10分鐘阿媽話家姐已經係廳打乞痴仲要入房問阿爸係咪開左冷氣搞到佢又鼻敏感
強行熄左我阿爸阿媽房個冷氣
琴日34度加上我懷疑我阿爸前日已經有D中暑 阿爸琴日話佢個頭好暈覺得心跳好快之類
飲冰水沖凍水涼阿爸都冇好D 差D嚇死我阿媽
我叫阿媽帶阿爸去睇醫生 睇完醫生話阿爸係中暑仲問我阿爸太熱要開冷氣如果唔係好易室內中暑
返到屋企同家姐講阿爸因為太熱唔舒服要開冷氣
我家姐仍然話唔想開冷氣開住風扇都夠啦 想涼冷氣咪去商場囉
又話我地開完冷氣佢會係咁打乞痴佢都好辛苦 問返我地做咩唔體諒佢
開冷氣就會打乞痴乜原來我家姐咁矜貴 返工佢又唔會係咁去商場又唔會咁
開屋企個冷氣就會打乞痴 為左唔想一個人打乞痴就要全家陪佢一齊熱
屋企有呢個家姐真係成家人既折磨


text: 歷代有廟,謚號的皇帝(不包括追封的): (西漢)——較為嚴謹,無功不稱「祖」,無德不稱「宗」 太祖高皇帝劉邦 孝惠皇帝劉盈 太宗孝文皇帝劉恆 孝景皇帝劉啟 世宗孝武皇帝劉徹 孝昭皇帝劉弗陵 中宗孝宣皇帝劉詢 高宗孝元皇帝高奭 孝成皇帝劉驁 孝哀皇帝劉欣 元宗孝平皇帝劉衎 (東漢)——略微氾濫,尚有尺度 世祖光武皇帝劉秀 顯宗孝明皇帝劉莊 肅宗孝章皇帝劉炟 (穆宗)孝和皇帝劉肇 孝殤皇帝劉隆 (恭宗)孝安皇帝劉祜 (敬宗)孝順皇帝劉保 孝沖皇帝劉炳 孝質皇帝劉纘 (威宗)孝桓皇帝劉志 孝靈皇帝劉宏 孝獻皇帝劉協 (三國魏) 世祖文皇帝曹丕 烈祖明皇帝曹睿 (三國漢) 昭烈皇帝劉備 (三國吳) 太祖大帝孫權 景帝孫休 (西晉) 世祖武皇帝司馬炎 孝惠帝司馬衷 孝懷帝司馬熾 孝愍帝司馬業 (東晉) 中宗元皇帝司馬睿 肅宗明皇帝司馬紹 顯宗成皇帝司馬衍 康帝司馬岳 孝宗穆皇帝司馬聃 哀帝司馬丕 簡文帝司馬昱 烈宗孝武帝司馬曜 安帝司馬德宗 恭帝司馬德文 (成漢) 太宗武皇帝李雄 哀帝李班 幽公李期 獻帝李驤 中宗昭文帝李壽 (前趙) 高祖光文帝劉淵 烈宗昭武帝劉聰 隱帝劉粲 (後趙) 高祖明皇帝石勒 太祖武皇帝石虎 (冉魏) 悼武天王冉閔 (前秦) 高祖景明帝苻健 厲王苻生 世祖宣昭帝苻堅 哀平帝苻丕 太宗高皇帝苻登 (後秦) 太祖武昭帝姚萇 高祖文桓帝姚興 (西秦) 烈祖宣烈王乞伏國仁 高祖武元王乞伏乾歸 太祖文昭王乞伏熾磐 (前燕) 太祖文明帝慕容皝 烈祖景昭帝慕容俊 (後燕) 世祖武成帝慕容垂 烈宗惠愍帝慕容寶 中宗昭武帝慕容盛 昭文帝慕容熙 (西燕) 威帝慕容沖 (南燕) 世宗獻武帝慕容德 穆帝慕容德 (北燕) 惠懿帝慕容雲 太祖文成帝馮跋 昭成帝馮弘 (前涼) 太宗成王張茂 世祖文王張駿 世宗桓王張重華 哀王張耀靈 威王張祚 沖王張玄靚 (後涼) 太祖懿武帝呂光 隱王呂紹 靈帝呂纂 (南涼) 烈祖武王禿髮烏孤 康王禿髮利鹿孤 景王禿髮辱檀 (北涼) 太祖武宣王沮渠蒙遜 哀王沮渠茂虔 (西涼) 太祖武昭王李暠 (夏) 世祖武烈帝赫連勃勃 (南朝宋)——自此始,「祖」,「宗」已濫 高祖武皇帝劉裕 太祖文皇帝劉義隆 世祖孝武帝劉駿 太宗明皇帝劉彧 (南朝齊) 太祖高皇帝蕭道成 世祖武皇帝蕭頤 高宗明皇帝蕭鸞 和帝蕭寶融 (南朝梁) 高祖武皇帝蕭衍 太宗簡文帝蕭綱 世祖孝元帝蕭繹 中宗宣皇帝蕭察 世宗孝明帝蕭巋 孝靖帝蕭琮 (南朝陳) 高祖武皇帝陳霸先 世祖文皇帝陳蒨 高宗宣皇帝陳頊 (北魏) 太祖道武帝拓跋珪 太宗明元帝拓跋嗣 世祖太武帝拓跋燾 高宗文成帝拓跋浚 顯祖獻文帝拓跋弘 高祖孝文帝元宏 世宗宣武帝元恪 肅宗孝明帝元詡 敬宗孝莊帝元子攸 節閔帝元恭 孝武帝(出帝)元修 (東魏) 孝靜帝元善見 (西魏) 文帝元寶矩 恭帝拓跋廓 (北齊) 顯祖文宣帝高洋 肅宗孝昭帝高演 世祖武成帝高湛 (北周) 孝閔帝宇文覺 世宗明皇帝宇文毓 高祖武皇帝宇文邕 宣帝宇文贇 靜帝宇文闡 (隋) 高祖文皇帝楊堅 煬帝(世祖明皇帝)楊廣 恭帝楊侑恭帝楊侗 (唐)——自此始,謚號加長 高祖神堯大聖光孝皇帝李淵 太宗文武大聖大廣孝皇帝李世民 高宗天皇大聖大弘孝皇帝李治 中宗大和大聖大昭孝皇帝李顯 睿宗玄真大聖大興孝皇帝李旦 殤帝李重茂 玄宗至道大聖大明孝皇帝李隆基 肅宗文明武德大聖大宣孝皇帝李亨 代宗睿文孝武皇帝李豫 德宗神武聖文皇帝李適 順宗至德弘道大聖大安孝皇帝李誦 憲宗昭文章武大聖至神孝皇帝李純 穆宗睿聖文惠孝皇帝李恆 敬宗睿武昭愍孝皇帝李湛 文宗元聖昭獻孝皇帝李昂 武宗至道昭肅孝皇帝李炎 宣宗元聖至明成武獻文睿智仁神聰懿道大孝皇帝李忱——看這位老兄 懿宗昭聖恭惠孝皇帝李漼 僖宗惠聖恭定孝皇帝李儇 昭宗聖穆景文孝皇帝李曄 景宗昭宣光烈孝皇帝李柷 (勃海) 太祖高王大祚榮 武王大武藝 文王大欽茂 成王大華璵 康王大嵩璘 定王大元瑜 僖王大言義 簡王大明忠 宣王大仁秀 景王大玄錫 哀王大諲撰 (後梁) 太祖神武元聖孝皇帝朱溫 (後唐) 莊宗光聖神閔孝皇帝李存勖 明宗聖德和武欽孝皇帝李嗣源 (後晉) 高祖聖文章武明德孝皇帝石敬瑭 出帝石重貴 (後漢) 高祖睿文聖武昭肅孝皇帝劉知遠 隱帝劉承佑 (北漢) 世祖神武帝劉崇 睿宗孝和帝劉承鈞 (後周) 太祖聖神恭肅文武孝皇帝郭威 世宗睿武孝文皇帝柴榮恭帝柴宗訓 (岐) 忠敬王李茂貞(宋文通) (南楚) 武穆王馬殷 文昭王馬希范 恭孝王馬希萼 (吳越) 太祖武肅王錢鏐 世宗文穆王錢傳瓘 成宗忠獻王錢弘佐 忠遜王錢弘倧 忠懿王錢弘俶 (前蜀) 高祖神武聖文孝德明惠皇帝王建 聖德明孝皇帝王衍 (後蜀) 高祖文武聖德英烈明孝皇帝孟知祥 睿文英武仁聖明孝皇帝孟昶 (南吳) 高祖宣皇帝楊渭(隆演) 高尚思玄弘古讓皇帝楊溥 (南漢) 高祖天皇大帝劉陟 殤帝劉玢 中宗文武光聖明孝皇帝劉晟 (南平) 武興王高季昌 文獻王高從誨 貞懿王高保融 (閩) 惠宗齊肅明孝皇帝王延鈞 康宗聖神英睿文明廣武應道大弘孝皇帝王繼鵬 景宗睿文廣武明聖元德隆道大孝皇帝王延羲 (南唐) 烈祖光文肅武孝高皇帝李忭 元宗明道崇德文宣孝皇帝李璟 (宋)——偉光正開始 太祖啟運立極英武睿文神德聖功至明大孝皇帝趙匡胤 太宗神功聖德文武皇帝趙光義 真宗應符稽古神功讓德文明武定對章元孝皇帝趙恆 仁宗體天法道極功全德神文聖武睿哲明孝皇帝趙禎 英宗體乾應歷隆功盛德憲文肅武睿聖宣孝皇帝趙曙 神宗紹天法古運德建功英文烈武欽仁聖孝皇帝趙頊 哲宗憲元繼道顯德定功欽文睿武齊聖昭孝皇帝趙煦 徽宗體神合道駿烈遜功聖文仁德慈憲顯孝皇帝趙佶 欽宗恭文順德仁孝皇帝趙桓 高宗受命中興全功至德聖神武文昭仁憲孝皇帝趙構 孝宗紹統同道冠德昭功哲文神武明對成孝皇帝趙慎 光宗循道憲仁明功茂德溫文順武聖哲慈孝皇帝趙敦 寧宗法天備道純德茂功仁文哲武聖睿恭孝皇帝趙擴 理宗建道備德大功得興烈文仁武聖明安孝皇帝趙昀 度宗商文明武景孝皇帝趙祺 孝恭懿聖皇帝趙顯 端宗裕文昭武愍孝皇帝趙是 (遼) 太祖大聖大明神烈天皇帝耶律阿保機 太宗孝武惠文皇帝耶律德光 世宗孝和莊憲皇帝耶律阮 穆宗孝安敬正皇帝耶律璟 景宗孝成康靖皇帝耶律賢 聖宗文武大孝宣皇帝耶律隆緒 興宗神聖孝帝皇帝耶律宗真 道宗仁聖大孝文皇帝耶律洪基 (西遼) 德宗天祐皇帝耶律大石 仁宗耶律夷列 (金) 太祖應乾興運昭德定功仁明莊孝大聖武元皇帝完顏旻 太宗體元應運世德昭功哲惠仁聖文烈皇帝完顏晟 熙宗弘基纘武莊靖孝成皇帝完顏亶 世宗光天興運文德武功聖明仁孝皇帝完顏雍 章宗憲天光運仁文義武神聖英孝皇帝完顏璟 宣宗繼天興統述道勤仁英武聖孝皇帝完顏珣 哀宗完顏守緒 (西夏) 景宗武烈皇帝李元昊 毅宗昭英皇帝李諒祚 惠宗康靖皇帝李秉常 崇宗聖文皇帝李乾順 仁宗聖德皇帝李仁孝 桓宗昭簡皇帝李純佑 襄宗敬穆皇帝李安全 神宗英文皇帝李遵頊 獻宗李德旺 (南詔,大理,大長和,大義寧大天興) 桓帝鄭買嗣 肅帝鄭旻 悼康帝趙善政 肅恭帝楊干真 聖神文武帝段思平 聖慈文武帝段思良 廣慈帝段思聰 昭明帝段素英 宣肅帝段素廉 秉義帝段素隆 聖德帝段素貞 天明帝段素興 興宗孝德帝段思廉 上德帝段連義 廣安帝楊義貞 上明帝段壽輝 保定帝段正明 聖德表正帝高昇泰 中宗文安帝段正淳 憲宗宣仁帝段正嚴 景宗正康帝段正興 宣宗功極帝段智興 享天帝段智連 神宗段智祥 孝文帝段祥興 天定賢王段興智 (蒙古) 太祖法天啟運聖武皇帝鐵木真 太宗英文皇帝窩闊台 定宗簡平皇帝貴由 憲宗桓肅皇帝蒙哥 (元) 世祖聖德神功文武皇帝忽必烈 成宗欽明廣孝皇帝鐵木兒 武宗仁惠孝宣皇帝海山 仁宗聖文欽孝皇帝愛育黎拔力八達 英宗睿聖文孝皇帝碩德八剌 文宗聖明元孝皇帝圖鐵木兒 明宗翼獻景孝皇帝和世剌 寧宗沖聖嗣孝皇帝懿璘質班 惠宗順皇帝脫歡鐵木兒 昭宗愛猷識理達臘 (明)——偉光正形成 太祖開天行道肇紀立極大聖至神仁文義武俊德成功高皇帝朱元璋 恭閔惠皇帝朱允炆(建文帝) 成祖啟天弘道高明肇運聖武神功純仁聖孝仁皇帝朱棣 仁宗敬天體道純誠至德弘文欽武章對達孝昭皇帝朱高熾 宣宗憲天崇道英明神聖欽文昭武寬仁純孝章皇帝朱瞻基 英宗法天立道仁明誠敬昭文憲武至德廣孝睿皇帝英祁鎮 代宗恭仁康定景皇帝朱祁鈺 憲宗繼天凝道誠明仁敬崇文肅武宏德聖孝純皇帝朱見深 孝宗達天明道純識中正聖文神武至仁大德敬皇帝朱佑樘 武宗承天達道英蕭睿哲昭德顯功弘文思孝毅皇帝朱厚照 世宗欽天履道英毅神聖宣文廣武洪仁大孝肅皇帝朱厚熜 穆宗契天隆道淵懿寬仁顯文光武純德弘孝莊皇帝朱載垕 神宗范天合道哲肅敦簡光文章武安仁止孝顯皇帝朱翊鈞 光宗崇天契道英睿恭純憲文景武淵仁懿孝貞皇帝朱常洛 熹宗達天聞道敦孝篤友章文襄武靖穆莊勤哲皇帝朱由校 思宗守道敬儉寬文襄武體仁致孝莊烈愍皇帝朱由檢 安宗聖安簡皇帝(赧皇帝)朱常洵(福王) 紹宗思文襄皇帝朱聿鍵(唐王) (清) 太祖承天廣運聖德神功肇紀立極仁孝睿武弘文定業高皇帝努爾哈赤 太宗應天興國宏德彰武寬溫仁聖睿孝文皇帝努皇太極 世祖禮天降運定統建極英睿欽文顯武大德宏功至仁純孝章皇帝福臨 聖祖合天弘運文武睿哲恭儉寬裕孝敬誠信世界各地大成仁皇帝玄燁 世宗敬天昌運建中表正文武英明寬仁信義大孝至誠憲皇帝胤禛 高宗法天降運至誠先覺體元立極敷文奮武欽明孝慈神聖純皇帝弘歷 仁宗受天興運敷化綏猷崇文經武孝恭勤儉端敏英哲睿皇帝顒琰 宣宗效天符運立中體正至文聖武智仁慈儉勤孝敏寬成皇帝旻寧 文宗協天翊運執中垂謨懋德振武聖孝淵恭端仁寬敏顯皇帝奕詝 穆宗繼天開運受中居正保大定功聖智誠孝信敏恭寬毅皇帝載淳 德宗同天崇運大中至正經文緯武仁孝睿智儉寬勤景皇帝載湉


text:
撰文:Wantedly編集部
唔知有幾多人大學嗰陣有上莊同住hall?有時筆者都好掛住一大班人共同努力去達成一個目標嘅感覺!可惜現實就係職場嘅同事根本談不上係朋友,做嘅野又好似對社會冇咩貢獻……咁又唔使灰心嘅,其實香港仲有一啲工種係大家好似圍村咁住埋一齊,為咗幫助下一代而盡力,講緊嘅就係Outward Bound(外展訓練)!
外展訓練係籍住戶外活動,例如獨木舟,行山同帆船等工具,令參加者從中更加認識自己既長短處.每次嘅外展訓練都係由Outdoor Instructor帶領,而外展訓練嘅信念係You are more than you know,所以教練除咗教參加者基本野外知識之外,仲會喺過程中引導佢哋思考,令佢哋更了解自己,慢慢去突破自我框架.
人才發展部主管阿平話教練一開始的確係「老師」,但當同學掌握到基本野外技巧同知識嘅時候,就可以後退一步做「旁觀者」.「到最後教練做隱形人,而學生又tackle到所有問題,呢個先係教練嘅滿足感.」喺課程中有任何問題出現,教練都會引導同學傾返成件事,俾參加者分享自己感受同睇法,而唔係好似訓導主任又或者法官咁要分「對與錯」.
▲ 唔少戶外活動都可以令參加者明白到團結嘅重要性
帶班經常要喺戶外生活,阿平就強調喜歡大自然同運動,同鍾意做外展教練完全係兩碼子嘅事.佢哋請人嘅時候最著重嘅係熱誠同態度:「我會好睇個『心』,應徵者要有想啟發人嘅心.」而Project Manager Wylie就話最緊要係身教,因為參加者由10幾歲到60歲都有,年輕嘅教練都有時會擔心唔知點教啲年紀較大嘅參加者,佢就話:「最重要真係想正面咁去影響其他人,只要身體力行一定可以打動參加者.」唔講唔知,原來有好多教練以前都係外展嘅學生,因為當年有所得著先想加入Outward Bound幫助唔同嘅群體.
如果自己可以為其他人帶嚟正面影響,相信都係一件好有滿足感嘅事.而外展訓練正正集合一班想幫助社會上唔同群體嘅人,即使大家興趣完全唔同,但都會一齊努力為呢個目標進發.叫佢哋形容一下工作氣氛,佢哋都各有見解.Wylie話似大學住hall,大家放工就會一齊過,social life好緊密,關係絕對「比同事多」.阿平就話似圍村, 成個basecamp都係自己人.而Fundraising Manager Angel就覺得係一家人,即使大家性格唔同,但都有想啟發別人嘅DNA.
▲ 大家住埋一齊,而宿舍就係對住呢個咁靚嘅大自然
如果你真係好有心想做Outdoor Instructor,唔使怕自己冇資格,因為外展訓練有一系列嘅training,幫你完全裝備好自己先開始帶班.有興趣嘅人士首先要通過selection day,再要完成14日嘅Instructor Development Course,先可以參加之後100日嘅訓練.
100日訓練會有齊hard skills同soft skills課程,教你點樣面對唔同嘅參加者,例如小朋友,在職人士,更生人士,釋囚同戒毒人士等等....同時都會製造一啲突發情況去考驗你嘅應變能力.每一節訓練完結,佢哋都會寫返個training report話你知有咩要改善.所以100日訓練完結之後,大家都準備好做outdoor instructor!之後亦會安排其他senior instructor同你一齊去帶班,make sure 你能夠handle唔同嘅狀況.由完成訓練到獨立帶班大概需要9個月至1年時間.
阿平話:「長時間嘅訓練對我哋嚟講係一個大嘅投資,但亦都係一個好好嘅篩選過程,因為留低嘅人都堅係有心做嘅.」佢都話如果過到100日訓練,基本上已經係受聘.對於入職較耐嘅同事,公司都會因應社會需求去提供唔同嘅課程,例如引入外國嘅教育方式,又或者對住殘疾人士同SEN學童嘅特別帶班技巧,希望令佢哋繼續進步.
▲(左起)人才發展部主管Ping Law,項目經理Wylie Hui,及籌款經理Angel Ng
大家可能會覺得外展訓練呢個行業好專門,擔心未來冇咩晉升機會.但Angel就話內部嚟講,半年至1年就可以升上高一級嘅instructor, 教新加入嘅同事.之後仲可以轉做programme coordinator,幫手制定課程同埋協助同事.由於外展訓練喺不同外國地區都有分校,香港區嘅同事都有機會過去exchange,帶新嘅元素比香港課程.
3位都喺外展訓練做咗好耐,佢哋都坦言有7至8成嘅同事冇繼續留守,但大部份都有唔錯嘅發展.原來做過外展訓練係好吃香,甚至對學校或其他大機構都好吸引.「近年多咗好多學校同企業發展課外活動或者體驗式嘅coperate training,佢哋都會想請有相關經驗嘅人去帶領.」阿平都話CV上面寫住做過外展訓練,就連見工都會引人問多幾條問題,唔講唔知,有唔少同事亦成功去咗做紀律部隊!
▲ 香港區嘅同事去德國Outward Bound exchange!
外展訓練學校未來都想幫助社會上唔同嘅群組,例如頭先提到嘅殘疾人士同退休人士.針對現有嘅學生群體,佢哋都想推動多啲.
Angel話:「每年有30萬個中學生,但我哋只係服務到3,000個,只係杯水車薪.」
Wylie就話:「其實香港係有好多資助俾學生參加外展訓練,但佢哋唔夠人手,所以好期待有更多想以『生命影響生命』嘅熱血人士加入呀!」


text:
熱烈祝建設集團有限公司舟山朱家尖東沙度假村二期
來源:山東迅馳交通工程有限公司時間:2018-12-27瀏覽:
熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期熱烈祝建設集團有限公司舟山朱家尖東沙度假村二期